10,000 dolaru, eh aharu, emme meeheh\nމިއީވެސް ދައްކާ ވާހަކައެކެވެ؛ ނޮވެމްވަރު 3، ގެ ހަމަލާގައި އިސްކޮށް ހުރި އަބްދުﷲ ލުތުފީ ފިލައިގެން އުޅެނީ "ޒާން" ގެ ނަމުގަ އެވެ. މިހާރު ވެސް އުޅެނީ އަބަދުވެސް އޭނާގެ "ހޮހޮޅަ" ކަމަށްވާ ސްރީލަންކާގަ އެވެ. އަދި އޭނާ އުޅެނީ ހަތިޔާރު އެޅި ބޮޑީގާޑުންނާއެކު ސިފައަށް ވެސް ބަދަލު ގެނެސްގެނެވެ. އޭނާ ދާތަންތަނަށް އާމާޑް ވެހިކަލެއް ދަތުރު ކުރެ އެވެ. ގައިމުވެސް އޭނާ ވަނީ ފިލާފަ އެވެ. ނޫނީ ފިލުވާފައެވެ\nމިދިއަ އަހަރުގެ މި ދުވަހު ތ. ދިޔަމިގިލީގައި ހޯމް މިނިސްޓަރު އުމަރު ނަސީރު ވަރަށް ބޮޑު ވާހަކައެއް އިއުލާން ކުރެއްވި އެވެ: "މިރޭ އަޅުގަނޑު އިއުލާންކުރަން ހ. ހާޖަރާގޭ އަބްދުﷲ ލުތުފީ ހައްޔަރުކުރުމަށް މަގުފަހުކޮށްދޭ އެއްވެސް މައުލޫމާތެއް ފުލުހުންނަށް ހިއްސާކޮށްދޭ ފަރާތަކަށް 10،000 ޑޮލަރުގެ އިނާމެއް އަޅުގަނޑުމެންގެ ސަރުކާރުން ދޭނަން،"\nސްރީލަންކާގެ ޕްލޯޓް ޖަމާއަތާ ގުޅި ޒަމާނީ ހަތިޔާރާއި ތަމްރީނުވެފައިވާ ހަނގުރާމަވެރިންނާއެކު ރާއްޖެ އައިސް ނޮވެމްބަރު 3، ގައި ދިން ހަމަލާގައި އިސްކޮށް ހުރި ލުތުފީ އެވެ. އެއީ ދިވެއްސެއްގެ ގޮތުގައި ހުރި އެންމެ ނުރައްކާތެރި ކުށްވެރިޔާ އެވެ.\nއޭނާއަށް ކަންތައް ކޮންމެވެސް ކޮޅެއްގައި ޖެހެން އެބަޖެހެ އެވެ. އެކަމަކު ބޭސްފަރުވާއަށް ކަމަށް ބުނެ ރާއްޖެއިން ބޭރަށް ދިޔަ އެ ގައިދީ ފިލާފައިވާއިރު ހޯދަން އިންޓަޕޯލް ރެޑް ނޯޓިސް ނެރުމާއި ހޯދައިގެން ރާއްޖެ ގެންނާނެ ކަމަށް ބުނުމާއި ހޯދިދާނެ ފަދަ މައުލޫމާތެއް ދޭ މީހަކަށް އިނާމު ހުށަހެޅުން ފިޔަވައި މާބޮޑު ކަމެއް ނުވެއެވެ.\nލުތުފީ ހައްޔަރުކުރެވޭ ވަރުގެ މައުލޫމާތު ފުލުހުންނަށް ހިއްސާކުރާ މީހަކަށް 10،000 (ގާތްގަނޑަކަށް ދޮޅުލައްކަ އަށްވުރެ ގިނަ ރުފިޔާ) ސަރުކާރުން ހުށަހަޅެޅީ އޭގެ ކުރިން 75،000ރ. ދޭގޮތަށް އިއުލާންކޮށްފައި އޮތުމަށްފަހު އެވެ. އެ މަސައްކަތް އޭރު ގެންދިޔަ ގޮތުން ހީވީ ލަހެއް ނުވެ ލުތުފީ އަނބުރާ މާފުއްޓަށް އަރުވާނެ ހެނެވެ.\nމިދިއަ އަހަރެއްހާ ދުވަހުގެ ތެރޭ ލުތީފީގެ މައްސަލާގައި ލިބުނު ކުރިއެރުމަކީ ކޮބައިތޯ ބަލަން ހޯމް މިނިސްޓަރަށް ގުޅި ނަމަވެސް އެމަނިކުފާނުގެ ބަހެއް ލިބޭ ގޮތެއް ނުވި އެވެ. ފަހަރެއްގައި އެމަނިކުފާނު ވިދާޅުވި ގޮތަށް "އިންޖީނު ނިވާލާފައި" ވަނީ އެވެ.\nހޯމް މިނިސްޓަރު އޭރު ވިދާޅުވި ގޮތުގައި ފިލައިހުރި ލުތުފީ ހައްޔަރު ކުރެވޭވަރުގެ މައުލޫމާތު ފުލުހުންނަށް ދިން މީހަކަށް 10،000 ޑޮލަރު ދޭން ނިންމިކަން ސްރީލަންކާ އާއި އިންޑިއާގައި ވެސް އިއުލާނު ކުރާނެ އެވެ. އޭގެ ސަބަބުން އޭނާ ހަޔަރުކުރަން މަގުފަހިވެގެންދާނެ އެވެ.\n"އިރާދަކުރެއްވިއްޔާ މި 10،000 ޑޮލަރުގެ އިނާމު އޮތްކަން ސްރީލަންކާގަ އާއި އިންޑިއާގައި އަޅުގަނޑުމެން އިއުލާންކުރާނަން،" ހޯމް މިނިސްޓަރު ވިދާޅުވިއެވެ. އިއުލާން ކުރި ކަމެއް ވެސް ނޭނގެ އެވެ. ލުތުފީ ފިލުމުގައި ކުރީގެ ރައީސް މުހައްމަދު ނަޝީދުގެ ސަރުކާރުގެ ރޯލެއް އޮތް ކަމަށާއި 10،000 ޑޮލަރުގެ އިނާމާއެކު އޭނާ ހައްޔަރުކޮށް ހުކުމުގައި ބާކީ އޮތްބައި ތަންފީޒު ކުރަން އަނބުރާ ޖަލަށް ގެންދާނެ ކަމަށް ވެސް ހޯމް މިނިސްޓަރު ވިދާޅުވިއެވެ.\nރައީސް ނަޝީދުގެ ސަރުކާރަށް ފަހު އައި ދެ ސަރުކާރުން ވެސް ލުތުފީ ހޯދަނީ އެވެ. އެކަމަށް ވަރަށް ގިނަ ހަރަދުކޮށް، އެކަމަށް ގިނަ ވަސީލަތްތައް ވެސް ބޭނުންކުރެވިފައިވާ ކަމަށް ވެސް ހޯމް މިނިސްޓަރު ވަނީ ވިދާޅުވެފައެވެ.\nލުތުފީ އަކީ 19 ދިވެހިން ޝަހީދުކޮށްލި އުދުވާނުގެ އިސް މީހާއަށް ވެފައި އެންމެ ނުރައްކާތެރި މީހުންގެ ކެޓަގަރީގައި ކެޓަގަރައިޒްކުރާ މީހަކަށްވާއިރު އޭނާ މާ ފުޅާ މީހެއްގެ ގޮތުގައި އަތުނުޖެހި، ސްރީލަންކާގެ ނޫސްތަކަށް އިންޓަވިއުދެމުން އުޅެވުމަކ ވަރަށް އައިބު ކަމެކެވެ.\nނުރައްކާތެރި ލުތުފީ ފިލީ އުމުރު ދުވަހުގެ ޖަލު ހުކުމެއް ތަންފީޒުކުރަމުން ދަނިކޮށް ބޭސްފަރުވާއަކަށް ލަންކާ އަށް ފޮނުވުމުންނެވެ. އެ ފަހަރު ލުތުފީ ދިޔައީ ވަގު ލިޔުންތަކެއް ބޭނުންކޮށްގެން ކަމަށް ބެލެވޭ ކަމަށް ހޯމް މިނިސްޓްރީން ވަނީ ބުނެފަ އެވެ. ލުތުފީ އުމުރު ދުވަހުގެ ޖަލު ހުކުމެއް ތަންފީޒު ކުރަމުން ދިޔައީ އޭނާ މަރަން ކުރި ހުކުމް ރައީސް މައުމޫން ލުއިކޮށް ދެއްވާ ޖަލު ހުކުމަށް ބަދަލު ކުރުމުންނެވެ. އޭނާ ހޯދައިގެނެ ގެނައުމަށް ހިންގަންޖެހޭ އިންޖީނުތައް އިސްޓާޓް ކުރަން ޖެހެ އެވެ.\nނަސްރުގެ ދުވަސް މޯލްޑިވްސް ޕޮލިސް ސާވިސް އުމަރު ނަސީރު + އަބްދުﷲ ލުތުފީ\n"ލުތުފީ ގެނެވިއްޖެ"، ނަޝީދު ދިފާއު ކުރެއްވީ އިމްރާން


Labour Party in majilis inthihaabuga vaadhakuraa 10 faraathakah ticket havaalu koffi - vNews.mv\nލޭބާ ޕާޓީން މަޖިލިސް އިންތިހާބުގައި ވާދަކުރާ 10 ފަރާތަކަށް ޓިކެޓް ހަވާލުކޮށްފި\nމަރްޔަމް ލީން 11 February 2019, 18:24\nއަންނަ އޭޕްރިލްމަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިހާބުގައި ވާދަކުރުމަށް 10 ފަރާތަކަށް މޯލްޑިވްސް ލޭބާ އެންޑް ސޯޝަލް ޑިމޮކްރަޓިކް ޕާޓީ (ލޭބާ ޕާޓީ)ގެ ފަރާތުން މިއަދު ޓިކެޓް ހަވާލުކޮށްފިއެވެ.\nއެފަރާތްތަކަށް ޓިކެޓް ހަވާލުކޮށްފައިވަނީ އެކަމަށްޓަކައި މިއަދު ސައިރިކްސް ކޮލެޖްގައި ބޭއްވި ޖަލްސާއެއްގައި އެޕާޓީގެ ލީޑަރޝިޕް ކޮމިޓީގެ ރައީސް އަހްމަދު ޝިހާމްއެވެ.\nލޭބާ ޕާޓީގެ ފަރާތުން މަޖިލިސް އިންތިހާބުގައި ވާދަކުރުމަށް މިއަދު ޓިކެޓް ހަވާލުކޮށްފައިވާ ދާއިރާތަކަކީ ތ. ކިނބިދޫ ދާއިރާއާއި، ޅ. ހިންނަވަރު ދާއިރާއާއި، ހދ.ނޮޅިވަރަމް ދާއިރާއާއި، ށ. މިލަންދޫ ދާއިރާއާއި، އދ. މާމިގިލީ ދާއިރާއާއި، ހުޅުމާލެ ދާއިރާއާއި، ހެންވޭރު ދެކުނު ދާއިރާއާއި، ބ. އޭދަފުށީ ދާއިރާ އަދި ގއ. ދާންދޫ ދާއިރާގެ އިތުރުން ގދ. ފަރެސްމާދޮޑާ ދާއިރާއަށެވެ.\nކެންޑިޑޭޓުންނަށް ޓިކެޓް ހަވާލުކުރެއްވުމަށްފަހު ނޫސްވެރިންނާ ވާހަކަ ދައްކަވަމުން އެ ޕާޓީގެ ސެކްރެޓަރީ ޖެނެރަލް އަބްދުﷲ ހަސީން ވިދާޅުވީ، ލޭބާ ޕާޓީން ރައްރިތުންގެ މަޖިލީހުގެ އިންތިޚާބުގައި ބައިވެރިވާ ހުރިހާ ކެންޑިޑޭޓުންގެ މާލީ ބަޔާން ހާމަކުރާނެ ކަމަށެވެ. އަދި އެޕާޓީގެ އެއްވެސް ކެންޑިޑޭޓެއް ވޯޓު ގަތުމަށްޓަކައި ފައިސާ ހަރަދު ނުކުރާނެ ކަމަށްވެސް ހަސީން ވިދާޅުވިއެވެ.\nއޭނާ ވިދާޅުވީ އެޕާޓީގެ ފަރާތުން އަދިވެސް އިތުރު ކެންޑިޑޭޓުން ނުކުތުން އެކަށީގެންވާ ކަމަށެވެ.\nހަސީން ވިދާޅުވީ އެހެން ސިޔާސީ ޕާޓީތަކުގެ ޓިކެޓްގައި ރައްޔިތުންގެ މަޖިލިހަށް ވާދަކުރާ ފަރާތްތައްވެސް ލޭބާ ޕާޓީގެ ތާއީދު ހޯދަން އެދުުމުގެ ފުރުސަތު އެބައޮތް ކަމަށާއި އެފަރާތްތައް ވާންޖެހެނީ ލޭބާ ޕާޓީގެ އަސާސްތަކުގެ މިންގަނޑަށް ފެތޭ ކެންޑިޑޭޓުންނަށް ކަމަށެވެ.\nއެހެންނަމަވެސް އެޕާޓީން އެހެން ސިޔާސީ ޕާޓީއަކާ ގުޅެން އަދި ނިންމާފައި ނުވާކަމަށްވެސް ހަސީން ވިދާޅުވިއެވެ.


Hiyaa ge dhaaimee listun gina massalathakeh faahaga vejje: Raees\nހިޔާގެ ދާއިމީ ލިސްޓުން ގިނަ މައްސަލަތައް ފާހަގަކުރެވިއްޖެ\nހިޔާ މަޝްރޫއުގެ ފްލެޓްތައް: މި ސަރުކާރުން އެކުލަވާލި ފައިނަލް ލިސްޓުންވެސް ގިނަ މައްސަލަތަކެއް ފާހަގަވެފައިވޭ-- އަހުމަދު އަޝްހާދު އަބްދުﷲ (ޖެރީ) | އަވަސް\nހިޔާ މަޝްރޫއުގެ ދަށުން ކުރީ ސަރުކާރުން އިމާރާތްކުރި 7،000 ފްލެޓް ލިބޭ މީހުންގެ ފައިނަލް ލިސްޓް އާންމު ކޮށްފައިވާއިރު އެ ލިސްޓުން މިހާރުވެސް ގިނަ މައްސަލަތަކެއް ފާހަގަކުރެވިފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nހުޅުމާލޭގައި އިމާރާތް ކޮށްފައިވާ ހިޔާ ފްލެޓް ލިބޭ މީހުންގެ ދާއީމީ ލިސްޓް އާންމު މިދިޔަ މަހުގެ ނުވަވަނަ ދުވަހުގެ ރެއެވެ. އާންމު ކުރި ލިސްޓްގައި 6،720 މީހެއްގެ ނަން ހިމަނާފައި ވެއެވެ. ހިޔާ މަޝްރޫއުގެ ދަށުން އަޅާފައި ވަނީ 7،000 ފްލެޓެވެ. އެ ފްލެޓްތަކަށް 25،000 ވުރެ ގިނަ މީހުން ފޯމް ހުށައެޅި އެވެ.\nހިޔާ ފްލެޓްތައް ދޭނެ ބަޔަކު ނިންމާ ކުރީ ސަރުކާރުންވެސް ލިޔުން ދޫކުރިއެވެ. މި ސަރުކާރުން އުފެއްދި ފްލެޓް ކޮމެޓީން އެ ލިސްޓަށް ބަދަލު ގެނެސް އެތަށް ބަޔަކު ވަނީ ލިސްޓުން އުނިކޮށްފައެވެ. އެކަމާއި ގުޅިގެން ގިނަ ބައެއްގެ ފާޑުކިޔުމާއި ޝަކުވާ ސަރުކާރަށް ވަނީ އަމާޒުވެފައެވެ.\nމާލެ ސިޓީއަށް އެމްޑީޕީގެ ޓިކެޓްގައި ކުރިމަތިލައްވާ ކެންޑިޑޭޓުންނާއެކު ރޭ އޮންލައިންކޮށް ކުރިއަށް ގެންދިޔަ ރަށްވެހި ފަތިސް ކެންޕެއިން ބައްދަލްވުން ނިންމަވާލައްވަމުން ދެއްކެވި ވާހަކަފުޅު ރައީސް ވަނީ ހިޔާ މަޝްރޫއާ ގުޅޭގޮތުން ވާހަކަ ދައްކަވާފައެވެ. ރައީސް ވިދާޅުވީ ކުރީ ސަރުކާރުން އެޅި ފްލެޓް ބެހުމުގައި އުނދަގޫތަކެއް ކުރިމަތިވެފައިވާ ކަމަށެވެ. އަދި މި ސަރުކާރުން ފައިނަލް ލިސްޓެއް ނެރެފައިވިޔަސް އަދިވެސް ބަލަން ޖެހޭ ކަންކަން ބަލާނެ ކަމަށެވެ. ރައީސް އެ އިޝާރާތް ކުރައްވަނީ ފްލެޓްތައް ދޫކުރުމުގެ ކުރިން ޕްލޭނިން މިނިސްޓްރީން އިތުރަށް ބަލަންޖެހޭ ކަންކަން ބަލާނެ ކަމަށް އެ މިނިސްޓްރީން ބުނެފައިވާ ބުނުމަށެވެ.\nރައީސް ވަނީ ދާއިމީ ލިސްޓާމެދު އެއްވެސް ޝަކުވާ އޮތް ނަމަ މައްސަލަ ހުށައެޅުމަށާއި އެކަންކަން ބެލުމަށްފަހު އެންމެ ހައްގު މީހާއަށް ފްލެޓް ދިނުމަށް މަސައްކަތް ކުރައްވާނެ ކަމަށް ވިދާޅުވެފައެވެ.\n"ހިޔާ ފްލެޓްތައް ބެހުމުގައި އެބަހުރި އުނދަގޫތަކެއް. ދެން މިހާރު ލިބޭނެ ކަމަށް ދެވިފައި އެހުރި ލިޔުންތަކާއެކުވެސް އަދިވެސް މައްސަލަތަކެއް ހުރިކަމަށްވަންޏާ ފައިނަލްކޮށް އެވޯޑް ކުރުމުގެ ކުރިން ބަލަމުން ޕްލޭނިން މިނިސްޓްރީން ގެންދާނެ. އެހެންވީމަ ތިބޭފުޅުންގެ އެއްވެސް ޝަކުވާއެއް އޮވެއްޖިއްޔާ އަޅުގަނޑުމެންނާ ހަމައަށް ފޯރުކޮށްދީމާ އެކަން ހިނގާފައި އޮތް ގޮތެއް އަޅުގަނޑުމެން ބަލާނަން، ބަލާފައި އެންމެ ހައްގު ފަރާތަށް އެ [ފްލެޓް] ދެވޭތޯ ބަލާނަން،" ރައީސް ވިދާޅުވިއެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ކެންޕެއިން ބައްދަލުވުމެއްގައި ވާހަކަފުޅު ދައްކަވަނީ --\nރައީސް ރޭ ވަނީ ފައިނަލް ލިސްޓުން މިހާރުވެސް ގިނަ މައްސަލަތަކެއް ފާހަގަކުރެވިފައިވާ ކަމަށް ފުރަތަމަ ފަހަރަށް ވިދާޅުވެފައެވެ. ވިދާޅުވީ މިހާރުވެސް ސާޅީހަކަށް ފްލެޓްގެ ކަަންކަން ފާހަގަ ކުރެވިފައިވާ ކަމަށެވެ. އެއީ ކޮން މައްސަލަތަކެއް ކަމެއް ވިދާޅުވެ ރައީސް ވިދާޅުވީ އެ ފްލެޓްތައް ދޭނީ ނުކުޅެދުންތެރިކަން ހުންނަ މީހުން ނިސްބަތްވާ އާއިލާތަކަށް ކަމަށެވެ. ދެން ރައީސް ވިދާޅުވީ ފްލެޓް ލިސްޓުން ސަތޭކައެއްހާ ފްލެޓް ބަދަލު ކުރެވިއްޖެނަމަ މިހާރު އޮތް މައްސަލަތަކަށް ހައްލެއް ލިބިދާނެ ކަމަށެވެ.\n"މިހާރުވެސް އޭގެ ތެރެއިން ސާޅީހަކަށް ފްލެޓް އަޅުގަނޑުމެންނަށް ފާހަގަ އެބަ ކުރެވޭ. އެހެންވީމަ އަޅުގަނޑުމެން މި ގަސްތު ކުރަނީ ނުކުޅެދުންތެރިކަން ހުންނަ އާއިލާތަކަށް އެބައި ބަދަލުކުރަން. އެހެންވީމަ މީގެ ތެރެއިން ސަތޭކައެއްހާ ފްލެޓް އަޅުގަނޑު ހިތުން ބަދަލު ކުރެވިއްޖެއްޔާ މިވަގުތަށް މި އޮތް ބޮޑު މައްސަލައަކަށް ހައްލެއް އަތުވެދާނެ ކަމަށް ގަބޫލުކުރެވޭތީ އެ ވިސްނުމުގައި އަޅުގަނޑުމެން މަސައްކަތްތަކެއް އެބަ ކުރަން،" ރައީސް ވިދާޅުވިއެވެ.\nހިޔާ ފްލެޓްތައް ބެހުމުގައި އެބަހުރި އުނދަގޫތަކެއް. ދެން މިހާރު ލިބޭނެ ކަމަށް ދެވިފައި އެހުރި ލިޔުންތަކާއެކުވެސް އަދިވެސް މައްސަލަތަކެއް ހުރިކަމަށްވަންޏާ ފައިނަލްކޮށް އެވޯޑް ކުރުމުގެ ކުރިން ބަލަމުން ޕްލޭނިން މިނިސްޓްރީން ގެންދާނެ. މިހާރުވެސް އޭގެ ތެރެއިން ސާޅީހަކަށް ފްލެޓް އަޅުގަނޑުމެންނަށް ފާހަގަ އެބަ ކުރެވޭ. އެހެންވީމަ އަޅުގަނޑުމެން މި ގަސްތު ކުރަނީ ނުކުޅެދުންތެރިކަން ހުންނަ އާއިލާތަކަށް އެބައި ބަދަލުކުރަން. އެހެންވީމަ މީގެ ތެރެއިން ސަތޭކައެއްހާ ފްލެޓް އަޅުގަނޑު ހިތުން ބަދަލު ކުރެވިއްޖެއްޔާ މިވަގުތަށް މި އޮތް ބޮޑު މައްސަލައަކަށް ހައްލެއް އަތުވެދާނެ ކަމަށް ގަބޫލުކުރެވޭތީ އެ ވިސްނުމުގައި އަޅުގަނޑުމެން މަސައްކަތްތަކެއް އެބަ ކުރަން\nހިޔާ މަޝްރޫއުގެ ދަށުން ކުރީ ސަރުކާރުން އިމާރާތްކުރި 7،000 ފްލެޓް ލިބޭ މީހުންގެ ފައިނަލް ލިސްޓް އާންމު ކޮށްފައި ވީނަމަވެސް އެ ލިސްޓްގައި މައްސަލަތަކެއް ހުރިނަމަަ ފްލެޓް ލިބެން ހައްގު މީހާއަށް ފްލެޓް ދޭނެ ކަމަށް ރައީސް ސޯލިހް ކުރިންވެސް ވަނީ ވިދާޅުވެފައެވެ.\nފްލެޓް ލިބޭ މީހުންގެ ފައިނަލް ލިސްޓް އާންމު ކޮށްފައިވާއިރު އެ ލިސްޓްގައި ކުށް ހުންނާނެ ކަމަށާ ނަމަވެސް ކުށް ގިނަ ނުވާނެ ކަމަށް އެމްޑީޕީގެ ރައީސް މުހައްމަދު ނަޝީދު ވަނީ ވިދާޅުވެފައެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ޑރ. މުހައްމަދު މުއިއްޒު + ހައުސިން މިނިސްޓްރީ ލޯކަލް ކައުންސިލްތަކުގެ އިންތިހާބު ހިޔާ މަޝްރޫއު


Mourinho ah board ge ithubaaru eba oiy | Mihaaru\n21 އޯގަސްޓް 2018 - 11:35\nއެކަށީގެންވާ ކުޅުންތެރިން ނުގެންނާތީ ޔުނައިޓެޑަށް މި ފަހަރު އެދެވޭ ކާމިޔާބެއް ނުލިބޭނެ ކަމަށް ބެލެވިފައި އޮއްވާ އެ ޓީމު ވަނީ ޕްރިމިއާ ލީގުގައި ކުޅުނު ދެ ވަނަ މެޗުން ބްރައިޓަން އަތުން 3-2 އިން ބަލިވެފަ އެވެ.\nއެ ނަތީޖާގެ ސަބަބުން ބޮޑެތި ފާޑުކިޔުންތަކެއް އަމާޒުވެފައިވާ މި ދަނޑިވަޅުގައި، ޔުނައިޓެޑުން ރެއާލް މެޑްރިޑުގެ ކުރީގެ ކޯޗު ޒިދާން ނުވަތަ ޗެލްސީގެ ކުރީގެ ކޯޗު އެންޓޯނިއޯ ކޮންޓޭ ގެންނަން މަސައްކަތްކުރާ ކަމަށް ވާހަކަދެކެވެ އެވެ.\nއެކަމަކު ޔުނައިޓެޑާ ގުޅުން ހުރި ފަރާތްތަކުން ވަނީ މޮރީނިއޯ އަށް ބޯޑުގެ އިތުބާރު އޮތް ކަމަށާއި އެހެން ކޯޗަކު ގެންނަން މަޝްވަރާނުކުރާކަން މީޑިއާތަކަށް ކަށަވަރުކޮށްދީފަ އެވެ.\nމޮރީނިއޯ އެންމެ ބޮޑަށް ބޭނުންވީ ސެންޓްރަލް ޑިފެންޑަރަކާއި ވިންގެކެވެ. އެކަމަކު ބޯޑުން ވަނީ އެ މަގާމްތަކަށް ގެންނަވަރުގެ ކުޅުންތެރިންތަކެއް ބާޒާރުގައި ނެތް ކަމަށެވެ. މޮރީނިއޯ ވަނީ އެކަށީގެންވާ ކުޅުންތެރިންތަކެއް ނުގެނެސްފި ނަމަ ސީޒަނުގައި މައްސަލަތަކެއް ދިމާވާނެ ކަމަށް ކުރިން ބުނެފަ އެވެ.\nފައިސާ ހުރި ނަމަވެސް ޔުނައިޓެޑަށް ފަހަކަށް އައިސް ކުޅުންތެރިން ހޯދުމުގައި މައްސަލަތައް ދިމާވާތީ ކްލަބުން ސްޕޯޓިން ޑިރެކްޓަރެއް ހޯދަން މަސައްކަތްކުރަ ކަމަށް ވެސް އެވެ. އެ ޓީމުން ލެސްޓާ ސިޓީގެ ހެރީ މެގުއާ އާއި ޓޮޓެންހަމް ހޮޓްސްޕާސްގެ ޓޮބީ އެލްޑަވައިލްޑް އަދި ބަޔާން މިއުނިކުގެ ޖެރޯމް ބޯޓެން ހޯދަން ކުރި މަސައްކަތް ދިޔައީ ފެނަށެވެ. އެއީ ކްލަބުގެ އެގްޒެކެޓިވް ވައިސް ޗެއާމަން އެޑް ވުޑްވަޑް ފެއިލްވުން ކަމަށް ވެސް އެއް ބަޔަކު ދެކެ އެވެ.


SunOnline:7February gai hingaadhiya kan kamugai baiverivi fuluhunnah mihaaru visnijje: CP\nހަތެއް ފެބުރުއަރީގައި ހިނގާދިޔަ ކަންކަމުގައި ބައިވެރިވި ފުލުހުންނަށް މިހާރު ވިސްނިއްޖެ: ސީޕީ\n23 Jul 2020, 23:30\nދެހާސް ބާރަ ވަނަ އަހަރުގެ ހަތެއް އަދި އަށެއް ފެބުރުއަރީގައި ހިނގާ ދިޔަ ކަންމުގައި ފުލުހުންގެ ފަރާތުން ގާނޫނަށް ހިލާފަށް އަމަލު ކުރި ފުލުހުންނަށް މިހާރު ތިބީ ވިސްނިފައި ކަމަށް ކޮމިޝަނަރު އޮފް މުހައްމަދު ހަމީދު ވިދާޅުވެއްޖެ އެވެ.\nހަތެއް އަދި އަށެއް ފެބުރުއަރީގައި ފުލުހުން ގާނޫނަށް ހިލާފަށް އަމަލުކުރި ކަމަށް އޭރު ވެރިކަމުގައި އޮތް އެމްޑީޕީއިން މިހާރުވެސް ދަނީ ބުނަމުންނެވެ. އަދި އެކަމުގައި ބައިވެރިވި ފުލުހުން ވަކިކުރަންވެސް ދަނީ ގޮވާލަމުންނެވެ.\nރާއްޖެ ޓީވީގެ ޕްރޮގްރާމެއްގައި ވާހަކަދައްކަވަމުން ކޮމިޝަނަރު އޮފް ޕޮލިސް ހަމީދު މިރޭ ވިދާޅުވީ ދިވެހި ފުލުހުންގެ މުއައްސަސާއިން ހަތެއް ފެބުރުއަރީގައި ހިންގި ފަދަ ކަމެއް ދެން ހިންގާނެ ކަމަށް ގަބޫލު ނުކުރާ ކަމަށެވެ.\n"އެ ބެކްވާޑް ސްޓެޕެއް ނުވަތަ އެފަދަ ކަމެއް ދެން ކުރާނެ ކަމަށް އަޅުގަނޑު ގަބޫލެއް ނުކުރަން ފުލުހުންގެ ތެރެއިން އެއްވެސް ބަޔަކު ހިމެނިގެންނެއް. އަޅުގަނޑު ގަބޫލުކުރާ ގޮތުގައި ފުލުހުންގެ ތެރެއިން އެދުވަހު ވަކި ޖޯޝެއްގައި ވަކި ރޫހެއްގައި ވަކި ޖަޒުބާތެއްގައި ކަންތައްތަކެއް ކުރި ފުލުހުންނަށް މިއަދު އެ މުއައްސަސާގައި ތިބި ކަމަށްވަންޏާ އެބަޔަކަށް ވިސްނިފައި ވާނީ،" ޕޮލިސް ކޮމިޝަނަރު ވިދާޅުވި އެވެ.\nއަދިވެސް އޭރުގައި ގާނޫނާ ހިލާފު އަމަލުތަކެއް ހިންގި ފުލުހުން މިހާރުވެސް ތިބި ކަމަށް ރާއްޖެޓީވީގެ ޕްރެޒެންޓަރު ފާހަގަ ކުރެއްވުމުން ސީޕީ ހަމީދު ވިދާޅުވީ "އެބަތިބި" ކަމަށެވެ. އެހެންނަމަވެސް އެމީހުންނަށް މިހާރު ވާނީ "ވިސްނިފައި" ކަމަށް އޭނާ ވިދާޅުވި އެވެ.\nފުލުހުންނަކީ ސިޔާސީ ވާން ނުޖެހޭ ބައެއް ކަން ފާހަގަކޮށް ހަމީދު ވިދާޅުވީ ދައުލަތް ހިނގަން ވާގޮތް ބުނަން ޖެހޭނީ ފުލުހުން ނޫން ކަމަށެވެ. އަދި ގާނޫނުތައް އޮންނަން ވާގޮތާއި ވެރިކަމުގައި ހުންނާނެ މީހަކު ކަނޑައަޅާނީވެސް ފުލުހުން ނޫން ކަމަށް އޭނާ ވިދާޅުވި އެވެ.\n"އަޅުގަނޑުމެންގެ ތެރޭގައި މިހާރު އޮންނާނީ އެކަން ދަސްވެފައި. މިހާރު ފުދޭވަރަކަށް ދުވަސްތަކެއް ހޭދަވެއްޖެ އެކަމެއް ހިނގާފައި އޭގެތެރެއިން މިހާތަނަށް އައި އިރުގައި ކަންކަން ދަސްވެފަ ވާތާ." ޕޮލިސް ކޮމިޝަނަރު ހަމީދު ވިދާޅުވި އެވެ.\nހަމީދު ވިދާޅުވީ އިންކުއަރީ ކޮމިޝަނުން ތައްޔާރުކުރި ކޯނީ ރިޕޯޓުގައި ފުލުހުންނާއި ސިފައިން އަމަލުކުރި ގޮތްތަކުގެ ތެރެއިން ރަނގަޅު ކުރަން ޖެހޭ ކަމަށް ފާހަގަ ކުރި ކަންކަން ރަނގަޅު ކުރުމަށް ފިޔަވަޅު އެޅުމުގެ ބާރު ދިވެހި ދައުލަތަށް ލިބިގެންވާ ކަމަށެވެ. އެހެންވެ އެކަން ދައުލަތަށް ދޫކޮށްލާ ކަމަށް އޭނާ ވިދާޅުވި އެވެ.\nހަތެއް ފެބުރުއަރީގައި ހިނގާދިޔަ ކަންކަން ބެލުމަށް ބާރު ލިބިދޭނެ ގާނޫނެއް ހެދުމުގެ މަސައްކަތް ރައްޔިތުންގެ މަޖިލީހުން އަންނަނީ ކުރަމުންނެވެ.\nފެބްރުއަރީ7އަދި 8


LAARA GE STORY: Eyshal\n(7 ޖުލައި 2019 އާ ގުޅޭ)\nއީޝަލް ދިޔަ ދިމާއަށް ބަލަން ހުރެފައި ލުގަލްބަންދާ އެނބުރިލީ ވައިސިންނީއާ ދިމާއަށެވެ. އޭނާގެ ގާތުގައި ޔޫރާ ހުއްޓެވެ. ވައިސިންނީއާ ބަލާފައި ޔޫރާ ފެންނަނީ ބަސްމަދު މަޑުމައިތިރި ޖިންނިއެއްގެ ގޮތުގައެވެ. އޭނާގެ މޫނުން ވެސް އެއްވެސް ކަހަލަ އަސަރެއް ފާޅެއްނުވެއެވެ.\n"ތިބުނާ ޤަލްބީއަށްވީ ކިހިނެއް؟ އަރްފަޒާދުގެ ބޭނުން ކެނޑުމުން އޭނާ އެހެންޖިންނިއަކަށް ވިއްކާލީތަ؟" ލުގަލްބަންދާ ހުރީ އޭނާގެ ބައްޕައަށް ވީގޮތެއް އެނގެން ބޭނުންވެފައެވެ.\n"ޤަލްބީއަކީ ހަރުކަށި ޖިންނިއެއް، އޭނާއަށް އަހަރެމެންގެ ބާރު ލިބުމުން ބޮޑާވެގަތީ... އޭނާގެ ނިމުން އެހާ އަވަހަށް އައީ އެހެންވެ، އަހަރެމެންނާ އަރްފަޒާދު ތަފާތު، ވެރިމީހާއާ ނުލައި އަހަރެމެންނަށް ފައުޅުގާ ނޫޅެވޭނެ، ޤަލްބީގެ މައްޗަށް އޮތް އަހަރެމެން ހިފެހެއްޓުމުގެ ބާރު ގެއްލުމުން އޭނާއަށް އަހަރެމެން ކިޔަމަންވާކަށް ނުޖެހުނު، އަހަރެމެން ޣައިބުވީ އެހެންވެ، އެނގޭ ދެން ގޮވާލާ ސާހިބެއްގެ ގާތުން އަހަރެމެން ތިންމީހުން އެއްތަންވާންޖެހޭނެކަން، އަރްފަޒާދަށް ވަދާޢު ކިޔުމަށްފަހު އަހަރެމެން ވަކިވީ، އޭނާ މީހަކާ އިންކަމެއް ދަރިއަކު ލިބުނުކަމެއް ވެސް ނުދެނަހުރިން... އަރްފަޒާދަކީ މިނިވަނެއް، އޭނާ ފައުޅުވެ އުޅޭކަށް ވެރިއަކު ބޭނުމެއްނުވޭ" ވައިސިންނީ ކިޔާދިނެވެ.\n"ކަލޭމެން އީޝަލްއަށް ދޮގުނުހައްދައްޗޭ" ލުގަލްބަންދާ ބުނެލިއެވެ. އޭނާގެ ބައްޕައާ ބެހޭ ގޮތުން ވައިސިންނީއަށް ވެސް އެނގެނީ ވަރަށް ކުޑަ މިންވަރެއްކަން އެނގޭތީ އެކަމާ ލުގަލްބަންދާ ވާހަކަދައްކަން ބޭނުންނުވީއެވެ. އަނެއްކޮޅުން މިވަގުތު އޭނާއަށް އެންމެ މުހިންމީ އީޝަލްއެވެ.\n"އަހަރެމެންގެ ވެރިމީހާގެ ކުރިމަތީ ދޮގުހަދާ އޮޅުވާލުމުގެ ބާރެއް ލިބިފައެއްނުވޭ، އަހަރެން އަދިވެސް މިހުރީ ޤަބޫލުނުކުރެވިފައި، އަންހެނަކަށްވީމަ... އޭނާ އަދި ވަރަށް ޅަ... އެކަމަކު އޭނާގެ ބާރު... އަހަރެމެންނަށް އަންހެނުންގެ ތެރެއިންވާ ޅަކުއްޖަކު ގޮވާލި މީ ފުރަތަމަފަހަރު... ޔޫރާ، ކަލޭ އަޖައިބެއްނުވޭތަ؟ މީގެ ކުރިން އަހަރެމެންނަށް ގޮވާލި ދެ ސާހިބުންނަކީ ވެސް ހަރު ފިރިހެނުން" ވައިސިންނީ އެއްސެވެ. އެހިނދު ޔޫރާ މަޑުމަޑުން ދެފަރާތަށް ބޯހޫރާލީއެވެ.\n"ކަލެއަށް މިކަން އޮތީ އެނގިފަތަ؟" ވައިސިންނީ އެހީ ޔޫރާއަށް ބަލަން ހުރެއެވެ. ޔޫރާ ވަކިއެއްޗެއް ނުބުނުމުން ވައިސިންނީ ހިނިގަނޑެއް ޖަހާލިއެވެ.\n"ކަލޭމެން ތިޔައީ ހަޤީޤަތަށް ވެސް އީޝަލް ގޮވައިލައިގެންތަ؟" ތިންމީހުންގެ ހަރަކާތްތަކަށް ބަލަން ހުރި ބަލްޤިސް ވާހަކަދެއްކިއެވެ.\n"އައިޒަންގެ ތަޚުތުގެ ވެރިޔާއަށް ސަލާމް، އަހަރެމެންގެ ސާހިބާގެ މަންމައަށް ސަލާމް" ޔޫރާ ކުރުނީސް ކުރިއެވެ.\n"ނޫން!...ނޫން!... އަހަރެން... އަހަރެންމީ ތިބުނާ ފަދަ މީހެއްނޫން، ބައްޕަގެ ތަޚުތެއް އެއީ... އީޝަލް އުފަންކުރީ އަހަރެންނެއްނޫން" ބަލްޤިސް ނިކަން އަވަހަށް ދެ ފަރާތަށް ބޯހޫރާލަމުން ބުންޏެވެ. ހިނިއައިސްފައި ހުރި ވައިސިންނީ ކުރިއަށް އަންނަން ފެށުމުން ލުގަލްބަންދާ އައިސް ބަލްޤިސްގެ ކުރިމަތީ ހުއްޓުނެވެ. ބަލްޤިސްއާ ވައިސިންނީ ގާތްވިޔަ ނުދިނުމަށެވެ. ޒާތެއްގެ ހިނިގަނޑެއް ޖަހާލަފައި ވައިސިންނީ ހުއްޓުނީ ބަލްޤިސްގެ ކުރިމަތީއެވެ.\n"އަހަރެމެންގެ ސާހިބާ ކަމަނާއަށް ދީފައިވާ މަޤާމްއެއީ... އައިޒަންގެ ތަޚުތުގައި ކަމަނާ ވަޑުވާނެ އަދި ކަމަނާގެ ފަހަތުގައި އަހަރެމެންގެ ސާހިބާ ހުންނާނެ، އެއީ ސިއްރުތަކުގެ ރާނީ، އޭނާއަށް ބޯލަނބާ ޖިންނީން ކަނބުލޭނގެ ރަސްކަމުގެ ދަރުބާރަށް އަންނާނެ... ޖިންނީންގެ މެދުގައި ޖެހިލުންވާ ފަދަ ރަންޏެއްކަމުގައި ބަލްޤިސްގެ ނަން ކިޔޭނެ، އަނިޔާވެރީން ބިރުން ފިލަންދުވާނެ، ހިމާޔަތް ބޭނުންވެ ދުރުން އެކުވެރިކަމުގެ ދަޢުވަތު އަންނާނެ... ކަމަނާގެ ބަނޑުގައިވާ ދަރިފުޅު، އަހަރެމެންގެ ސާހިބާގެ އުނގުން ޢިލްމު އުނގުނޭނެ، ތުއްތު އިރުން ފެށިގެން ކަމަނާއަށްވުރެ އެކުއްޖާފުޅު އަހަރެމެންގެ ސާހިބާ އިސްކުރާނެ" ވައިސިންނީ ހުރިހާ ވާހަކައެއް ދެއްކިއިރު އޭނާގެ ނަޒަރު އެންމެ ހިނދުކޮޅަކަށް ވެސް ބަލްޤިސްއާ ކަސިޔާރުވެ ނުދެއެވެ.\n"އީޝަލް..." ވައިއަޑުން ބަލްޤިސްއަށް ކިޔާލެވުނެވެ. އިވުނު ވާހަކަތަކުން ޖަޒުބާތުގެ އޮއެވަރެއްގައި ބަލްޤިސް ބަނދެވުނީއެވެ. އޭނާގެ ދެ ލޯ ފެންކަޅިވެ ރޮވެންފެށުނެވެ. އޭނާގެ އީޝަލް ހަމަ އެހާ ބާރުގަދަވީ ބާއޭ ހިތަށް އަރަމުންނެވެ. އެހެންވިޔަސް ވައިސިންނީ ދިނީ އުފާވެރި ޚަބަރެކެވެ. ﷲގެ ރަޙުމަތުން އެފަދަ ދުވަހެއް ދެއްކެވުމަކީ އެތައްބައެއްގެ މައްޗަށް ރައްކާތެރިކަން ފޯރުކޮށްދެވޭނޭ ކަމެކެވެ.\n"އަހަރެންގެ އީޝަލްއަށް އޭނާގެ ފިރިމީހާ ރައުލް ހޯދާދީ، ބަޚުރުގެ އަޑިން އެ ނުބައި ބޭރީތާއި ޒަގަންގެ ކިބައިން އޭނާ ސަލާމަތްކޮށްދީ، އީޝަލްގެ ހުރިހާ އުފަލެއްވަނީ ރައުލްއާ ގުޅިފައި، އޭނާ އުފަލުގައި ހުރެގެންނޫނީ ތިބުނާ ފަދަ ދުވަހެއް ދުށުމުގެ ނަސީބު ނުލިބޭނެ" ރޮވިފައިވާ ހާލު ބަލްޤިސް އެދުނީ ކުރިމަތީ ތިބި ވައިސިންނީއާއި ޔޫރާގެ ގާތުންނެވެ. ވައިސިންނީއާއި ޔޫރާ އެކުއެކީ ބޯޖަހާލީ ބަލްޤިސްއަށް ޔަގީންކަން ދޭފަދައިންނެވެ. އުންމީދު އާވި ބަލްޤިސް ހަލުވި ފިޔަވަޅުގައި އެނބުރި ބަހީރާގެ ގާތަށް އައެވެ. އަޖައިބުން ފުރިގެންވީ އުފާވެރިކަމުގެ ޚަބަރު މަންމައަށް ދިނުމަށެވެ.\nމީކާޢިލްގެ ގާތުން އީޝަލް އެދުނީ ޢާއިލާގެ މެންބަރުން ގޮވައިގެން ގޭތެރެއަށް އައުމަށެވެ. އެއާއެކު ފޭލިގެތަކަށް ސިފައިން އެނބުރި ދިއުމަށް އައިޒަން ގޮވާލިއެވެ. ބިންޏާމީނާއި އައިޒަން ކުރިއަށް ހުރެ ހިނގައިގަތެވެ. މީކާޢިލް ހުރީ ދަރިފުޅުގެ އަތުގައި ހިފާލައިގެންނެވެ. އެމީހުންގެ ދެފަރާތުން ޖޫދާއާއި ޒިޔަޒެލްއާއި އާރަމް ތިއްބެވެ. އެ އެންމެންގެ ފަހަތުން އައީ ޒަލަފްއާއި ހަތޯރާއި ދާރިއުސްއާއި ސޭމެސްއާއި ރާވިންގެ އިތުރުން މިޒަރެންނެވެ. އެންމެން އެކުގައި އައިސް ބެރެބެދިގަހުގެ ތެރެއަށް ވަދެއްޖެއެވެ. އެގަހުގައިވާ ޒިޔަޒެލްގެ ގޭގެ ފެންޑާގައި ހުރި ގޮނޑިތަކުގައި އިސް މީހުން އިށީނދެއްޖެއެވެ. ޒަލަފްއާއެކު ތިބި މެންބަރުން ފެންޑާގެ އެއްދިމާއެއްގައި މަޑުކޮށްލައިގެން ތިއްބެވެ.\n"ބައްޕާ، ކާފާ، ޒިޔަޒެލް... އެ އައީ އަޅުގަނޑަށް މިކަމުގައި އެހީތެރިވާނޭ ބައެއް، ވައިސިންނީއަކީ ބުއްދިވެރި ކުޅަދާނަ ޖިންނިއެއް، އޭނާއަށް ދަތުރުނުކުރެވޭނެ ތަނެއްނެތް، ޔޫރާއަށް ލިބިފައިވާ ޢިލްމާ ގާތްކުރެވޭނެ ޝޭހަކުނުވޭ، ހުރިހާ ސިހުރެއް ބާތިލުކުރުމުގެ ބާރު އޭނާއަށް ލިބިފައިވާ، ދުރުން ޚަބަރުތައް ބެލުމަކީ އޭނާއަށް އުނދަގޫކަމެއްނޫން، ލުގަލްއަކީ އަޅުގަނޑުގެ ހަށިފާރަވެރިޔާ، އޭނާގެ ކުޅަދާނަކަން މިހާރު އެނގޭނެ... އެ ތިން މީހުން ވަނީ އަޅުގަނޑާ ގުޅިފައި، އުފަންވީ ދުވަހުން ފެށިގެން... އަޅުގަނޑު ރައުލް ބަލާ ދާން މިއުޅެނީ، ޔޫރާ އިރުވަރުބަލާނެ، އަޅުގަނޑާއެކު ސިފައިންތަކެއް ބޭނުމެއްނުވޭ، ބަޚުރަކީ އަޅުގަނޑާ ބީރަށްޓެހި އެއްޗެއްނޫން... އެތަނުގައި އަޅުގަނޑުގެ ގޮވާލުމަށް އިޖާބަދޭނޭ ބަޔަކުވޭ" އީޝަލް ބުންޏެވެ. އޭރު އެ ގޭތެރެއަށް ލުގަލްބަންދާއާއެކު ވައިސިންނީއާއި ޔޫރާ އައިސް ވަދެއްޖެއެވެ.\n"ކުއްލިއަކަށް ފާޅުވި ބަޔަކަށް އިތުބާރުކުރާނީ ކިހިނެއް؟ ބައްޕައަށް އެނގޭ އެމީހުންނަކީ ބާރުގެ ގޮތުން މިތަނުގައި ތިބި އެކަކަށްވުރެ ވެސް ކުޅަދާނަބައެއްކަން، އެކަމަކު އީޝަލް... ތީ ބައްޕަގެ ދަރިފުޅު... ބައްޕަގެ ހުރިހާ ވެސް މީހަކީ، ދަރިފުޅު އެކަނި ރައުލް ސަލާމަތްކުރާށޭ ކިޔާ ފޮނުވާލަން ކެރޭނީ ކިހިނެއް؟، އެންމެ ހިނދުކޮޅަކު ވެސް އެހެންވެއްޖެނަމަ ހަމަޖެހުމެއްނުލިބޭނެ.... އީޝަލްއާއެކު ބައްޕަ ހުންނާނަން" މީކާޢިލް ކަންބޮޑުވުމާއެކު ވާހަކަދެއްކިއެވެ.\n"އީޝަލް..." ޔޫރާ ގޮވާލިއެވެ. އެއާއެކު މީކާޢިލް ވެސް ދައްކަމުންދިޔަ ވާހަކަ ހުއްޓާލައިފިއެވެ. އީޝަލްއާއި ޔޫރާއާ ދެ މީހުންގެ ނަޒަރު ސީދާވީ ހިނދު އެ ދެ މީހުން ކޮންމެވެސް ވާހަކައެއް ސިއްރުން ދައްކައިފިކަން އެންމެންނަށް ވެސް އެނގުނެވެ. ފެންނަ ކަންކަމާމެދު އެންމެބޮޑަށް އަޖައިބުވެފައި އިނީ އައިޒަންއެވެ.\n"ބުނޭ ޔޫރާ... އެންމެންނަށް އަޑުއިވޭނޭހެން... އަހަރެންގެ ހިތް ވެސް އެކަމާ އެއްބަސްވި، އެކަމަކު އޭރު ޔަގީންނުކުރެވުނީ" އީޝަލް ބުނެލިއެވެ.\n"ރައުލްއަކީ ކަލޭމެންގެ ތެރެއިންވާ ޖިންނިއެއް" އީޝަލްގެ ބަހަށް ކިޔަމަންތެރިކަން އަދާކުރަމުން ޔޫރާ ބުނެލިއެވެ. ކޮންމެ މީހަކަށް އެކަކުއަނެކަކަށް ބަލާލެވުނީ އެ ބުނި އެއްޗެއް ޤަބޫލުނުކުރެވިގެން ކަމެއް ނޫނީ އިވުނު ގޮތް ފަހުމްނުވެގެން ކަހަލައެވެ. އީޝަލް އަނެއްކާ ވެސް ޔޫރާއަށް ބަލާލާފައި ބޯޖަހާލިއެވެ. އެއާއެކު ޔޫރާ އެނބުރިލީ އައިޒަންގެ ގާތުގައި އިން ބިންޏާމީންއާ ދިމާއަށެވެ.\n"ރައުލްއަކީ ޖިލައްޔާގެ ދަރިއެއް" ޔޫރާ ބުންޏެވެ. ބިންޏާމީންގެ ދެ ލޯ ބޮޑުވިއެވެ. މޭގައި އޭނާ އަތްޖައްސާލައި އިންތަނުން ވަގުތުން ތެދުވިއެވެ.\n"އަހަރެމެންގެ ތެރެއަށް އައިސް ދޮގު ވާހަކަ ފަތުރަންތަ ތިއުޅެނީ" ބިންޔާމީންއަށް ތަންކޮޅެއް ބާރަށް ބުނެވުނެވެ. އެހިނދު ފަހަތުގައި ތިބި މީހުންގެ ތެރެއިން ރާވިން ކުރިއަށް ނުކުތެވެ.\n"އެއީ ތެދެއް... އަހަރެންގެ ބައްޕަ ލާވީގެ ފުށުން އަޑުއެހީ، ޖިލައްޔާ ކިޔާ ނިކަން ރީތި އަންހެނަކު ގަނޑުވަރަށް ގެނެވުނުކަން، އޭނާ އައުމުން ގަނޑުވަރު ދެބައިވިކަން... އޭނާއަށް ލިބިފައިވާ ރީތިކަމުގެ ލޮލުގައިވަނީ ފެހިކުލައިގެ ކަޅިއެއްކަން... އެބުނި ފަދަ ރީތިކަމެއް އަހަރެންނާއި ރައުލް ދުށީ އީޝަލްއާ ބައްދަލުވުމުން... ރައުލްގެ މަންމައަށް ކިޔަނީ ޖިލައްޔާ... ބޭރީތަކީ އެހެން ނަސްލުތަކުން ރީތި އަންހެނުންނާ ކައިވެނިކޮށް ދަރީން ހޯދުމަށް ޝައުގުވެރިވާ ރަސްކަލެއް" ރާވިން ބުންޏެވެ. އޭނާގެ ގާތުގައި ހުއްޓިލި ހަތޯރު ވާހަކަދެއްކީ ދެނެވެ.\n"އަހަރެންނާއި ރައުލް އުފަންވީ އެކުއެކީގައި، އަހަރެމެންގެ ތެރޭގައިވަނީ އެކި ހިސާބުން ގެނެވުނު އަންހެނުންގެ ދަރީން، އެކަމަކު އެ އެންމެންގެ ތެރެއިން ވެސް އަހަރެންގެ މަންމަ، ކަސްދިޔާ އެންމެ ރުޅިއަރާ ދަރިއަކީ ރައުލް... އެއީ ޖިލައްޔާގެ މައްޗަށް އޮތް ރުޅިވެރިކަމެއް، އެކަމަކު އަހަރެމެން އެކަކު ވެސް ޖިލައްޔާއެއް ނުދެކެން... މަރުވީކަމަށްވަނީ، އެހެންވިޔަސް އޭނާގެ ހަނދާން ބައްޕަ ކުރާކަން އެނގޭ، ރައުލްއަށް މަންމަ ކުރާ ނަފުރަތު ފިލައިގެން ނުދަނީ އެހެންވެ" ހަތޯރު އިތުރަށް ޔަގީންކޮށްދޭން ބުނެލިއެވެ.\n"ސުބްޙާނަﷲ" ބިންޏާމީނަށް ބުނެވުނެވެ. އަދި ހުރި ދިމާއަށް އޭނާ ވެއްޓެން ދިޔައެވެ.\n"ބިންޏާމީން" އައިޒަން ގޮވާލިއެވެ. ހުސިޔާރުކަމާއެކު އެކުވެރިޔާގެ ގައިގާ ހިފެހެއްޓިއެވެ. އެހިނދު ބައްޕާއޭ ގޮވާލި ޖޫދާ ވަގުތުން އައިސް ބިންޏާމީންގެ ވައަތްފަރާތުން ހިފަހައްޓާލައިފިއެވެ.\n"އެމީހުން... އެމީހުން އޭނާގެ ވަރަ ބުރިކޮށްލީ" ކުރެހިފައިވާ އަޑުން އިސްޖެހިފައި ހުރެ އީޝަލް ބުނެލިއެވެ. އެހިނދު ބިރުވެރިކަމުގެ އަސަރު އެތަނުގައިވި ކޮންމެ މީހެއްގެ މޫނުން ފައުޅުވިއެވެ.\n"ރައުލް... ޖިލައްޔާ... އަހަރެންގެ ލޯބިވާ ކޮއްކޮ... އައިޒަން... އެއީ އަހަރެންގެ ހުރި ހަމައެކަނި އަންހެންކޮއްކޮ، އަހަރެންނާއި އެންމެން ވަކިވެގެން ދިޔައީ... އެ ނާމާން ދުވަހު އަހަރެންނާ ހަމައަށް ޖޫދާ ގެނެސްދިނީ ޖިލައްޔާ، އަހަރެންގެ ކުރިމަތީ ހުރިހާ ފުރާނައެއް ގެއްލުނީ... އެ އަނިޔާވެރި ނުލަފާ ޖައްބާރު ޝައިތާނާގެ އަތްދަށު އަހަރެންގެ ޖިލައްޔާވީ، ﷲގެ ކުޅަދުންވަންތަކަން... އައިޒަން... އެ ކޮއްކޮގެ ދަރިފުޅު އަހަރެމެންނާ ހަމައަށް ފޮނުއްވީ އެކަލާނގެ"\nބިންޏާމީނަށް ގިސްލާ ރޮވެނީއެވެ. މިއީ ދުވަހަކުވެސް ޖޫދާ އާއި އައިޒަން ދުށް މަންޒަރެއްނޫނެވެ. އޭނާއަށް ޖަޒުބާތުތައް ނުހިފެއްޓިގެން އުޅޭ ކަހަލައެވެ. ދެނޭވާ ދޭތެރެއިން ޖިލައްޔާގެ ނަން ބިންޏާމީން ގޮވާލައެވެ. ހިތި މާޒީގެ ސަފުޙާތައް އޭނާގެ ލޯ ކުރިމަތިން ތަކުރާރުވަމުން ދާ ކަހަލައެވެ. އަނބިދަރީންގެ ފުށުން އިވުނު ބިރުވެރިކަމުގެ ހަޅޭކާއި ރުއިމުގެ އަޑުތައް ކަންފަތުގައި ގުގުމަމުން ދާ ފަދައެވެ. އެ މަންޒަރު ބަލަން ކުޅަދާނަ ނުވި އީޝަލްއަށް ދެއަތްތިލައިގެ ތެރޭ މޫނު ފޮރުވާލެވުނެވެ. އެހިނދު ދާދި އަވަހަށް މީކާޢިލް އައިސް އޭނާގެ ދެއަތުގެ ހިމާޔަތަށް ދަރިފުޅު ލައިފިއެވެ. އެންމެން ވެސް ތިބީ ހައިރާންކަމެއްގެ ތެރޭ ބުނާނޭ އެއްޗެއް ނޭނގި ބަސްހުއްޓިފައެވެ.\n"ރައުލްއަކީ ބަލިކަށި ޖިންނިއެއްނޫން، އެއީ އީޝަލް ޚިޔާރުކުރި އޭނާއާ އެންމެ އެކަށޭނެ ބައިވެރިޔާ، މިއީ ތަޤުދީރުގައި މިކަންވާން އޮތްގޮތްކަން ޔަގީން" މާޙައުލަށް ވެރިވެފައިވާ ނުތަނަވަސްކަން ފިލުވައިލުމުގެ ގަސްދުގައި ވައިސިންނީ ބުންޏެވެ.\n"އަހަރެންގެ ކުރިމަތީގައި ހުރިއިރު ވެސް އެއީ ޖިލައްޔާގެ ދަރިފުޅުކަން އަހަރެންނަށް ނޭނގުނު" ކުށްވެރި އިޙްސާސަކާއެކު ބިންޏާމީން ބުންޏެވެ.\n"އަހަރެމެން އެކަކަށް ވެސް ނޭނގޭ އެއީ އަހަރެމެންގެ ތެރެއިންވާ ޒުވާނެއްކަމެއް" އައިޒަން ބުންޏެވެ.\n"މިހެންވަގުތު ބޭކާރުކުރަން ތިބެގެންވާކަށްނެތް، މިހުރި ކުއްޖާފުޅާއެކު އަހަރެންގެ ރައުލް ސަލާމަތްކުރަން ދާންޖެހޭ، ޖޫދާ، ކަލޭ އެންމެ ލޯބިވި ބޮޑުދައިތަގެ ދަރިފުޅު ބަލާދާން ތައްޔާރުވޭ، އޭނާގެ ގާތަށް ދިއުން އަހަރެމެންނަށް ވާޖިބުވެއްޖެ" ބިންޏާމީންއަށް އިތުރު ހިތްވަރެއް ލިބުނެވެ.\n"އަހަރެމެން ދާނަން" ރާވިންއާއެކު ދާރިއުސް ބުނެލިއެވެ.\n"މިކަން ނިމިގެންދާނޭ ގޮތެއް ނޭނގެ، އެއީ ކަލޭމެންގެ ބައްޕަ، ޒަގަންއަކީ ކަލޭމެންގެ އެއްބައްޕާ އަޙެއް، ހަތޯރު... ކަލޭގެ މަންމައާ ކުރިމަތިލާން ޖެހިއްޖެނަމަ ވާނެގޮތެއް ވިސްނާލަބަލަ، އެމީހުން ނެތިގެންދާތަން ބަލަން ކެތްކުރެވޭނެތަ؟" މީކާޢިލްއާ ދުރަށް ޖެހިލައި އީޝަލް ބުންޏެވެ.\n"އެނގޭ... މިފަހަކަށް އައިސް އަބަދު ވިސްނޭ ކަމަކީ ތީ، އެކަމަކު އެމީހުން އެދަރަޖައަށް އަނިޔާވެރިނުވިނަމަ، ކުށެއްނެތް ބައެއްގެ ތެރެއަށް ނުވަންނަމަ، ޒަގަންއަކީ އަހަރެންގެ އެއްބަނޑުއެއްބަފާ ބޭބެ، އެކަމަކު އޭނާއަށްވުރެ އަހަރެން ރައުލްދެކެ ލޯބިވޭ، ރައުލްއަށް ބަޔަކު އަނިޔާވެރިވާތަން ދުށުމަށް ކެތްކުރަން މާއުނދަގޫ" ހަތޯރުގެ އަޑުގައިވާ މަޑުމޮޅިކަން އީޝަލް ދެނެގަތެވެ.\n"ތިޔައީ ރައުލްގެ މަރުދުވަހާ ޖެހެންދެން އޭނާދެކެ ލޯބިވާނޭ އެކުވެރީންތަކެއްކަން ޔަގީން" ވައިސިންނީ ބުންޏެވެ. އެ ބަހަށް އީޝަލް ވެސް ބޯޖަހާލިއެވެ.\n"މިތަނުގައި މިތިބީ އަޅުގަނޑުގެ ޢާއިލާ، އެ އެންމެންގެ ހާޟިރުގައި ހުރިހާކަމެއް ހިނގާނީ، ކާފާ... ހުރިހާ ސިފައިން ގާތުގައި މިރަށުގައި މަޑުކުރުމަށް ބުނޭ، އަޅުގަނޑުމެން އެނބުރި އަންނަންދެން މިރަށް ހިމާޔަތްކުރަން އެމީހުންނަށް އަންގާ، ބޮޑުދައިތައާއި މާމަ އެނބުރި ގަނޑުވަރަށް ދާންވީ، އެމީހުންނާއެކު ޔާފިއާ ގެންދޭ، އެތަނުގައި އަޅުގަނޑުމެން އަންނަންދެން އިންތިޒާރުކުރޭ" އީޝަލް ވާހަކަދެއްކިއެވެ.\n"އީޝަލް..." ކަންބޮޑުވުމާއެކު ބަލްޤިސްއަށް ގޮވާލެވުނެވެ. އެހިނދު އޭނާގެ ގާތުގައި އީޝަލް އައިސް މަޑުކޮށްލިއެވެ. ބަލްޤިސްގެ ދެއަތުގައި އޭނާ ހިފާލިއެވެ.\n"ﷲ އިރާދަކުރެއްވިއްޔާ ދެން ފަހަތަކަށް ނުޖެހޭނަން، އެނބުރި އަންނާނީ ރައުލް ގޮވައިގެން... އަޅުގަނޑަށް ހިތްވަރުދީ، އަޅުގަނޑުގެ މައްޗަށް ހެޔޮ ދުޢާކުރޭ، އަޅުގަނޑަށް ކާމިޔާބު ލިބި އެމީހުންގެ މައްޗަށް ނަސްރުދެއްވުމަށް އެދި ދުޢާކުރޭ... ބޮޑުދައިތަގެ ދުޢާއިން އަޅުގަނޑަށް ނުހަނު ފައިދާކުރާނެ، ރައްކާތެރިކަމާއެކު ގަނޑުވަރުގައި މަޑުކުރޭ... ބަނޑުގައިވާ ދަރިފުޅަށް ރައްކާތެރިކަން މުހިންމު... ބޮޑުދައިތަގެ އަމާނާތެއްކަމުގައި ޖޫދާނުވޭ، ކޮންމެ ހާލެއްގައިވިޔަސް އެ އަމާނާތް ރައްކާތެރިކަމާއެކު ރައްދުކޮށްދޭނަން... ކަންބޮޑުނުވޭ... ބޮޑުދައިތަގެ އުނގުން ބޮޑުވި މި ދަރިފުޅަށް އިތުބާރުކުރޭ" އީޝަލްގެ ގައިގާ ބަލްޤިސްއަށް އޮޅުލައިގަނެވުނެވެ.\n"ތީ މިޝަލްގެ ދަރިއެއްކަން ޔަގީން، އަމިއްލަ ނަފްސަށްވުރެ އެހެންމީހުން އޭނާ އިސްކުރި، ބިރުގަނޭ... ﷲއާ ވަކީލުކުރަން، ނަސްރުވަނީ އީޝަލްއާއެކު... ދޭ... އަނިޔާވެރީން ބަލިކޮށް ފިރިމީހާ ގޮވައިގެން އާދޭ، ތި ދެކުދީންގެ އިންތިޒާރުގައި ހުންނާނަން، ތި ދެކުދީން ސަލާމަތުން އެނބުރި އަންނަންދެން ﷲއަށް ދެންނެވުންމަތީ ދެމިހުންނާނަން" އީޝަލްގެ ނިތްކުރީގައި ބަލްޤިސް ބޮސްދިނެވެ. ހިތްބިރުގެންފައިވިޔަސް ބަލްޤިސް ހިތްވަރުގެ ސިފަ ޚިޔާރުކުރިއެވެ. ސާބިތުކަމާއެކު އީޝަލްއާ ވާހަކަދެއްކިއެވެ.\n"ރާހިޤް... ސަވާރީ ގެނޭ" ހަރުއަޑުން އީޝަލް ގޮވާލިއެވެ. އެ ގޮވާލުން އައިޒަންގެ ސަމާލުކަން ހޯދިއެވެ. އޭނާ ނޫން މީހަކަށް ރާހިޤަކަށް ގޮވައެއްނުލެވެނޭއެވެ. އޭނާ އަޖައިބުވެ ބަލަން ހުއްޓާ ކުއްލިއަކަށް ގޭގެ ބިއްދޮށަށް ބަޔަކު ފައިބައިފިކަމުގެ ހިލަންވިއެވެ. ދެން އެގޭ ތެރެއިން އީޝަލްގެ ކުރިމަތިން ފާޅުވީ ރާހިޤެވެ. އިސްޖެހިފައި ހުރި ރާހިޤު ކުރުނީސްކޮށް އިސްއުފުލައިލި ހިނދު ކުރިމަތިން އީޝަލް ފެނުމުން އޭނާއަށް ވެސް ލިބުނީ ހައިރާންކަމެވެ. އެތަނުގައި ހުރި އައިޒަންއާ ދިމާއަށް އޭނާ އެނބުރިލިއެވެ.\n"ސާހިބު" ހައިރާންކަމާއެކު ރާހިޤަށް ބުނެލެވުނެވެ. އެހިނދު ފަނޑު ހިނިތުންވުމެއް އައިޒަންގެ ތުންފަތުގައި ދުވެލިއެވެ.\n"ކަލެއަށް ގޮވާލީ އަހަރެންނެއްނޫން، އެކަމަކު އޭނާ ކަލޭ އައުމަށް މަޖުބޫރުކުރުވައިފި" އައިޒަން ބުނެލިއެވެ. އެހިނދު އީޝަލް ގޮވާލިއެވެ.\n"ރާހިޤު، މާމައާއި ބޮޑުދައިތަ ގޮވައިގެން އެނބުރި ގަނޑުވަރަށް ދޭ... އަދި ކަލެއަށް ގޮވާލެވެންދެން އެމީހުންގެ ގާތުގައި މަޑުކުރޭ" އީޝަލް ބުންޏެވެ. ބާރުހުރި ވެރިއެއްގެ ސިފަ އީޝަލްގެ ފުށުން އެންމެންވެސް ދުށްޓެވެ. އެމަންޒަރުވީ ޒިޔަޒެލްއަށް ހިތްގައިމު މަންޒަރަކަށެވެ. އޭނާ ފެންނަނި އާދަޔާ ޚިލާފަށް އުފާވެފައި ހުރިތަނެވެ.\n"ލައްބަ" ރާހިޤު ބުންޏެވެ. އޭނާއަށް އީޝަލްގެ ބަހާ ޚިލާފުވުމުގެ ބާރު ލިބިފައި ނެތެވެ. އޭނާއަށް އަމުރުކުރެވުނު ކަންތައް ކުރަން އަވަސްވެގަތެވެ.\nބަހީރާއާއި ބަލްޤިސްއާއެކު އީޝަލް ހިނގައިގަތެވެ. އެމީހުންނާއެކު އައިޒަންއާއި މީކާޢިލްގެ އިތުރުން ޒިޔަޒެލްއާއި ޖޫދާ އައެވެ. ބަހީރާގެ ގާތުގައި އައިޒަން ހުއްޓިލިއެވެ. ވަގުތީ ވަދާޢުގެ ސަލާމް އަނބިމީހާއާ ކުރުމަށެވެ. ހަމައެފަދައިން ޖޫދާ އައިސް ބަލްޤިސްގެ ދެއަތުގައި ހިފާލިއެވެ.\n"އެއީ އަހަރެންގެ ކޮއްކޮ... ބަލްޤިސް އެންމެ ލޯބިވާ އީޝަލްގެ ފިރިމީހާއަކީ އަހަރެންގެ ކޮއްކޮއެއް... ބަލްޤިސް، އަހަރެންގެ ލޯބިވާ އަނބިމީހާ، ކަލޭ ތިހާލުގައި އިންދާ މިފަދަ ކުރިމަތިލުމަކަށްދާން ނިންމީތީ މަޢާފުކުރޭ" ޖޫދާ އިސްޖަހާލިއެވެ.\n"އީޝަލްއާއެކު ސާބިތުވެހުރޭ... އަހަރެމެން ދެން ބައްދަލުވާނީ ރައުލްއާއެކު، ޖޫދާ... ދުޝްމަނުންނަށް ފުރުޞަތެއްނުދޭތި، އަހަރެންގެ އީޝަލް ރައްކާތެރިކުރާތި، އަހަރެންނާއި މިދަރިފުޅު ކަލޭގެ އިންތިޒާރުގައި އިންނާނަން" ޖޫދާގެ މޫނުގައި ދެއަތުން ހިފާލައި ހަތަރުކަޅި ބައްދަލުކޮށް ބަލްޤިސް ބުންޏެވެ. ޖޫދާ ވަގުތުން ބޯޖަހާލިއެވެ. އަދި އަނބިމީހާގެ ގައިގާ ބައްދާލައި ނިތްކުރީގައި ބޮސްދިނެވެ.\nސަވާރީގެ ދެކޮޅުން އައިޒަންއާއި ޖޫދާ ކައިރިވެލީ އެމީހުންގެ އަނބީން އެ ސަވާރީއަށް އެރުވުމަށެވެ. އަދި އަނބީންނާ ސަލާމްކޮށް ދެމީހުން ސަވާރީއާ ދުރަށް ޖެހިލުމުން ރާހިޤުގެ އިޒުނައާއެކު އޭތި މައްޗަށް އަރަންފެށިއެވެ. ލޮލަށް ޣައިބުވަންދެން އެންމެން ތިއްބެވެ. އެއަށްފަހު އަނެއްކާ ވެސް އެނބުރި ގޭތެރެއަށް ވަނީއެވެ. އީޝަލް އިސްވެ ހުރި ވައިސިންނީގެ ގާތުގައި މަޑުކޮށްލިއެވެ. ޔޫރާއާއި ވައިސިންނީއާއި ލުގަލްބަންދާގެ މެދުގައި މަޝްވަރާ އޭނާ ފެށިއެވެ. ބަޚުރުގެ އަޑިއަށް ދާނޭ ގޮތަކާއި ޢާއިލާގެ މެންބަރުން ރައްކާތެރިކުރާނޭ ގޮތަކާމެދުއެވެ.


Resort thah hulhuvaa iru, vakikuri muvazzafun nagan sarukaarun ilthimaaskoffi | Mihaaru\nކޮވިޑް-19 އާ ގުޅިގެން ވަކިކުރި މުވައްޒަފުންނަށް އަލުން ވަޒީފާ ދޭން ސަރުކާރުން އިލްތިމާސްކޮށްފި\nރާއްޖޭގެ ރިސޯޓެއް. ރިސޯޓްތައް އަލުން ހުޅުވާއިރު ކުރީގެ މުވައްޒަފުން އަލުން ނަގަން ސަރުކާރުން އިލްތިމާސްކުރޭ.\n25 ޖޫން 2020 - 01:40\nނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ން ބޭއްވި މީޑިއާ ބްރީފިންގައި ޓޫރިޒަމް މިނިސްޓަރު އަލީ ވަހީދު ވިދާޅުވީ، ކޮވިޑް-19 އާ ގުޅިގެން ވަޒީފާ އިން ވަކިކުރި މީހުންނަށް އިސްކަންދިނުމުގެ އިލްތިމާސް ރިސޯޓުތަކަށް ފޮނުވީ "ނިއު ނޯމަލް" ގައި އެ ތަންތަން ހިންގުމުގެ ގައިޑްލައިނާ އެކު ކަމަށެވެ. އެ އިލްތިމާސާ އެކު، ރިސޯޓުތަކުން އަމަލުކުރާ ގޮތް ސަރުކާރުން ބަލަމުން ގެންދާނެ ކަމަށް އޭނާ ވިދާޅުވި އެވެ.\nޓޫރިޒަމް މިނިސްޓްރީގެ އެހީތެރިކަމަށް ރިސޯޓުތަކުން އެދެން ޖެހޭ ހާލަތްތައް ވެސް އަންނާނެ ކަމަށާއި އެ މުވައްޒަފުންނާ މެދު އަމަލުކޮށްފައިވާ ގޮތް އެފަދަ ހާލަތްތަކުގައި ބަލާނެ ކަމަށް ވެސް މިނިސްޓަރު ވިދާޅުވި އެވެ. މިނިސްޓްރީގެ އެހީތެރިކަަމަށް ރިސޯޓުތަކުން އެދެން ޖެހޭނެ ހާލަތެއްގެ މިސާލެއްގެ ގޮތުގައި އޭނާ ދެއްކެވީ ކުލި ނުދެއްކި ލަސްވާ ހާލަތެވެ.\nރޭގެ މީޑިއާ ބްރީފިންގައި މިނިސްޓަރު އަލީ ވަހީދު ވާހަކަ ދައްކަވަނީ.\n"ޓޫރިޒަމް މިނިސްޓްރީގެ ކައިރިއަށް ވެސް ހަމަ ރިސޯޓުތަކުން ވެސް އަންނަން ޖެހޭނެ ބައެެއް ފަހަރު ރެންޓް ނުދެއްކިގެން، ލަސްވެގެން އެހީތެރިކަމަަށް އެދި. އަޅުގަނޑުމެން މި ކަންކަމުގައި [މުވައްޒަފުންގެ ކަންތައްތަކުގައި] އަމަލުކުރި ގޮތް ބަލާނަން. އަޅުގަނޑުމެންނަކީ ރައްޔިތުން އިންތިހާބު ކޮށްފައި އޮތް ރައްޔިތުންގެ ސަރުކާރެއް. އެހެންވީމާ ރައްޔިތުންނަށް އަމަލުކުރާ ގޮތަކަށް ،ރައްޔިތުންގެ ސަރުކާރަކުން އެ ފަރާތަކާ ދޭތެރޭ ވެސް އަމަލުކުރާނީ،" އަލީ ވަހީދު ވިދާޅުވި އެވެ.\nނަމަވެސް މުވައްޒަފުންގެ މައްސަލައިގައި ވިސްނަވަނީ ރަނގަޅަށް ކަމަށާއި އެކަމުގެ ހައްލު އޮތީ މުވައްޒަފުންނާއި ވަޒީފާ ދޭ ފަރާތްތަކާއި ސަރުކާރާ އެއްކޮށް މަސައްކަތް ކޮށްގެން ކަމަށް އޭނާ ވިދާޅުވި އެވެ. އެހެންވެ، ކޮވިޑުން އަރައިގަތުމަށްޓަކައި އެ ތިން ފަރާތް ބައިވެރިވާ މަޝްވަރާ އަށް ދާނެ ކަމަށް ވިދާޅުވި އެވެ.\n"ރިސޯޓުގައި މަސައްކަތްކުރި މުވައްޒަފަކާ ދޭތެރޭ ގޯސްކޮށް އަމަލުކުރި ރިސޯޓަކަށް އަޅުގަނޑަކަށް ހީއެއް ނުވޭ ދުވަހަކު ވެސް ކާމިޔާބީއެއް ލިބޭނެ ހެނެއް. ފަތުރުވެރިން ވެސް ބަލާނެ އެ ރިސޯޓެއްގައި މަސައްކަތްކުރި މީހުންނާ ދޭތެރޭގައި އަމަލުކުރީ ކިހިނެތްތޯ،" އަލީ ވަހީދު ވިދާޅުވި އެވެ.\nއޭނާ ވިދާޅުވި ގޮތުގައި، މުވައްޒަފުންނާ މެދު ގާނޫނާ ހިލާފަށް ކުރާ ކަންތައްތައް ބެލުމުގެ މެންޑޭޓް އޮތީ ލޭބާ ޓްރައިބިއުނަލަށެވެ. އެހެންވީމާ ރިސޯޓަކާ މެދު ފިޔަވަޅު އެޅޭނީ އެ އިދާރާ އިން ނިމިގެން ކަމަށާއި އެގޮތަށް ފިޔަވަޅު އަޅަން ޖެހިއްޖެ ނަމަ އެ ކަން ކުރަން ތައްޔާރު ކަމަށް މިނިސްޓަރު ވިދާޅުވި އެވެ.\nދިވެހި ސަރުކާރު ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ވަޒީފާ ޓޫރިޒަމް މިނިސްޓަރު ޓޫރިޒަމް އެމްޕްލޯޔީސް އެސޯސިއޭޝަން އަލީ ވަހީދު، ކުރީގެ ޓޫރިޒަމް މިނިސްޓަރު ރިސޯޓްތައް\n10 ކޮމެންޓް, 14 ރިއެކްޝަންސް\nކުދިންނޭ މި ސަރުކާރުން ޖަހާ މަޅިއެއް. ރިސޯޓުން ކަޑައިލިނަމަ އަބުރާ ނުދާތި. މިހާރު ރާއްޖޭގެ ގިނަ ޒުވާނުން މަސްވެރިކަމާއި ދަޑުވެރިކަންކޮށް އަމިއްލަ ފައިމައްޗަށް ތެދު ވެވޭތޯ ބަލަނީ. ރިޒުގަކީ މަސައްކަތްކުރާ މީހާގެ ހައްގެއް.\nކޮބާތަ ވަން އެންއޮންލީ ކަނޑާލި ކުދިންކޮލު. އެކުދިން ނަށް ހާދަދެރަގޮތެކޭ ޢެހެދީ. ޢެކަންބަލާނި ބައެއް ނެއްތަ\nއެމީހުންގެ މުޅި ހަޔާތް ތިޔަބުނާ ރިސޯޓް ތަކުގެ ވެރިންނަށް ހިދުމަތް ކުރުމުގައި ހޭދަކުރި މުވައްޒަފުން އެންމެ ހާލުގައިޖެހުނު ވަގުތު އެމީހުން ވަޒީފާއިން ވަކިކޮށް އެއްލާލި ނުބައި ޖާހިލު ބަޔަކު އަލުން ވަޒީފާ ދިން ކަމުގައިވިޔަސް އެއީ "ސައިބޯނި ބޮއްކެއްފަދަ ހިދުކޮޅެއްގެ ކަމެއް" ކަން ޔަޤީން. # ރިސޯޓް ތައް ދޫކޮށް ރަށަށް ދިޔަމީހުން ބަލާންވީ ރަށުގައި ހުރެގެން އާމްދަނީއެއް ލިބޭނެ ކޮންމެވެސް ކަމެއްކޮށްގެން އާއިލާއާއި އެކުގައި ރަށުގައި އުޅެވޭނެ ގޮތެއްއޮތްތޯ.\nމި ސަރުކަާރައް އެއްކަމެއްވެސް ނުވަާނެ.. މުޅި ދައުލަތް ލޫޓްވާލައިފި..\nތި އިލްތިމާސް ބަލައިގަންނަނީ ކޮންބައެއް ، ބޫން ބޫން ބޫން\nރިސޯޓްތަކަކާއި ސަރުކާރަކަށް ނުކުޅެވޭނެ. އެކަމަކު ރިސޯޓްތަކުން ސަރުކާރާއި ބޭނުން ގޮތަކަށް ކުޅޭނެ. އަލީވަހީދުމެން ޖެހޭނީ ހަމަ ބަލަން ތިބެން. އެއްކަމެއްވެސް ނުކުރެވޭނެ.\nރާއްޖޭގެ ހުރިހާ ރިސޯޓްތައް ބަންދުކޮށް މުވައްޒަފުން ފޮނުވާލި އިރު ކޮންމެ ރިސޯޓެއްގަވެސް މަދު ބަޔަކު ބޭތިއްބި. އެކަމަކު ހުރިހާ ރިސޯޓްތަކުންވެސް ބޭތިއްބީ ބިދޭސީން. މިކަން ނުބެލިގެން އުޅެނީ ނޭގީތީއެއް ނޫން. ނުބެލިގެން އުޅެނީ ރިސޯޓްތަކުން ފޮނުވާ ސިޓީތަކުގެ ޖަވާބު ހިފައިގެން ޚުދު މިނިސްޓަރު އަމިއްލަފުޅަށް ރިސޯޓްތަކަށް ކޮމްޕްލިމެންޓަރީގަ އަންހެން ކުދިންނާއި އެކު ގޮސް އުޅޭތީ. އިނގޭތީ މި ބުނީ. ލޮލުންފެނި އަތުން ހިފޭތީ މިބުނީ.\nގާނޫނާއި ހިލާފައް މުސާރަ ކުޑަކޮށް ވަޒީފާއިން ވަކިކުރީމަވެސް ބުރަކަށީގައި ފިރުމާފައި ލޯބިން ބުނެލަނީ. ބަލަގަ ބަޔެއްގެ ހަލާލު ރިޒުޤެއް ގާނޫނާއި ހިލާފަށް ނިގުޅައިގަތީމަ ފިޔަވަޅު އަޅާބަލަ.\nމުންސަދި މަހުޖަނުން ސަރުކާރުން ގޮވަ ގޮވަ އޮށްވަ އެއްނު ވަޒީފާއިން ދިވެހިން ކެޑީވެސް އެއްވެސް ރަހުމެއްނެތި. ދެން އަބުރާ ހިލާ ވަޒީފާ ދޭނެތަ\nއެ ހުރިހާ މުވައްޒަފުންގެ ވަޒީފާތައް އިއާދަ ނުކޮށްދޭހާ ހިނދަކު، އެއިން އެއްވެސް ރިސޯޓެއް ހުޅުވަަން ހުއްދަ ނުދީބަލަ!!


Haiti ah baarugadha binhelumeh athuvejje.\nހެއިޓީއަށް އައި ބިންހެލުމުގައި މިހާތަަނަށް 29 މީހުން ވަނީ މަރުވެފައި\nހެއިޓީއަށް ބާރުގަދަ ބިންހެލުމެއް އަތުވެއްޖެ\nހެއިޓީއައް ބާރުމިނުން 7.2 މެގްނިޓިއުޑްގެ ބާރުގަދަ ބިންހެލުމެއް އަތުވެއްޖެއެވެ. އެމެރިކާގެ ޖިއޮލޮޖިކަލް ސާވޭއިން ބުނެފައިވަނީ، މި ބާރުގަދަ ބިންހެލުމުގެ އެޕިސެންޓަރ (ބިންހެލުން އުފެދިގެއިން އައި ހިސާބު) ވަނީ ހެއިޓީގެ ވެރިކަން ކުރާ ސިޓީ ޕޯޓު-އައު-ޕްރިންސްގެ ހުޅަގުން 125 ކިލޯ މީޓަރު ބޭރުގައި ކަމަށެވެ. އަދި މިއީ ސައިންޓް-ލޮއިންސް-ޑު-ސުޑްގެ އިތުރު އުތުރުން 12 ކިލޯމީޓަރު ދުރުން، 10 ކިލޯމީޓަރު ފުނަށް އައިސްފައިވާ ބިންހެލުމެއްކަމަށްވެސް އެމެރިކާގެ ޖިއޮލޮޖީ ސާވޭއިން ބުނެފައި ވެއެވެ.\nހެއިޓީގެ ސިވިލް ޕްރޮޓެކްޝަން ސާވިސްއިން ބުނެފައިވާ ގޮތުގައި މި ބިންހެލުމުގެ ސަބަބުން މިހާތަނަށް 29 މީހަކު މަރުވެފައިވާކަން ވަނީ ޔަގީން ކުރެވިފައެވެ.\nއަދި ޖިއޮލޮޖީ ސާވޭއިން އަންދާޒާ ކުރާގޮތުގައި ބިންހެލުމުގެ ސަބަބުން މަރުވެފައިވާ މީހުންގެ އަދަދު އިތުރަށް މައްޗަށް ގޮސް، ބޮޑެތި ގެއްލުންތަކެއް ވާނީ ލިބިގެން ގޮސްފައެވެ.\nޔޫއެސްއެއިޑްގެ ހިއުމަނިޓޭރިއަން އެސިސްޓެންސް ބިއުރޯއިން ޓުވީޓް ކޮށްފައިވާ ގޮތުގައި، ޔޫއެސް އޭޖެންސީ ފޯރ އިންޓަނޭޝަނަލް ޑިވެލޮޕްމަންޓުގެ ކާރިސާތަކާބެގޭ ތަޖުރިބާކާރުން މިހާރު ގެންދަނީ ހެއިޓީގައި، ބިންހެލުމުން ލިބުނު ގެއްލުންތައް ދިރާސާ ކުރަމުންނެވެ.\nމިއަދުގެ ހެއިޓީގެ ގަޑިން ހެދުނު ވަގުތުގައި މިއައި ބިންހެލުމާ ގުޅިގެން ހެއިޓީގެ ބޮޑުވަޒީރު އޭރިއަލް ހެންރީ ވަނީ، މި ބިންހެލުމަށްފަހު، ގައުމު އެއްބައިވަންތަ ވުމަށް ގޮވާލައްވާފައެވެ.\nހެއިޓީއަށް ބާރުގަދަ ބިންހެލުމެއް އައިސްފައި މިވަނީ، އެގައުމުގެ ރައީސް ޖޮވެނެލް މުއީޒް އަވަހާރަ ކޮށްލުމާ ގުޅިގެން ގައުމު ބޮޑު ކާރިއާއެއްގެ ތެރެއަށް ދިޔަތާ މަހެއްހާ ދުވަސް ފާއިތުވެގެންދިޔަ ތަނާ ކަހަލަ ގޮތަކަށެވެ.\nމުޢިއްޒު ސަރުކާރަށް: އެންމެ އިންސާފުވެރިގޮތަކީ މުވައްޒަފުން އެހެން އޮފިސްތަކަށް ބަދަލުކުރުން


Umurun dhuvasvee meehunge dhe marukazu elhumah faisaa hamajehihje – Iru\nއުމުރުން ދުވަސްވީ މީހުންގެ ދެ މަރުކަޒު އެޅުމަށް ފައިސާ ހަމަޖެހިއްޖެ\nސަމާ· 29 އޮކްޓޫބަރު 2020\nއުމުރުން ދުވަސްވީ މީހުން ބޭތިއްބުމަށް ހާއްސަ “ރެޒިޑެންޝަލް ކެއާ ހޯމް” ރާއްޖޭގެ ދެ ސަރަހައްދެއްގައި އެޅުމަށް އޭޝިއަން ޑިވެލޮޕްމަންޓް ބޭންކް (އޭޑިބީ) ގެ އެހީ ލިބިއްޖެ އެވެ.\nސަންގު ޓީވީގެ “ސަރުކާރު” ޕްރޮގްރާމުގައި ޖެންޑާ މިނިސްޓްރީގެ ޑެޕިއުޓީ ޑިރެކްޓަ ޖެނެރަލް އަކްރަމް ހުސެން ރޭ ވިދާޅުވީ ރެޒިޑެންޝަލް ކެއާ ހޯމް ދެ ސަރަހައްދެއްގައި އެޅުމަށް އޭޑީބީގެ ހިލޭ އެހީގެ ދަށުން ފައިސާ ހަމަޖެހިފައިވާ ކަމަށެވެ.\nއެގޮތުން ރެޒިޑެންޝަލް ކެއާ ހޯމް އެޅުމަށް ނިންމާފައި ވަނީ މާލެ އާއި އައްޑޫ ސިޓީގަ އެވެ.\nއަކްރަމް ވިދާޅުވީ ރެޒިޑެންޝަލް ކެއާ ހޯމް އެޅުމަށް ފައިސާ ހަމަޖެހިފައި ވާއިރު، އެފަދަ މަރުކަޒެއް ރާއްޖޭގެ މުޖުތަމައަށް ވަރަށް މުހިއްމު ކަމަށެވެ.\n“2020 ވަނަ އަހަރު މިހާތަނަށް 49 މައްސަލަ އުމުރުން ދުވަސްވީ މީހުންނަށް އިހުމާލުވެގެން ރިޕޯޓުކޮށްފައިވޭ. މި މައްސަލަތަކުގައި ހާލަތަށް ރިއާޔަތް ކުރުމަށް ފަހު އާއިލީ ވެށިން ރައްކާތެރިކަން ފޯރުކޮށްނުދެވޭ ނަމަ މި ބައިތިއްބަން ޖެހެނީ ހާއްސަ އެހީއަށް ބޭނުންވާ މަރުކަޒުގައި،” އަކްރަމް ވިދާޅުވި އެވެ.\nއޭނާ ފާހަގަކުރެއްވި ގޮތުގައި ހާއްސަ އެހީއަށް ބޭނުންވާ މީހުންގެ މަރުކަޒަކީ ނަފްސަނީ ބަލިތަކުގެ މީހުން ފަރުވާ ހޯދަމުންދާ ތަނަކަށް ވާތީ، އެ މަރުކަޒަކީ އުމުރުން ދުވަސްވީ މީހުންނަށް އެންމެ އެކަށީގެންވާ މާހައުލު ނޫން ކަމަށެވެ.\nއަކްރަމް އިތުރަށް ވިދާޅުވީ އުމުރުން ދުވަސްވީ މީހުންނަށް ރައްކާތެރިކަން ކަށަވަރު ކުރުމާ ގުޅޭ ގާނޫނެއް ސަރުކާރުގެ ލެޖިސްލޭޓިވް އެޖެންޑާގައި ހިމެނޭ ކަމަށާއި އެ ގާނޫނަށް ބޭނުންވާ ދިރާސާތައް ޖެންޑާ މިނިސްޓްރީން މިހާރު ކުރަމުންދާ ކަމަށެވެ.


އޮކްޓޫބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއޮކްޓޫބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nއޮކްޓޫބަރު 2018ގައި މިނިސްޓްރީ އޮފް ޖެންޑަރ އެންޑް ފެމިލީއަށް ޖުމުލަ 208 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 106 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ އޮކްޓޫބަރު މަހު ރިޕޯޓުކޮށްފައިވާ ޖުމުލަ މައްސަލަތަކުގެ 51 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިންސީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ 36 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން އިހުމާލުވުމުގެ 26 މައްސަލަ، ޖިސްމާނީ ހާނީއްކައިގެ 24 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ7މައްސަލަ، ނަފްސާނީ ހާނީއްކައިގެ5މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ6މައްސަލަ އަދި އެހެން ކުދިންގެ ފަރާތުން އިންޓަނެޓް މެދުވެރިކޮށް ގަނާލިބުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ6މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ3މައްސަލަ، އުފަންވުން ރަޖިސްޓްރީނުކުރުމާ ބެހޭ2މައްސަލަ އަދި އައިޑީކާޑު/ ޕާސްޕޯޓް/ އުފަންދުވަހުގެ ސެޓުފިކެޓު ހޯދުމާ ބެހޭ 1 މައްސަލަ ހިމެނެއެވެ.\nޢާއިލީ 22 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 8 މައްސަލައާއި ކުދިން ބެލުމުގައި ދިމާވާ6މައްސަލަ އަދި ދަރިންގެ ޚަރަދު ދިނުމުގައި ދިމާވާ3މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ވައްކަންކުރުމުގެ5މައްސަލައާއި، މާރާމާރީ ހިންގުމުގެ 1 މައްސަލަ އަދި މަސްތުވާތަކެތި ގެންގުޅުމުގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުންނުވުމުގެ4މައްސަލަ، ގެއިން ނުކުމެގެން ދިޔުމުގެ2މައްސަލަ އަދި ގަނާކުރުމާއި ފުރައްސާރަކުރުމުގެ2މައްސަލަ ހިމެނެއެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 14 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ7މައްސަލަ، ބާރާއި ނުފޫޒު ފޯރުވުމުގެ2މައްސަލަ، މާލީ އަދި އިޤްތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ2މައްސަލަ، ޖިންސީ އަނިޔާގެ2މައްސަލަ، ޖިންސީ ފުރައްސާރަކުރުމުގެ 1 މައްސަލަ އަދި ރޭޕްކުރުމުގެ 1 މައްސަލަ ހިމެނެއެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ7މައްސަލައަކާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ7މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ 10 މައްސަލަ މިދިޔަ މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nހުޅުމާލޭގައި ހިންގާ ކުޑަކުދިން ބަލަހައްޓާ މަރުކަޒު ފިޔަވަތީގައި ސެންސަރީ ރޫމެއް ގާއިމުކޮށްފި →\n← އަންހެނުންނަށް ކުރާ އަނިޔާއާ ދެކޮޅަށް ހިންގާ 16 ދުވަހުގެ ހަރަކާތްތައް އިފުތިތާހުކުރުން


quarantine Kohffai va ge thakah 'karavahtha' dhoanin mas hadhiya kohdheefi - AO News\nކަރަންޓީނު ކުރެވިފައިވާ ގެތަކަށް “ކަރަވައްތާ” ދޯނިން މަސް ހަދިޔާކޮށްދީފީ\nކޮވިޑް-19 އާއި ގުޅިގެން ގއ ވިލިނގިލީގެ ގިނަ ގެތަކެއް ކަރަންޓީނު ކުރެވިފައިވާތީ އެ އާއިލާތަކަށް އެރަށު “ކަރަވައްތާ” ދޯނީގެ ފަރާތުން ކަނޑުމަސް ހަދިޔާ ކޮށްފިއެވެ.\nވިލިނގިލި ކައުންސިލް ރައީސް ވިޝާލް މުހައްމަދު އޭއޯ ނިއުސް އަށް މަޢުލޫމާތު ދެއްވަމުން ވިދާޅުވީ، އެރަށު “ކަރަވައްތާ” ދޯނިން މިއަދު 285 ކަނޑުމަސް ކަރަންޓީން ކޮށްފައިވާ ގެތަކަށް ހަދިޔާކޮށްފައިވާ ކަމަށެވެ. އެއީ ގާތްގަނޑަކަށް 500 ކިލޯގެ މަހެވެ.\nވިޝާލް ވަނީ ރަށުގެ ރައްޔިތުންނާއި ކައުންސިލްގެ ނަމުގައި އެ ދޯނީގެ ވެރިފަރާތާއި، ދޯނީގެ ކެޔޮޅު އަދި ހުރިހާ ފަޅުވެރިންނަށް ޝުކުރު އަދާކުރައްވާފއެވެ. އަދި ހަމަ އެހެންމެ، އިއްޔެ ލާމް “ފަހިމަގު” ދޯނިންވެސް ކަރަންޓީން ކުރެވިފައިވާ ގެތަކަށް މަސްހަދިޔާކޮށްފައި ވާތީ “ފަހިމަގު” ދޯނީގެ އޮޑިވެރިޔާ އަދި ހުރިހާ ފަޅުވެރިންނަށްވެސް ކައުންސިލް ،ޓާސްކްފޯސް އަދި ވިލިނގިލީގެ ހުރިހާ ރައްޔިތުންގެ ފަރާތުން ޝުކުރު އަދާކުރައްވާ ކަމަށް ވިޝާލުވެފައިވެއެވެ.\nކަރަވައްތާ އަދި ފަހިމަގު ދޯނިން ހަދިޔާކުރި މަސްތައް ގޭގެއަށް ފޯރުކޮށްދީފައިވަނީ ކޮވިޑާ ގުޅިގެން އެރަށުގައި ގާއިމުކޮށްފައިވާ ޓާސްކްފޯސް އާއި ސޯޝަލް ސަޕޯޓް ޑެސްކްގެ ޓީމުގެ އެހީތެރިކަމާއި އެކުގައެވެ. ވިލިނގިލީގައި 235 ގެ ކަރަންޓީނު ކުރެވިފައިވާއިރު، ހުރިހާ ގެތަކަށް ވަނީ އިއްޔެ އާއި މިއަދުވެސް މަސް ހަދިޔާ ކޮށްފައެވެ.\nގއ ވިލިނގިލީގައި ކޮވިޑް 19ގެ ބަލިމަޑުކަން ފެތުރި އެރަށް މޮނިޓަރިންއަށް ލާފައިވަނީ މިމަހުގެ 12 ވަނަ ދުވަހުގައެވެ. ވިލިނގިލީގައި މިހާތަނަށް 54 މީހަކު ބައްޔަށް ޕޮޒިޓިވްވެފައިވާއިރު، އެރަށުން ބަލިޖެހުނު 17 މީހަކު ރަގަނޅުވެ، އެކްޓިވް ކޭސްގެ އަދަދު މިހާރު ވަނީ 37 ކަށް ދަށްވެފައެވެ.\nކޮވިޑް19ގއ. ވިލިނގިލިގއ. ވިލިނގިލި ކައުންސިލް


Budget aa gulhigen thimarafushi dhaairaa ge kanboduvun thah Raees aa hissaakohffi\nބަޖެޓާ ގުޅިގެން ތިމަރަފުށީ ދާއިރާގެ ކަންބޮޑުވުންތައް ރައީސާ ހިއްސާކޮށްފި\nތިމަރަފުށީ ދާއިރާގެ މެންބަރު އަބްދުﷲ ރިޔާޒް މިއަދު ރައީސް ސޯލިހާ ބައްދަލު ކުރައްވަނީ\nދެހާސް ވިހިވަނަ އަހަރަށް ލަފާކޮށް ސަރުކާރުން ހުށައަޅާފައިވާ ބަޖެޓާއި ގުޅިގެން ތިމަރަފުއްޓާއި ވޭމަންޑޫ ރައްޔިތުންގެ ކަންބޮޑުވުންތައް އެ ދާއިރާގެ މެންބަރު އަބްދުﷲ ރިޔާޒް، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާ މިއަދު ހިއްސާ ކުރައްވައިފި އެވެ.\nމެންބަރު ރިޔާޒް މިއަދު ވިދާޅުވީ ރައީސް ސޯލިހާ ބައްދަލު ކޮށްލަން ލިބި ވަޑައިގެންނެވި ފުުރުސަތެއްގައި މިއަދު ތިމަރަފުށީ ދާއިރާގައި ހުރި މައްސަލަތައް ރައީސްގެ ސަމާލުކަމަށް ގެންގޮސްފައި ވާނެ ކަމަށެވެ. އަދި މިވަގުތަށް ރައްޔިތުންނަށް އެންމެ މުހިންމު ކަންތައްތަކުގެ ތަފްސީލް ވެސް ރައީސާ ހިއްސާ ކުރައްވާފައިވާނެ ކަމަށެވެ.\nރިޔާޒް ވިދާޅުވީ ދެހާސް ވިހިވަނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށައަޅާފައިވާ ބަޖެޓާއި ގުޅިގެން ތިމަރަފުށީ އަދި ވޭމަންޑޫ ރައްޔިތުންގެ ކަންބޮޑުވުންތައް ވެސް މި ބައްދަލުވުމުގައި ރައީސްގެ ސަމާލުކަމަށް ގެން ގޮސްފައިވާނެ ކަމަށެވެ. އަދި ތިމަރަފުއްޓާއި ވޭމަންޑޫގެ ރައްޔިތުންގެ ކަންބޮޑުވުންތަކަށް ހައްލު ހޯއްދަވައި ދެއްވުމަށް މަސައްކަތް ކުރައްވާނެ ކަމުގެ ޔަގީންކަން ރައީސް ވެސް ދެއްވި ކަމަށެވެ.\nއަންނަ އަހަރަށް ލަފާކޮށް ސަރުކާރުން ހުށައަޅާފައި ވަނީ 37.5 ބިލިއަން ރުފިޔާގެ ބަޖެޓެކެވެ.\nދައުލަތުގެ ބަޖެޓުންް އަންނަ އަހަރު ވެސް އެންމެ ބޮޑު ހަރަދެއް ކުރާނީ ރިކަރެންޓް ހަރަދުތަކަށެވެ. އެއީ 22.2 ބިލިއަން ރުފިޔާ އެވެ. ޕީއެސްއައިޕީއަށް 10.2 ބިލިއަން ރުފިޔާ ބަޖެޓްގައި ކަނޑައަޅާފައިވާ އިރު އެހެނިހެން ކެޕިޓަލް ހަރަދުތަކަށް ކަނޑައަޅާފައި ވަނީ ފަސް ބިލިއަން ރުފިޔާ އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ދައުލަތުގެ ބަޖެޓް + އަބްދުﷲ ރިޔާޒް


Fandiyaarun vaki kurumu gai mihaaru amalu kurany gaanoonaa hilaafah: Jameel\nކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު -- އަހުމަދު ޝުރާއު | އަވަސް\nފަނޑިޔާރުން ވަކިކުރުމުގައި ޖުޑިޝަލް ސާވިސް ކޮމިޝަން (ޖޭއެސްސީ) އިން އާއި ރައްޔިތުންގެ މަޖިލީހުން އަމަލު ކުރާ ގޮތުން ޑިއު ޕްރޮސެސްގެ އުސޫލު ގެއްލިފައިވާ ކަމަށް ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު މިއަދު ވިދާޅުވެއްޖެ އެވެ.\nސުޕްރީމް ކޯޓުގެ ފަނޑިޔާރު ކަމުން އަބްދުﷲ ދީދީ ވަކިކުރަން މަޖިލީހުން ފާސްކޮށްފައި ވަނިކޮށް، ދީދީގެ ވަކީލުކަން ކުރެއްވި ޖަމީލު ކުރެއްވި ޓްވީޓެއްގައި ވިދާޅުވީ ފަނޑިޔާރުން ވަކިކުރުމުގައި ޖޭއެސްސީއިންނާއި މަޖިލީހުން އަމަލު ކުރަނީ ގާނޫނު އަސާސީގައިވާ ގޮތުގެ މަތިން ނޫން ކަމަށާއި އެ ކަމުގެ ސަބަބުން ޑިއު ޕްރޮސެސްގެ އުސޫލު ވެސް ގެއްލިފައިވާ ކަމަށެވެ.\n"ގާނޫނު އަސާސީގައިވާ ގޮތާ ހިލާފަށް ފަނޑިޔާރުން ވަކިކުރުމުން ގާނޫނުން ލިބޭ ރައްކާތެރިކަން ގެއްލޭ. ޖޭއެސްސީ ސިޔާސީ ވެފައިވާއިރު މަޖިލީހުން ބަލަނީ ގާނޫނު އަސާސީއާ ހިލާފަށް ކަން ކުރަން ފަހިކުރަން،" ޖަމީލު ވިދާޅުވި އެވެ.\nޖަމީލު ކުރެއްވި ޓްވީޓް\nސުޕްރީމް ކޯޓުގެ ފަނޑިޔާރު ކަމުން އަބްދުﷲ ދީދީ ވަކިކުރަން ރައްޔިތުންގެ މަޖިލީހުން އިއްޔެ ފާސްކުރުމުން އޭނާ މަގާމުން ވަނީ ވަކިވެފަ އެވެ. ދީދީ މަގާމުން ވަކިކުރަން މަޖިލީހުން ފާސްކުރީ 72 މެންބަރުންގެ އަޣުލަބިއްޔަތުންނެވެ. ނަމަވެސް އޭނާ ވަކިކުރަން ވަކި ކޮޅަކަށް އެއް މެންބަރަކު ވޯޓު ދެއްވި އެވެ. އެއީ މާމިގިލި ދާއިރާގެ މެންބަރު ގާސިމް އިބްރާހިމް އެވެ.\nފަނޑިޔާރު ކަމުން ދީދީ ވަކިކުރަން ޖޭއެެސްސީން މަޖިލީހަށް މިދިޔަ އަންގާރަ ދުވަހުގެ ހެނދުނު ފޮނުވުމުން، ހަމަ އެ ރޭ މަޖިލީހުގައި ޖަލްސާއެއް ބާއްވައި އެ މައްސަލަ ޖުޑިޝަރީ ކޮމިޓީއަށް ފޮނުވި އެވެ. ހަމަ އެ ރޭ ކޮމިޓީގެ ބައްދަލުވުމެއް ބާއްވައި އޭނާ ވަކިކުރަން ކޮމިޓީން ނިންމި އެވެ.\nދީދީގެ ސުލޫކީ މައްސަލައެއް ޖޭއެސްސީ އިން އިސްނަގައިގެން ބަލަން ފެށީ ފުލުހުން ފޮނުވި ސިޓީއަކާ ގުޅިގެންނެވެ. އެ ގޮތުން ފަނޑިޔާރެއްގެ މަގާމުގައި ހުންނަވައި އެމްއެމްޕީއާރުސީގެ ހިޔާނާތުގެ ފައިސާ ނެންގެވި ކަމުގެ ތުހުމަތު އޭނާއަށް ކުރެ އެވެ. އަދި މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލުމުގައި ބައިވެރިވުމުގެ ތުހުމަތު ކުރާ މީހުން ދޫކޮށްލުމުގައި ރިޝްވަތު ނެންގެވި ކަމުގެ ތުހުމަތު ކުރެވެ އެވެ.\nދީދީއާ ގުޅޭ ގިނަ ތުހުމަތުތަކަކާއެކު އޭނާގެ މައްސަލަ ޖޭއެސްސީގެ ތަހުގީގީ ކޮމެޓީއިން ބަލާފައިވަނީ އާންމުކޮށް ހުޅުވާލައިގެންނެވެ. އެއީ ފަނޑިޔާރު ދީދީގެ ވެސް އެދިވަޑައިގެންނެވުމުގެ މަތިންނެވެ. ނަމަވެސް ހުޅުވާލައިގެން ކުރިއަށް ދިޔަ އަޑުއެހުމުގައި ފަނޑިޔާރު ދީދީ ތުހުމަތުތަކަށް ޖަވާބެއް ނުދެއްވަ އެވެ. ޖަވާބު ދެއްވީ އޭގެ ފަހުން ލިޔުމުންނެވެ.\nލިޔުމުން ޖަވާބު ދެއްވުމަށްފަހު ފަނޑިޔާރު ދީދީ ވަނީ ބޭސް ފަރުވާއަށް ކަމަށް ވިދާޅުވެ މެލޭޝިއާއަށް ވަޑައިގެންފަ އެވެ. އޭގެ ފަހުން އަދި ރާއްޖެ ވަޑައިނުގަންނަވަ އެވެ. އަދި އޭނާ ވަނީ ޑިޕްލޮމެޓިކް ޕާސްޕޯޓް ކެންސަލް ކުރުމަށް ވެސް އަމިއްލަފުޅަށް އެދިވަޑައިގެންފަ އެވެ.\nސުޕްރީމް ކޯޓް ޑރ. މުހައްމަދު ޖަމީލް އަހުމަދު ޖޭއެސްސީ + ޝަރުއީ ދާއިރާ އަބްދުﷲ ދީދީ ޝަރުއީ ދާއިރާ ރިފޯމް ކުރުން\nއާދަމްއަށް ވަކީލަކު ނުލިބުނު، އިތުރު މުއްދަތު ދީފި\nޖަމީލުގެ މައްސަލަ ޖޭއެސްސީއިން ބާ ކައުންސިލަށް\nޖޭއެސްސީ ސިޔާސީވެ ނިމިއްޖެ: ޖަމީލު\nޖޭއެސްސީން އަރައިގަތީ އަޅުގަނޑުގެ ހައްގަކަށް: ފަނޑިޔާރު


އިހުތިޖާޖަށް5ދުވަސް ވީއިރުވެސް ސަރުކާރުން މިވަނީ ކީއްތޯވެސް ބަލާނުލާ. – މާފަރު ކައުންސިލް ރައީސް – Maldivian Democratic Party\n03 ޖެނުއަރީ 2013\nއިހުތިޖާޖަށް5ދުވަސް ވީއިރުވެސް ސަރުކާރުން މިވަނީ ކީއްތޯވެސް ބަލާނުލާ. – މާފަރު ކައުންސިލް ރައީސް\nނ. މާފަރުގައި އަޅަން ހަމަޖެހިފައިވާ އެއަރ ޕޯޓްގެ ޢަމަލީ މަސައްކަތް ފެށޭނޭ ތާރީޚެއް ހޯދުމަށާއި، މި ސަރުކާރުން ހުއްޓާލާފައިވާ ނ. މާފަރުގެ ތަރައްޤީގެ މަޝްރޫޢުތައް ފެށޭނެ ދުވަހެއް ހޯދުމަށް އެރަށު ރައްޔިތުން ކުރަމުން ގެންދާ އިހުތިޖާޖަށް5ދުވަސްވެގެން ދިޔައިރުވެސް ސަރުކާރުގެ އެއްވެސް އިދާރާއަކުން އެރަށުގައި ހިނގާ އިހުތިޖާޖްއާއި ގުޅޭގޮތުން އެއްވެސް މަޢުލޫމާތެއް ހޯދުމަށް މަސައްކަތްކޮށްފައި ނުވާ ކަމަށް އެރަށު ކައުންސިލްގެ ރައީސް އަހުމަދު ޝަރީފް ވިދާޅުވެއްޖެއެވެ.\nއެމްޑީޕީ ވެބް ސައިޓަށް މަޢުލޫމާތުދެއްވަމުން ޝަރީފް ވިދާޅުވީ، މާފަރުގެ އިހުތިޖާޖަށް އެއްބާރުލުން ދިނުމަށް އެ އަތޮޅުގެ މީހުން ދިރިއުޅޭ 13 ރަށުން ވެސް އެއްބަސްވެފައިވާކަމަށެވެ.\n“އަޅުގަނޑުމެން މި އިހުތިޖާޖް ކުރަނީ ހަމައެކަނި މާފަރުގެ ތަރައްޤީއާ ގުޅިފައިވާ ކަންކަމަށް އެކަންޏެއް ނޫން. އެއަރ ޕޯޓް އެޅީމަ މުޅި އަތޮޅަށްވެސް އޭގެ ފައިދާވާނެ. މިއަދު އަތޮޅު ކައުންސިލުން ހުރިހާ ކައުންސިލްތަކަކާއި އެކު ބޭއްވުނު ކޮންފަރެންސް ކޯލްގައި ނިންމީ އަތޮޅުގެ ހުރިހާ ރަށަކުން މިކަމުގައި މާފަރަށް އެއްބާރުލުން ދިނުމަށް. މީ ލިބުނު ކުރިއެރުމެއް.” ޝަރީފް ވިދާޅުވިއެވެ. މާފަރުގެ އިހުތިޖާޖަށް އެހީވުމުގެގޮތުން ރައްޔިތުންގެ މަޖިލީހަށް ހުށަހެޅުމަށް މިހާރު ތައްޔާރު ކުރަމުންދާ ޕެޓިޝަންގައި ހުރިހާ ރަށެއްގެ ރައްޔިތުން ސޮއިކުރުމަށް ކައުންސިލްތަކުން ނިންމާފައިވާ ކަމަށެވެ.\nޝަރީފް ވިދާޅުވީ، ރައްޔިތުން އަހުތިޖާޖް ކުރަނީ ރައްޔިތުން ރަށު ބަންދުގައި އުޅެން ޖެހިފައި ވުމުންނާއި، ނަރުދަމާ އާއި ފެންޕްލާންޓްގެ މަސައްކަތް ފެށިފައި ނުވާތީއާ، ބަނދަރުގެ މަސައްކަތުގެ އިތުރުން އެއަރ ޕޯޓްގެ މަސައްކަތް ފެށޭނޭ ތާރީޚެއް ނޭގޭތީ އެކަންތައް ސާފުކުރުމަށް ކަމަށެވެ.\n” ދަތުރު ފަތުރުގެ ނިޒާމަކުން އަޅުގަނޑުމެންގެ އަތޮޅު ގުޅިފައި އޮއްވާ މިހާރު އެ ޚިދުމަތެއް ނުލިބޭ. ކައިރި ރަށަކަށް ދާންވެސް ޖެހެނީ -/2000 ރުފިޔާ ޚަރަދުކޮށްފައި. ރައްޔިތުންނަށް އިޙްސާސްވަނީ ތިމަންނާމެން މި ތިބީ ޖަލެއްގައި ބަންދުކޮށްފައޭ މިހާރު. ނަރުދަމާ އާއި ފެންޕްލާންޓްގެ މަސައްކަތް އަދިވެސް ނުފެށޭ. ފެށޭނެ ދުވަހެއް ވެސް ނޭގޭ. ހަމަ އެގޮތަށް އޮތީ އެއަރ ޕޯޓްއާ ބަނދަރުގެ މަސައްކަތް ވެސް. ރަށުގެ އިޖްތިމާޢި ސަރަހައްދު ކުނިކަހާ ފަރާތްތަކަށް ދޭންޖެހޭ ފައިސާ ކައުންސިލަށް ދޫނުކުރާތާ އެތައް މަހެއްވެއްޖެ. މި ހުންނަނީ ސަރުކާރުން ރައްޔިތުންތަކަކާ މެދު އިހުމާލުވެފައިވާ މިންވަރު ” ކަންބޮޑުވުމާއި އެކު ޝަރީފް ވިދާޅުވިއެވެ.\nޝަރިފް ވިދާޅުވީ މިކަންތައް ހައްލު ކުރުމަށް ސަރުކާރުން އެއްބާރުލުން ނުދެއްވި ނަމަވެސް އެދާއިރާއަށް ނިސްބަތްވާ ރައްޔިތުންގެ މަޖިލީހުގެ މެމްބަރު މުޙައްމަދު ތޯރިޤްގެ އެއްބާރުލުން ވަރަށް ބޮޑަށް ލިބެމުން އަންނަ ކަމަށެވެ.


ސްކޫލްތަކުގެ ކިޔެވުން ފުރަތަމަ ޓާރމަށްފަހު މިއަދު ބަންދުވީމިކަލް ނޫސް\nގަރޭޑް 7ގެ އައު ރިޕޯރޓް ފޮތުުން ބައެއް 2017\nސްކޫލްތަކުގެ ކިޔެވުން ފުރަތަމަ ޓާރމަށްފަހު މިއަދު ބަންދުވީ\n9 ޖޫޏް 2017, 0:39 |\nސްކޫލަތަކުގެ ކިޔެވުން ފުރަތަމަ ޓާރމަށް ފަހު މިއަދު ބަންދުވީއެވެ. މިއަދު ވަނީ ދަރިވަރުންނަށް ނިމުނު ޓާރމުގައި ކިޔެވި އެއްޗެއްގެ ރިޕޯރޓު ދީފައެވެ. ނުވަތަ ރިޕޯރޓު ފޮތް ދިފައެވެ.\nމިހާރު ސްކޫލަތަކަށް ތައާރަފު ކުރަމުން އަންނަ ގައުމީ އައު މަންހަޖުގެ، ކީސްޓޭޖު3މިޓާމުގައި ވަނީ ގްރޭޑް7އަށް އަލަށް ތައާރަފުކޮށްފައެވެ. އެއާއެކު މިފަހަރު ގްރޭޑް7ގެ ރިޕޯރޓް ފޮތް ފެނިގެންދިޔައީ މުޅިން ތަފާތު ގޮތަކަށެވެ. ރިޕޯޓް ފޮތުގައި މާކްސްގެ ގޮތުން ފެންނަން އޮތީ 40 ބައިކުޅަބައިން ބަޔަކަށް މާކްސް ޖަހާފައެވެ. އަދި އެއިގެ އިތުރުން އައު ކަރިކުއލަމްގައި ކޮންމެ މާއްދާއަކުން ވެސް ހާސިލުކުރަން ކަނޑައާޅފައިވާ ބައިތައް ހާސިލުވި މިންވަރު އަންގައިދިނުމުގެ ގޮތުން “ފުލީ އެޗީވްޑް- ފުރިހަމައަށް ހާސިލުވެފައި”، މޯސްޓްލީ އެޗީވްޑް- ބޮޑުބައި ހާސިލުވެފައި” އަދި “އެޗީވިން – ހާސިލުވަމުންދޭ”، ގޮތުގައި ތިން ކޮލަމެއްގައި ހިމަނައި ކޮންމެ ބަޔަކުން ވެސް އެދަރިވަރަކު ހުރި ހިސާބެއް ވަނީ އަންގައިދީފައެވެ.\nމިފައަރުގެ އައު ރިޕޯރޓު ފޮތުގައި ކޮންމެ މާއްދާއަކުން ވެސް ދަރިވަރުންނަށް ޙާސިލުވިބައިތައް ތަފުސީލުކޮށް ލިޔެފައިވުމުން ބެލެނިވެރިންނަށް ރިޕޯރޓު ފޮތުން ގިނަ މައުލޫމާތު ތަކެއް ލިއްބައިދެއެވެ. ނަމަވެސް މީގެ ފައިދާ ކުރާނީ މިގޮތަށް ފާހަގަ ކުރެވިފައިވާ ބައިތަކަކީ އިތުބާރާއި ޔަގީން ކަމާއެކު ދަރިވަރުންގެ ފެންވަރާއި ގުޅޭ ބައިތަކެއް ކަން ކަށަވަރުކުރެވި، ބެލެނިވެރިންނާއި މުދައްރިސުން ވެސް މިމައުލޫމާތު ތަކަށް ބައްލަވައި، ވިސްނަވައި، ހާސިލުނުވެ ހުރި ބައިތައް ހާސިލުކުރުމަށް އިތުރު މަސައްކަތްތަކެއް ކުރެވިގެންނެވެ.\nމިއަހަރުގެ އެކަޑެމިކް ކަލަނޑަރުގައި ވާ ގޮތުން ފުރަތަމަ ޓާރމުގައި ކިޔަވައިދިނުމަށް ކަނޑައާޅފައި ވަނީ 104 ދުވަހެވެ. ނަމަވެސް ސްވައިން ފްލޫގެ ބަންދުގެ ސަބަބުން ކިޔަވައި ދެވިފައި 8 ދުވަސް މަދުން، 96 ދުވަހު އެވެ.\nމިޓާރމުގައި ފާހަގަ ކުރެވުނު މުހިންމމު 1 ތަފާތަކީ އެހެން އަހަރުތަކުގައި ޓެސްޓު ނިމުމަށ ްފަހު ކިޔެވން ކުރިޔަށް ނުގެންދެއެވެ. ނަމަވެސް މިފަހަރު ޓެސްޓް ނިންމާފައިވެސް ވަނީ 1 ހަފުތާގެ ކިޔެވުން ކުރިޔަށް ގެން ގޮސްފައެވެ. މިއަދު 1 ހަފުތާއަށް ސްކޫލްތައް ބަންދުކުރުމަށްފަހު އަލުން ސްކުލް ހުޅުވޭނީ މި ޖޫންމަހު 18ގައި އެވެ. އެއި ރޯދަމަހުގެ ފަހު 10ގެ ދުވަސްތަކެވެ. އެއްހަފުތާ ކިޔެވުމަށްފަހު ޖެހިގެން އަންނަ ހަފުތާ ފިތުރު އީދާއެކު އެއްކޮށް ވަނީ ސްކޫލްތައް ބަންދު ކުރާގޮތަށް ހަމަޖައްސަވާފައެވެ.\nތަފާސްހިސާބުތައް ދައްކާ ގޮތުން މިއަހަރު ރައްޖެގައި ކިޔަވާ 78000 ދަރިވަރުން އެބަތިއްބެވެ.


vnews - Arsenal gai Sanchez madukuraane kamah unmeedhu kuran: Wenger\nއާސެނަލްގައި ސަންޗޭޒް މަޑުކުރާނެ ކަމަށް އުއްމީދުކުރަން: ވެންގާ\nއާސެނަލްގެ ކޯޗު އާސެން ވެންގާ (ކ) އާއި އެލެކްސަސް ސަންޗޭޒް (ވ) = ފޮޓޯ: އޭއެފްޕީ\nއާސެނަލްގައި އެލެކްސަސް ސަންޗޭޒް މަޑުކުރާނެ ކަމަށް އުއްމީދުކުރާ ކަމަށް އެ ކްލަބުގެ ކޯޗު އާސެން ވެންގާ ބުނެފި އެވެ.\nލީގު ކަޕްގައި އާސެނަލް އަދި ޗެލްސީ ބައްދަލުކުރި މެޗަށްފަހު ނޫސްވެރިންނަށް މައުލޫމާތު ދެމުން ވެންގާ ބުނީ އޭނާ އުއްމީދު ކުރަނީ ސަންޗޭޒް ކްލަބުގައި މަޑުކުރުން ކަމަށާއި، ވީހާވެސް ދިގު މުއްދަތެއް ވަންދެން ކްލަބުގައި މަޑުކުރުން ކަމަށެވެ.\nސަންޗޭޒް ސިޓީއަށް ބަދަލުވާން އުޅޭކަމަށް މީޑިއާގައި އަޑުފެތުރެމުންދާ ދަނޑިވަޅެއްގައި ވެންގާ ބުނީ އާސެނަލް އާއި ޗެލްސީ ބައްދަލުކުރި މެޗުގައި ސަންޗޭޒް އަށް ފުރަތަމަ އެގާރައިން ޖާގަ ނުދޭން ނިންމީ އޭނާ ކަމަށާއި، އެކަމާ ޓްރާންސްފާ މާކެޓާ އެއްވެސް ގުޅުމެއް ނެތް ކަމަށެވެ.\nވެންގާ ބުނީ ސަންޗޭޒް އަކީ އާސެނަލް އަށް ވަރަށް މުހިއްމު ކުޅުންތެރިޔެއް ކަމަށާއި، އޭނާ އެ މުހިއްމުކަން މިހާރުވެސް ކްލަބުގައި ދައްކަމުން އަންނަ ކަމަށެވެ. އެގޮތުން އާސެނަލް އާއި ޗެލްސީ ބައްދަލުކުރި މެޗުގެ ބަދަލު ކުޅުންތެރިޔެއްގެ ގޮތުގައި ސަންޗޭޒް ކުޅެން އަރާ ދެއްކި ކުޅުމާ މެދުވެސް ހިތްހަމަޖެހޭ ކަމަށް ވެންގާ ވަނީ ބުނެފަ އެވެ.\nމަޝްހޫރު ކުޅިވަރު ނޫހެއް ކަމަށްވާ "އެކްސްޕްރެސް" އިން ބުނީ މިމަހުގެ ޓްރާންސްފާގައި ސަންޗޭޒް ގެނައުމަށް ސިޓީން މަސައްކަތްކުރަމުން އަންނަ ކަމަށާއި، ފެށޭ ހަފްތާ ތެރޭގައި އޭނާ ސިޓީގެ ކުޅުންތެރިޔެއްގެ ގޮތުގައި ފެނިގެންދާނެ ކަމަށެވެ.\nރިޕޯޓްތައް ބުނާގޮތުން ސަންޗޭޒް ސިޓީއަށް ބަދަލުވުމަށް ހަމަޖެހިފައިވަނީ 30 މިލިއަން ޕައުންޑުގެ އަގަކަށެވެ. އެހެންނަމަވެސް މި އަގަށް އާސެނަލް އާއި ސަންޗޭޒް އެއްބަސްވިކަން އަދި ކަށަވަރެއް ނުވެ އެވެ.\nމި ސީޒަންގެ ނިޔަލަށް އާސެނަލްއާ އެކު އެއްބަސްވުން ހަދާފައިވާ ސަންޗޭޒް ހޯދުމަށް ސިޓީގެ އިތުރުން ބަޔާން މިއުނިކުންވެސް އަންނަނީ މަސައްކަތްކުރަމުންނެވެ. އެހެންނަމަވެސް ޓްރާންސްފާއާ ބެހޭގޮތުން ސަންޗޭޒް އަދި ވަކި އެއްޗެއް ބުނެފައެއް ނުވެ އެވެ.\nރިޕޯޓްތައް ބުނާގޮތުން ސަންޗޭޒްގެ ބަދަލުގައި އާސެނަލް އިން އަންނަނީ ލެސްޓާ ސިޓީ އަށް ކުޅެމުން އަންނަ ރިޔާދް މަހްރޭޒް ހޯދުމަށް މަސައްކަތްކުރަމުންނެވެ. އެގޮތުން އޭނާ އަށް އާސެނަލް އިން 55 މިލިއަން ޔޫރޯ ހުށަހަޅާފައިވާ ކަމަށް ރިޕޯޓްތައް ބުނެ އެވެ.\nސްޕެއިންގެ ބާސެލޯނާ އިން ވިދާލި ސަންޗޭޒް ވަނީ ބާސާ އަށް ކުޅުނު 165 މެޗުގައި 80 ލަނޑު ކާމިޔާބުކޮށްފަ އެވެ. އޭނާ ވަނީ އާސެނަލްއާއެކު ދެ އެފްއޭކަޕް އަދި ކޮމިއުނިޓީ ޝިލްޑްވެސް ކާމިޔާބުކޮށްފަ އެވެ.\nޗިލީ ގައުމީ ޓީމާއެކު ދެ ކޮޕާ އެމެރިކާ ކާމިޔާބުކޮށްފައިވާ ސަންޗޭޒް އަކީ އެޓީމުގެ ކެޕްޓަނެވެ. އޭނާ ވަނީ އާސެނަލްގެ އެންމެ މޮޅު ކުޅުންތެރިޔާގެ މަގާމު ވޭތުވެދިޔަ ދެ ސީޒަނުގައި ހޯދާފަ އެވެ.


މަގޭ ރިޕޯޓު: ވެރިކަމަށް އައުމާއި ބަދަލުކުރުން ޖަޒުބާތުގެ...\nމަގޭ ރިޕޯޓު: ޖަޒުބާތުގައި ނުޖެހުން\nމަގޭ ރިޕޯޓު: ވެރިކަމަށް އައުމާއި ބަދަލުކުރުން ޖަޒުބާތުގެ ކޮށިއެރުމަކަށް ވެގެން ނުވާނެ\nރައީސް ޔާމީނުގެ ވެރިކަން ބަދަލުކުރަން ވެއްޖެކަން ދިވެހިން ނިންމީ 2018 ވަނަ އަހަރު\nއެމްޑީޕީގެ ވެރިކަން ބަދަލުވެގެން ގޮސް މަގުމަތީގައި އަލުން އަޑުއުފުލުމުގައި7އަހަރު ހޭދަކުރަން ޖެހުނު\nރައީސް މައުމޫނު 30 އަހަރުން ގިރިޓީކުރި ވެރިކަން 2008 ގައި ނިމުމަކަށް ގެނެވުނު\n5 މެއި 2021 | ބުދަ 22:05\nޖަޒްބާތުގެ އާރަކުން ބޮވޭ ފެންފޮނދެއްގެ އަސަރުގައި ޖެހި އަލުން މަގުމަތީގައި އޮންނަންޖެހޭ ޕާޓީއެއްގެ ވިސްނުން ކުރިއަށް ނެރޭ ކޮންމެ މީހަކު އަލުން ވިސްނުމަކީ ބުއްދިވެރި ގޮތެއް\nއެމްޑީޕީގެ ވެރިކަން7ފެބްރުއަރީ 2012 ގައި ބަދަލުކޮށްފިއެވެ. ކުލަ ފޮޓޯތަކާއި ޓީވީތަކުން ދެއްކި މަންޒަރުން ފެނުނީ ނުކިޔަމަންތެރި ބައެއް ފުލުހުންނާއި ނުކިޔަމަންތެރި ބައެއް ސިފައިންގެ ހަރަކާތްތައް ގާނޫނީ އިމުން ބޭރުގައި އޮތްތަނެވެ.\nރައީސް ނަޝީދު ރައީސް އޮފީހުން ނިކުމެވަޑައިގެން މުލީއާގެއަށް ވަޑައިގަތުމާއެކު އެފެށުނީ އޭރުގެ ނާއިބުރައީސް ޑރ. މުހައްމަދު ވަހީދު ހަސަން މަނިކު ރައީސުލްޖުމްހޫރިއްޔާގެ މަގާމުގެ ހުވާ ކުރެއްވުމުގެ އިންތިޒާމުތަކެވެ. ރައީސް ވަހީދު ވެރިކަމުގެ ހުވައި ކުރައްވަން ޖެހޭކަމުގެ އަސްލަކަށް ބެލީ ބަޔަކު މީހުންގެ މުށުތެރޭގައި އުފުލި ރައީސް ނަޝީދުގެ އަތްޕުޅުން ލިޔުއްވި ސިޓީއެއްގެ ނަކަލެވެ. އެކުރެއްވި ހުވަޔަކާއެކު ރައީސް ކަމުގެ މަގާމުގައި ވަހީދު2އަހަރު ހުންނެވިއެވެ.\nރައީސް މައުމޫނު 30 އަހަރުން ގިރިޓީކުރި ވެރިކަން 2008 ގައި ނިމުމަކަށް ގެނެސް އަނެއް ދިވެހިރާއްޖެއަށް ވިލުނު އަލި މިދެންނެވި ދުވަހު ނިމުމަކަށް އައި ހަނދާން އެމްޑީޕީގެ މެމްބަރުންގެ ސިކުނޑީގައި ބިންވަޅުނެގިފައި ހުންނަންވާނެއެވެ.\nޑިމޮކްރަސީއަކަށް ކުރި ދަތުރުގެ މެދުތެރެއިން ކުރިމަތިވި ކަންކަމުގައި އެމްޑީޕީގެ ވެރިކަން ބަދަލުވެގެން ގޮސް މަގުމަތީގައި އަލުން އަޑުއުފުލުމުގައި7އަހަރު ހޭދަކުރަން ޖެހުނެވެ. އެއީ ރައީސް ވަހީދުގެ ވެރިކަމުގެ2އަހަރާއި ރައީސް ޔާމީނުގެ ވެރިކަމުގެ5އަހަރެވެ.\nއެ ދުވަސްތަކުގައި އަސޭމިރުސްދުމުން ނެގި ދިލައިން އެމްޑީޕީގެ މެމްބަރުންނަށް ލިބުނު އަނިޔާ މަދެއް ނޫނެވެ. ހުސްއަތާތިބި ޕާޓީގެ އާންމު މެމްބަރުން ކުރިމަތިލާން ޖެހުނު ކަންކަން މަދެއް ނުވާނެއެވެ. އާންމު ރައްޔިތުންގެ ހިތުގައި ޖަހަމުން އައި ވިންދާ އެއްވަރަށް ޚަބަރާއި މައުލޫމާތު ފެތުރުމުގައި ގުރުބާންވި މަދު މީޑިއާތަކެއް އޮތް ނަމަވެސް އެކަމުގައި އެންމެ ބޮޑު ގުރުބާނީއެއްވީ މި ސްޓޭޝަނުންނެވެ. އެއީ މި ސްޓޭޝަނުގެ ފަޚުރުވެރި މާޒީން ފެންނަން އޮތް ކަމެކެވެ.\nރައީސް ޔާމީނުގެ ވެރިކަމުގައި ތަނެއް ދޮރެއް ބެލުމެއްނެތި މީހުންނަށް ބަދަލު ދިނުމެއް ނެތި އެއްބަސްވުންތައް އުވާލައި ބިންތައް މީހުންގެ އަތުން އަތުލަމުން ދިޔައެވެ. ޖޫރިމަނާތަކުގެ ބާރުގައި ވިޔަފާރިތައް އިނދަޖައްސާލިއެވެ. ވަޒީފާތަކުން ވަކިކުރި އެތައްބަޔެކެވެ. ގާނޫނަކީ އެ ވެރިކަމުގައި ހިތުހުރި ގޮތަކަށް ބަދަލުކޮށް މާނަ ކުރަމުންދިޔަ އެއްޗެކެވެ.\nއެކަންކަން ބަދަލުކުރަންޖެހޭ ކަމާއި ރައީސް ޔާމީނުގެ ވެރިކަން ބަދަލުކުރަން ވެއްޖެކަން ދިވެހިން ނިންމީ 2018 ވަނަ އަހަރު އޮތް ރިޔާސީ އިންތިޚާބުގައެވެ. އެ އިންތިޚާބު ކާމިޔާބު ކުރެއްވީ ރައީސް އިބްރާހިމް މުހައްމަދު ސާލިހެވެ. އެމަނިކުފާނުގެ ވެރިކަމަށް ވަޑައިގަތީ ކޯލިޝަނެއްގެ ތެރެއިން ވެރިކަން ކުރެއްވުމަށެވެ. އެއީ ރައީސް ޔާމީނުގެ ވެރިކަން ނިމުމަކަށް ގެނައުމަށް ގުޅިފައިވާ ކޯލިޝަނަކުން މަސައްކަތްކޮށްގެން ނޫނީ ނަތީޖާއެއް ލިބެން ނެތް ކަމަށް ހިސާބުތަކުން ފެނުމުންނެވެ.\nރައީސް ސާލިހުގެ ވެރިކަމުގެ ދައުރު މިއޮތީ ދެބައިވެފައެވެ. ދައުރުގެ މެދުތެރެއިން ބޭއްވި ކައުންސިލް އިންތިޚާބުގައި މާލޭގެ ގޮނޑިތަކެއް ގެއްލި މާލޭގެ މޭޔަރުގެ މަގާމު އެމްޑީޕީއަށް ގެއްލުމުންނާއި ކުރިން އެމްޑީޕީއަށް ތާއީދު އޮތް ބައެއް ސަރަހައްދުތަކުގެ މެޖޯރިޓީ ގޮނޑި ގެއްލުނުކަން ފެންނަން އެބައޮތެވެ. އެކަން އެގޮތަށް ދިމާވި ސަބަބުތައް ދެނެގަތުމަށް މަސައްކަތް ކުރައްވައި ބަދަލުގެންނަވާނެ ކަމަށް ރައީސް ސާލިހު ވަނީ އިއުލާން ކުރައްވައިފައެވެ.\nމިއަދު ސަރުކާރުގެ އޮނިގަނޑަށާއި ބައެއް އިސް މަގާމުތަކަށް ބަދަލު އަންނަ މަންޒަރު ފެންނަން ފަށައިފިއެވެ. މިކަންކަން މިހެން ތަރުތީބުކުރެވިފައިވާ ހަމަތަކުން ހިނގަމުންދާއިރު އަލުން އެމްޑީޕީ ހަމަޔަށް ދެފަޅިކުރުމަށް ޖާގަ ދޭންޖެހޭ ސަބަބެއް ނެތެވެ. ދެފަޅިއަށް ފެޅިގެން ދެފަޅިއަށް މޫނު އަނބުރައިގެން ދެ ލީޑަރުން ދެކޮޅަށް ހިނގުމަކުން ގައުމަކަށް އަދި އެމްޑީޕީއަކަށް ލިބޭނެ ހަމަ އެއްވެސް މޮޅެއް ފެންނާކަށް ނެތެވެ.\nޖަޒްބާތުގެ އާރަކުން ބޮވޭ ފެންފޮނދެއްގެ އަސަރުގައި ޖެހި އަލުން މަގުމަތީގައި އޮންނަންޖެހޭ ޕާޓީއެއްގެ ވިސްނުން ކުރިޔަށް ނެރޭ ކޮންމެ މީހަކު އަލުން ވިސްނުމަކީ ބުއްދިވެރިގޮތެވެ. ކޮންމެ ފަހަރަކު ފެންނަ ހުވަފެނުގެ ތައުބީރަކީ ފަހަރުގައި ތިމާ ބޭނުން ގޮތަށް އޮންނަ އެއްޗަކަށް ނުވެދާނެއެވެ.\nމޯލްޑިވިއަން ޑިމޮކްރެޓިކް ޕާރޓީ (އެމް.ޑީ.ޕީ) ޕީޕީއެމް މޯލްޑިވިއަން ޑިމޮކްރެޓިކް ޕާރޓީ (އެމް.ޑީ.ޕީ) މޯލްޑިވްސް ރިފޯމް މޫވްމަންޓް (އެމްއާރްއެމް) ޖޭޕީ\nއެމްޑީޕީގެ މަންމަ، ދޮންމަންމައަކަށް ބަދަލުކުރަނީ ކީއްވެ؟\nހާމަކުރެވެން ހުރި މައުލޫމާތު ފުލުހުން އަންނަނީ ހާމަކުރަމުން، ތަހުގީގީ އިދާރާއަށް ފުރިހަމައަށް ވަގުތުދީ: އަސްލަމް\nމޭހަޔެއް ކޮމިޓީ އުފެއްދުމަށް އެމްޑީޕީގެ ގައުމީ މަޖިލީހަށް ހުށަހަޅައިފި


Uruguay Athun Brazil Ah Faseyha Molheh - Vaguthu\n4 މަސް ކުރިން ( ނޮވެމްބަރު 18, 2020 )\nވޯލްޑް ކަޕް ކޮލިފައިންގައި އުރުގުއާއި އަތުން ބްރެޒިލް ފަސޭހަކަމާއެކު މޮޅުވެއްޖެއެވެ.\nއުރުގުއާއިގެ ދަނޑުގައި ކުޅުނު މި މެޗުން ބްރެޒިލް މޮޅުވީ 0-2ގެ ނަތީޖާއަކުންނެވެ. މިއީ އުރުގުއާއި އަތުން ބަލިނުވެ ބްރެޒިލް ހަމަކުރި 11 ވަނަ މެޗެވެ.\nމިހާތަނަށް ހަތަރު މެޗެއް ބްރެޒިލް ކޮލިފިކޭޝަންގައި ކުޅެފައިވާއިރު އެޓީމުން އަދި ކޮލިފައިންގައި ބަލިވެފައެއް ނުވެއެވެ. މެޗުގައި ބްރެޒިލްއިން ކާމިޔާބުކުރި ދެލަނޑުވެސް ކާމިޔާބުކޮށްފައިވަނީ ފުރަތަމަ ހާފުގައެވެ.\nބްރެޒިލްގެ ފުރަތަމަ ލަނޑު ފުރަތަމަ ހާފުގެ 34 ވަނަ މިނެޓުގައި އެޓީމަށް ކާމިޔާބުކޮށްދިނީ ރިޗަލިސަންއެވެ. އަދި އެޓީމުން ލީޑުފުޅާ ކުރި ލަނޑު ފުރަތަމަ ހާފުގެ ފުރިހަމަ ވަގުތުގެ އެންމެ ފަހު މިނެޓުގައި އެ ޓީމަށް ކާމިޔާބުކޮށްދިނީ އާތާ މެލޯއެވެ. މިމޮޅަކީ އަނިޔާގައި ހުރި އެޓީމުގެ އެންމެ މުހިންމު ކުޅުންތެރިއާ ނޭމާއާއި ނުލާ ވޯލްޑް ކަޕް ކޮލިފިކޭޝަން މެޗުތަކުން އެޓީމު މޮޅުވި ހަތަރުވަނަ މެޗެވެ.\nމެޗުގައި އުރުގުއާއިގެ މުހިންމު ކުޅުންތެރިއަކަށްވެސް ކުޅުމުގެ ފުރުސަތު ވަނީ ގެއްލިފައެވެ. އެޓީމުގެ އެންމެ މުހިންމު ފޯވާޑް ލުއިސް ސުއަރޭޒް ކޮވިޑް-19 އަށް ފައްސިވެފައިވުމުން މިމެޗުގައި އޭނާއަށް ކުޅުމުގެ ފުރުސަތު ލިބިފައިނުވާ އިރު މެޗުގެ 71 ވަނަ މިނެޓުގައި މެންޗަސްޓަރ ޔުނައިޓެޑަށް ކުޅެމުންދާ އެޓީމުގެ ފޯވާޑް އެޑިންސަން ކަވާނީއަށް ރެފްރީވަނީ ރަތް ކާޑެއް ދައްކާ ދަނޑުން ފޮނުވާލާފައެވެ.\nމި ދެޓީމަށްވެސް ދެން މެޗެއް އޮންނާނީ އަންނަ އަހަރުގައެވެ. ރޭގެ މެޗައްފަހު އަދިވެސް ކޮންމެބޯލް ވޯލްޑްކަޕް ކޮލިފިކޭޝަންގެ އެއްވަނައިގައި ހަތަރު މެޗުން 12 ޕޮއިންޓު ހޯދައިގެންނެވެ. އުރުގުއާއި އަށް ހަތަރު މެޗުން ހަ ޕޮއިންޓް ލިބިގެން އޮތީ ތާވަލުގެ ފަސް ވަނައިގައެވެ.


ކައިވެނި ހަފްލާއެއްގައި ބައިވެރިވި ގިނަބަޔަކު ކޯވިޑަށް ފައްސިވެެއްޖެ. | Sandhaanu\nކައިވެނި ހަފްލާއެއްގައި ބައިވެރިވި ގިނަބަޔަކު ކޯވިޑަށް ފައްސިވެެއްޖެ.\nމާލޭގައި އޮތް ކައިވެނި ޙަފްލާއެއްގައި ބައިވެރިވީ ގިނަ ބަޔަކު ކޯވިޑް19 އަށް ފައްސިވެއްޖެއެވެ.\nހެލްތް ޕްރޮޓެކްޝަން އެޖެންސީ އެހްޕީއޭއިން ބުނެފައިވާ ގޮތުގައި ފައްސިވެފައިވަނީ މިމަހުގެ 20 ވަނަ ދުވަހު ޝީ ބިލްޑިންގ ގައި އޮތް ކައިވެނި ހަފްލާއެއްގައި ބައިވެރިވީ 35 މީހެކެވެ. އަދި ކޯވިޑްގެ އަލާމާތްތައް ހުރި ބައެއް ފަރާތްތައް މިހަފްލާގައި ބައިވެރިވީ ކަމަށްވެސް އެހްޕީއޭއިން ވަނީ ބުނެފައެވެ.\nމިހަަފްލާއަށް ދިޔަ ފަރާތްތަކުގެ ތެރެއިން އެހްޕީއޭއިން ނުގުޅާ ފަރާތްތަކުންވެސް 1676އަކަށް ގުޅުއްވާ އެމައުލޫމާތު ހިއްސާ ކުރެއްވުމަށްވެސް އެހްޕީއޭއިން އަންގާފައިވެއެވެ. އަދި އެފަރާތްތަކުން ގެއިން ބޭރަށް ނުދިޔުމަށް ވަނީ އިލްތިމާސް ކޮށްފައެވެ.\nކޯވިޑާއި ގުޅިގެން އެޅި ފިޔަވަޅުތަކަށް ދިން ލުއިތަކާއިއެކު ކައިވެނި ހަފްލާތައް ވަނީ އިންތިހާއަށް ގިނަވެފައެވެ. މިދަނޑިވަޅުގައި މިފަދަ ކޮންމެ ކަމެއްގައި އެހްޕީއޭގެ އިރުޝާދުތަކަށް ތަބާވުމަށް އެފަރާތުން އިލްތިމާސް ކުރެއެވެ.\nއައްޑޫ އަޙުމަދު ޑިސެމްބަރ 27, 2020 At 6:34 ޕމ\nކޮބާ ފަރުދީ ޒިންމާ؟ ހެޔޮނުވާނެދޯ މަރުން ސަލާމަތް ނުވެވިފައި ތިއްބާ އުންމީދެއް ލިބިދާނެހެން ހަމަ ހީވާއިރަށް ކައިވެނި ބޮޑު ޕާޓީ. މިވަރުގެ ލާއިންސާނީ މީހުންވެސް އެބަތިބިދޯ؟ ތިވެސް ކޮންމެވެސް ނުފޫޒުގަދަ ގޮލަޔަކަށްވާނީ.


މޯލްޑިވިއަންގެ މުވައްޒަފަކު އޮޅުވާލައިގެން އެ ކުންފުނިން ގިނަ ޢަދަދެއްގެ ފައިސާނެގި މައްސަލައެއް ފުލުހަށް - DhiDaily\nމޯލްޑިިވިއަންގެ މީޑިއާ ޑިރެކްޓަރު މޫސާ ވަސީމް\nއައިލެންޑް އޭވިއޭޝަންގެ މުވައްޒަފަކު އޮޅުވާލައިގެން އެ ކުންފުނިން ގިނަ ޢަދަދެއްގެ ފައިސާނެގި މައްސަލައެއް ފުލުހުންނަށް ހުށަހަޅައިފިއެވެ.\nމޯލްޑިިވިއަންގެ މީޑިއާ ޑިރެކްޓަރު މޫސާ ވަސީމް މިރޭ ވިދާޅުވީ އެ ކުންފުނީގެ މުވައްޒަފެއްގެ މައްޗަށް ޚިޔާނާތުގެ ތުހުމަތުތަކެއް ކުރެވިފައިވާތީ އެ މައްސަލަ ތަޙްޤީޤުކޮށްދިނުމަށް އެދި ފުލުހަށް ހުށަހަޅުއްވާފައިވާ ކަމަށެވެ. އަދި އެ މައްސަލަ ފުލުހުންނަށް ހުށަހެޅީ ހުސްވި ހަފުތާގެތެރޭގައިކަމަށް ވެސް ވަސީމް ވިދާޅުވިއެވެ.\nނަމަވެސް އެއީ ހިނގަމުންދާ މައްސަލައަކަށްވާތީ އިތުރު ތަފްސީލެއް ހާމައެއް ނުކުރައްވައެވެ.\nވަސީމް އިތުރަށް ވިދާޅުވީ އެ މުވައްޒަފާއި ދޭތެރޭ އިދާރީގޮތުން އަޅަންޖެހޭ އެންމެ ހަރުކަށި ފިޔަވަޅު އަޅާނެކަމަށެވެ. މިހާރުން ރިޕޯޓުކޮށްފައިވާ ގޮތުގައި ދެ މިލިއަނެއްހައި ރުފިޔާ ނެގި އެ މައްސަލައިގައި ތުހުމަތުކުރަނީ އެ ކުންފުނީގައި 25 ވަރަކަށް އަހަރު މަސައްކަތްކޮށްފައިވާ ކޭޝިއަރެއްގެ މައްޗަށެވެ.\nމިސަރުކާރުއައިމަ25އަހަރުވީއިތުބާރު ހިފަހައްޓަންވެސްވައްކަންކުރަނީ . މިސަރުކާރުގަ މަޤާމުންވަކިވާންޖެހޭމީހުންވަކިކުރަނީވަގުބަދުނާމްއަޅުވާފަ . މިބަޔަކުއަތުފަތުނުޖެހިވައްކަންކޮއްގެންމުއްސަދިވީމަހީވަނީ އެއްމެންނަކީވައްކަންކުރާނެމީހުންނޭއެހެންމީހުންނަށްދިއްކުރާއިގިލިއަމާޒުވެފަހުރީތިމާމެންގެމެޔަށް ކިތަންމެއަމާނާތްތެރިތެދުވެރިންނަށްވެސްވަގަށްގޮވަންނޫންއެހެންކަމެއްކުރަންއެގޭސަރުކާރެއްނޫންމިއީ ބަދުނަމުއަޅުވާފަޟީހަތްކުރަން މަގުމަތީއުޅުނުބަޔަކު އެރުނީމަވެސް ކިޔަންއެގެނީވައްކަން . ޔަޤީނޭސަރުކާރުގެ އިސްމަގާމުތަކުގަ ތިބޭނީބޮޑެތިވަގުން ނަށް ވީމަ އެހެންމީހުންނަށްވަގަށްގޮވެނީ . 7ފެނުގަކައްކާރާހުތުތައް ލާންވެފައޮތް ސަރުކާރެއް . ކަމެއް ނުކުރެވޭ. ވައްކަންކޮއްފަވެސް ރައްޔިތުންނަށް ކަންކަން ނުކޮއްދެވޭވީވައުދުނުފުއްދާ ވަގުސަރުކާރުން .


Misrah fiyavalhu alhan jehidhaanei kamuge inzaaru America in dheefi\nމިސްރަށް ފިޔަވަޅު އަޅަން ޖެހިދާނެ ކަމުގެ އިންޒާރު\nރަޝިއާގެ ހަނގުރާމަވެރި މަތިންދާބޯޓުތައް ގަންނަނަމަ މިސްރަށް ދަތިކުރުމުގެ ފިޔަވަޅު އަޅަން ޖެހިދާނެ ކަމަށް އެމެރިކާއިން ބުނެފި އެވެ.\nމިސްރުން ވަނީ މިއަހަރުގެ ކުރީ ކޮޅުރަޝިއާއެކު ދެ ބިލިއަން ޑޮލަރުގެ ހަތިޔާރު ގަތުމުގެ އެއްބަސްވުމަކަށް ގޮސްފަ އެވެ. އެއްބަސްވުމުގެ ދަށުން ހަނގުރާމަވެރި މަތިންދާބޯޓުގެ ބާވަތެއް ކަމަށްވާ އެސްޔޫ 35 ގެ 20 ބޯޓު ރަޝިއާއިން މިސްރަށް ފޮނުވާނެ އެވެ.\nމި އެއްބަސްވުމާ މެދު ހިތްހަމަ ނުޖެހިގެން އެމެރިކާގެ ޕޮލިޓިކަލް މިލިޓަރީގެ އެސިސްޓެންޓް ސެކްރެޓަރީ އޮފް ސްޓޭޓް ވިދާޅުވީ، އެއްބަސްވުމާ އެއްގޮތަށް މިސްރުން އަމަލުކޮށްފިނަމަ ކުރިމަގުގައި އެގައުމަށް ލިބެން ހުރި އިންވެސްޓުމެންޓުތަކަށާއި އިގްތިސޯދަށް ދަތިވާނެ ކަމަށެވެ. އެމެރިކާއިން މިސްރަށް ފިޔަވަޅު އަޅާނީ ގައުމީ ސަލާމަތަށް އޮތް ނުރައްކަލެއް ކަމަށް ބަލައިގެންނެވެ.\nއެމެރިކާގެ އިންޒާރާ ގުޅިގެން އަދި މިސްރުން އެއްވެސް އެއްޗެއް ނުބުނެ އެވެ. އިންޒާރާ ގުޅިގެން މީޑިއާތަކަށް މައުލޫމާތު ދިނުމަށް ވެސް މިސްރު ސަރުކާރުގެ އޮފިޝަލުންނަށް ވަނީ މަނާކޮށްފަ އެވެ. ރަޝިއާއިން ހަތިޔާރު ގަތުމުގެ ސަބަބުން އެމެރިކާއިން ވަނީ ތުރުކީއަށް ވެސް ދަތި ކުރުމުގެ ފިޔަވަޅު އަޅައިފަ އެވެ.\nއެމެރިކާ ރަޝިޔާ މިސްރު\n"ބެލަރުސްގެ ސަރުކާރު ވައްޓާލާކަށް ނޫޅެން"\nރަޝިއާއިން އެމެރިކާއަށް މިވަގުތު ދޭ ޖަވާބު


Humaamge hukumaa gulhigen UN in amureh nukurey, fonuvee note eh: Minister Asim\nއާ ފޮރިން މިނިސްޓަރު ޑރ. އާސިމް މިއަދު ނޫސްވެރިންނަށް މައުލޫމާތު ދެއްވަނީ: ހުމާމްގެ މަރުގެ ހުކުމާ ގުޅިގެން އދ. އިން އެންގުމާބެހޭ ތަފުސީލް ދެއްވި -- އަވަސް ފޮޓޯ: މުހައްމަދު އަޒާން\nރައްޔިތުންގެ މަޖިލީހުގެ ކުރީގެ މެންބަރު ޑރ. އަފްރާޝީމް އަވަހާރަކޮށްލި ހުސައިން ހުމާމްގެ މަރު ހިފަން ސުޕްރީމް ކޯޓުން ކުރި ހުކުމާއެކު އެ ހުކުމާ ގުޅިގެން ވަކި ކަމެއް ވަކި ގޮތަކަށް ކުރަން ވެސް އަދި ނުކުރުމަށް ވެސް އދ. އިން ދިވެހި ސަރުކާރަށް އަންގާ އަމުރު ނުކުރާ ކަމަށާއި އދ. އިން ފޮނުވީ ނޯޓެއް ކަމަށް އާ ފޮރިން މިނިސްޓަރު ޑރ. މުހައްމަދު އާސިމް ވިދާޅުވެއްޖެ އެވެ. އެ މަނިކުފާނު ފޮރިން މިނިސްޓަރު ކަމުގެ މަގާމަށް ވަޑައިގަތީ މިއަދު އެވެ.\nމަގާމާއި ހަވާލުވެވަޑައިގެންނެވުމަށްފަހު، ބޭއްވި ނޫސް ކޮންފަރެންސްގައި ޑރ. އާސިމް ވިދާޅުވީ އދ. އިން ފޮނުވާފައިވާ ނޯޓަކީ ހުމާމްގެ ފަރާތުން އދ. އަށް މައްސަލަ ހުށަހަޅާފައިވާ ކަން ހާމަކޮށްފައިވާ ނޯޓެއް ކަމަށެވެ. އަދި، އެއީ ވަކިގޮތަކަށް އަމަލު ކުރުމަށް އަދި ވަކި ގޮތަކަށް ކަމެއް ނުކުރުމަށް އެންގި އެންގުމެއް ނޫން ކަމަށާއި ބަންޑާރަ ނައިބު އޮފީހާއި ގުޅިގެން އެކަން އިތުރަށް ދިރާސާކުރަމުން އަންނަ ކަމަށެވެ.\n"އެއީ ދިވެހި ސަރުކާރުން ވަކި ކަމެއް ކުރުމަށް ނުވަތަ ނުކުރުމަށް އެންގި އަމުރެއް ނޫން. މި ނޯޓްގައިވާ ކަންތައްތައް ދިވެހި ސަރުކާރުން މިހާރު ދަނީ ދިރާސާކުަރަމުން،" މިނިސްޓަރު އާސިމް ވިދާޅުވި އެވެ.\nއާސިމް ވިދާޅުވީ ހުމާމްގެ މައްޗަށް މަރުގެ ހުކުމް ތަންފީޒު ކުރުން ލަސްކުރުމަށް އދ. އިން އަންގާފައިވާ ކަމަށް ދޭހަވާ ގޮތަށް ވާހަކަ ދެކެވިފައިވަނީ މީޑިޔާގައި ކަމަށެވެ. އަދި، މި މައްސަލައިގައި އޭޖީ އޮފީހުން އަަވަސް މުއްދަތެއްގެ ތެރޭގައި ވަކި އެއްޗެއް އަންގާނޭ ކަމަށެވެ.\nއދ. އިން ރާއްޖޭގެ މައްޗަށް ވަގުތީ އަމުރެއް ނެރެފައިމިވަނީ ހުމާމުގެ ފަރާތުން އދ. ގެ ހިއުމަން ރައިޓްސް ކޮމިޓީއަށް ހުށަހެޅި މައްސަލައަކާ ގުޅިގެންނެވެ. އެވާހަކަ މީޑިއާއަށް ތިލަ ކުރީ ހުމާމްގެ ގާނޫނީ ވަކީލެވެ. ހުމާމުގެ ގާނޫނީ ވަކީލް އަބްދުﷲ ހަސީން ރޭ ވިދާޅުވީ، ހުމާމުގެ ފަރާތުން އދ. ގެ އެ ކޮމެޓީއަށް ހުށަހެޅި މައްސަލާގައި ބުނެފައިވަނީ ފަރުދީ އަދި ސިޔާސީ ހައްގުތަކާ ބެހޭ ބައިނަލްއަގުވާމީ މުއާހަދާ (އައިސީސީޕީއާރު) އާ ހިލާފަށް ހުމާމުގެ މައްޗަށް ޝަރީއަތް ހިންގާފައިވާ ކަމަށެވެ. އަދި ހުމާމުގެ ފަރާތުން އެ ކޮމެޓީގައި އެދިފައިވަނީ އެކަން ބަލައިދިނުމަށް ކަމަށެވެ. އައިސީސީޕީއާރް މުއާހަދާއަކީ ރާއްޖެ ބައިވެރިވާ މުއާހަދާއެއް ކަމުން އެ މުއާހަދާއަށް އަމަލުކުރުމަކީ ރާއްޖެއަށް ލާޒިމު ކަމެކެވެ.\nހަސީން ވިދާޅުވީ، މައްސަލާގައި ސަރުކާރުން ހަ މަސް ދުވަހުގެ ތެރޭގައި އދ. އަށް ޖަވާބުދާރީވުމަށް އަންގާފައިވާ ކަމަށެވެ. އަދި އެ މައްސަލަ އެ ކޮމެޓީން ބަލައި ނުނިމެނީސް ހުމާމު މަރައިގެން ނުވާނެ ކަމަށް ބުނެ އެ ކޮމެޓީން ވަނީ ރާއްޖޭގެ މައްޗަށް ވަގުތީ އަމުރެއް ނެރެފައިވާ ކަމަށެވެ.\nމަރުގެ ހުކުމް އިއްވާތާ 30 ދުވަސް ތެރޭގައި ހުކުމް ތަންފީޒުކުރާނެ ކަމަށް ސަރުކާރުން ބުނެފައިވާއިރު ހުމާމަށް މަރުގެ ހުކުމް ތަންފީޒުކުރުމުގެ މަސައްކަތް މިހާރު ވަނީ ފަށާފަ އެވެ. ނަމަވެސް 30 ދުވަހުގެ ތެރޭގައި އެ އިންތިޒާމް ހަމަނުޖެއްސޭނެ ކަމަށް ކަރެކްޝަނުން ބުނެފައިވެ އެވެ. ރައީސް އަބްދުﷲ ޔާމީން ވިދާޅުވެފައިވަނީ، ބޭރުގެ ނުފޫޒު ކިތަންމެ ވަރަކަށް އޮތަސް މަރުގެ ހުކުމް ތަންފީޒު ކުރައްވާނެ ކަމަށެވެ.\nޑރ. މުހައްމަދު އާސިމް ފޮރިން މިނިސްޓްރީ ހުސައިން ހުމާމް + ޔޫއެން


އިށީނދެގެން އިން ކުޑަ ގޮޅީ ވަށާލެވިފައިވަނީ ކަނު އަނދިރިއެވެ. މީ ދުވާލުކަމެއް ރޭގަނޑުކަމެއް އަހަރެންނަކަށް ނޭނގެއެވެ. އުޑު ފެނުނު ޒަމާނެއް ހަނދާނަކަށް ނާދެއެވެ. މި ކުޑަ ގޮޅީގައި، މާޔޫސީ އަނދިރީގައި ދުވަސްތައް ހޭދަކުރާތާ ހަތަރު ވަރަކަށް މަސް ވެދާނެއެވެ. ވިއްސާރަ ވެހޭ ރޭ ތަކުގައި އަހަރެންގެ ވަގުތުތައް ފަޅުފިލުވައިދެނީ ފުރާޅުމައްޗަށް ޖެހޭ ވާރޭގެ ތިކި ތަކެވެ. ހީކެރުވިއަސް، ސިކުނޑިއަށް ފުދޭވަރެއްގެ ހިތްހަމަ ޖެހުމެއް ގެނެސްދެއެވެ. އަވިދޭ ދުވަސްތަކުގައި ދަލާއި ކަރުނައާއި އެކުވާއިރުވެސް ރޭކާނުލައެވެ. އަހަރެން ވޭތަކުރަމުން މި ދަނީ އެކަނިވެރި ދިރިއުޅުމެކެވެ. ނިކަމެތި ދުވަސްތަކެކެވެ.\nބަންގީގެ އަޑަށް ބިންމަތިން ތެދުވީމެވެ. ގޮޅީގެ ކަނެއްގައި ހުރި ފެން ރުނބައަކުން ވުޟޫ ކޮށްލައިގެން ފަތިސް ނަމާދަށް އެރީމެވެ. ނަމާދު ވަގުތުތައް އަންގާކަން ވެސް ނަސީބެކެވެ. އިންސާނެއްގެ ސޫޜަ، ދުވާލަކު ދިހަ ފަހަރަށް ވުރެ ގިނައިން އަހަރެންނަށް ފެނުމަކީ ނާދިރު ކަމެކެވެ. ނަމާދު ވަގުތުތައް އިޢުލާން ކުރަން އަންނަ މީހާ އާއި، އަހަރެންނަށް ކާން ހިފައިގެން އަންނަ މީހާއެވެ. ގިނަ ފަހަރު މޫނު ފެންނަ ވަރަށް ވުރެވެސް ތަން އަނދިރިއެވެ. ފުރަތަމަ އައި ދުވަސްކޮޅު ދުނިޔެއެއިން މޮޔަ ވާހެން ހީވުމުން އަހަރެން އެ އަންނަ މީހުންނާ ވާހަކަ ދައްކަމެވެ. ކިތަންމެ ވާހަކައެއް ދެއްކިއަސް އެ ފަރާތުން ޖަވާބެއް ނާދެއެވެ. މަސް ދުވަސް ވަންދެން އަމިއްލަ އަޑު ފިޔަވާ އެއްވެސް އިންސާނެއްގެ އަޑު އަހަރެންނަށް އިވިފައެއް ނުވެއެވެ.\nފުރަތަމަ ދެތިން މަސް ވެގެން ދިޔައީ ދިރިއުޅުމަށް އައި އެންމެ ވަރުގަދަ ކޮޅިގަނޑަށެވެ. އެކަނިވެރިކަމާ ދުރު، އަހަރެންގެ ޒަމީރަށް ކުއްލިއަކަށް ތަހައްމަލް ކުރަން ޖެހުނު ކަންތައްވީ ކެތްކުރަން ދަތި ކަންތަކަށެވެ. ފާރުގައި އަތުން ތަޅާ، ހަޅޭލަވާ މޮޔަ ގޮވަން ފެށީމެވެ. އެންމެ ފުރަތަމަ ދުވަހުއްސުރެ ނަމާދަށް ގޮވަން އާދެއެވެ. ނަމަވެސް އަހަރެން ބަންގިއަށް އިޖާބަދޭނަމަތާއެވެ. ހަމަ އެ ބޯ ހަރު ގޮތުގައި ދުވަސްތައް ހޭދަކުރަމުންގޮސް ހަމަވިސްނުން އަހަރެންގެ ސިކުނޑިއާ ދުރުވާހެން ހީވެއްޖެއެވެ. ނަމާދުކުރަން ފެށުނީ އަމިއްލަ ނަފްސު ގެއްލިދާނެ ކަމުގެ ބިރު ހިތަށް ވަނުމުންނެވެ. އެއީ އަހަރެންނަށް މިހާތަނަށް އެޅުނު އެންމެ ރަނގަޅު ފިޔަވަޅެވެ.\nނަމާދުން ފޭބުމަށްފަހު އަހަރެން ހަމަ ކުރިން އިން ކަނުގައި އިށީނދެލީމެވެ. ހިތުން ތަސްބީހަ ކިޔަމުން ޚިޔާލުތަކުގެ މިސްރާބު މީގެ ދުވަސްތަކެއް ކުރިއަށް ޖަހާލީމެވެ. އަހަރެން މި ހާލަތައް ވެއްޓެން ޖެހުނު ގޮތާމެދު ދުވާލަކު އެތަކެއް ފަހަރެއްގެ މަތިން ވިސްނަމެވެ. ތަޢުބާ ވެވޭނީ ކުރެވުނު އަމަލުތައް ހިތަށް އަރުވާ އެކަމާ ހިތާމަކޮށްގެން ނޫން ހެއްޔެވެ؟ އަހަރެން މަސައްކަތް ކުރަމުން ދިޔައީ ތައުބާވެ، އަހަރެންގެ ފާފަތައް ފުއްސަވާތޯއެވެ.\nއުމުރުން ސާދަ އަހަރުގައި ބައްޕަ ނިޔާވެއްޖެއެވެ. ޔަތީމު ހާލުގައި ދިރިއުޅެން ނުފަށަނީސް މަންމަގެ ހަގީގީ ކުލަވަރު ދައްކަން ފަށައިފިއެވެ. ބައްޕަ ދުނިޔޭގައި ހުރި އިރުވެސް ބައްޕައަށް ބޭވަފާތެރިވަމުން މަންމަ ދިޔައީ އެއްވެސް ލަދެއް ނެތިއެވެ. އެއީ ބައްޕައަށް ނޭނގޭ ކަމެއް ނޫނެވެ. އެ ދެމީހުން ކައިވެނި މަތީ ތިބީ ކީއްވެ ކަމެއް އަހަރެންނަކަށް ނޭނގެއެވެ. މަންމަ މިގެއަށް ގެންނަ ފިރިހެނުންނާ އެކު އުޅޭ ގޮތް އަހަރެންނަށް އެތަކެއް ދުވަހެއްގެ މަތިން ވަނީ ފެނިފައެވެ. ގެއިން ނިކުންނަން ޚިޔާލުކުރީމެވެ. ނަމަވެސް އުމުރުން ޅަ ކަމުންނާއި، މާލީ ހާލަތު ދައްކަމުން އެވަގުތު އެ ފަދަ ފިޔަވަޅެއް އަޅަން ދަތިވީއެވެ.\nބައްޕަގެ މަރަށް ފަހު ހަށިވިއްކުމުގެ ވިޔަފާރި މަންމަ ފެށީ މާލޭގެ ބޮޑު ވިޔަފާރިވެރިއަކާ އެކުއެވެ. ރާއްޖޭގެ އެކި ކަންކޮޅުތަކުން ޒުވާން އަންހެން ކުދިން ގެނެސް ގޭގައި ބައިތިއްބައިން ކުރަން ފެށި މުޑުދާރު ފވިޔަފާރިން މަންމަ ކިތަންމެ މުއްސަނދިވިޔަސް، ދޭ އެންމެ ލޯ ލާރިއެއްގައިވެސް އަހަރެން އަތެއް ނުލަމެވެ. ބައެއް ފަހަރު ފުލުހުންނަށް ގުޅާފާނަމޭވެސް ހިތަށް އަރައެވެ. ކޮންމެވެސް ބައެއް ކައިރީ ބުނެ މި ކަންތައް ފަޅާ އަރުވާލަފާނަމޭ ވެސް ހިތަށް އަރައެވެ. ނަމަވެސް ފަސް ޖެހެވެނީއެވެ. މައި މީހާ ވީމައެވެ. ކޮންމެ ފާޑަކަށް އުޅުނަސް މަންމަ އަހަރެން ދެކެ ލޯބިވެއެވެ. އެކަން އަހަރެން ދަންނަމެވެ. ނަމަވެސް ބޮޑުވަމުން އަންނަ ވަރަކަށް ތަންދޮރު ދަންނަން ފެށުމުން، މަންމައާ މެދު ހިތުގައި އުފެދެން ފެށި ނަފްރަތުގެ ހުޅުގަނޑު ދިޔައީ ބޮޑުވަމުންނެވެ.\nމިހެން އުޅެނިކޮށް ލޯބިވެވިއްޖެއެވެ. ގޮތެއް ފޮތެއް ނެތް އަންހެނަކު ދެކެއެވެ. ކީއްވެ ކަމެއްވެސް އަހަރެންނަކަށް ނޭނގެއެވެ. އެނގޭހާވެސް އެއްޗަކީ އޭނާ އަހަރެންގެ ހިތް އޭނާގެ މިލްކަކަށް ހަދައިފިކަމެވެ. އަހަރެންގެ ވިސްނުން ބަދަލުކޮށްލިކަމެވެ. ހިތުގެ ވިންދުގެ ދުވެލި އެހެން މިސްރާބަކަށް ޖަހައިފިކަމެވެ. ރީތި ކުއްޖެކެވެ. ނަމަވެސް އަޚްލާގީ ފެންވަރު އެހާމެ ދަށެވެ. ހީކުރީމެވެ. އަހަރެންނަށް އޭނާ ހެޔޮ މަގަށް އެޅުވޭނެއެވެ. އަހަރެންނަށް ރަނގަޅު މީހެއްގެ ގޮތުގައި އޭނާ މި މުޖުތަމައަށް ގެނެވޭނެއެވެ. އޭނާ ބުނި ކޮންމެ ކަމެއް އަހަރެން ކުރީމެވެ. މި ޖިސްމުވެސް އޭނާގެ މިލްކަކަށް ހެދީމެވެ. ރޭގަނޑުގެ ވަގުތުތަކުގައި އަހަރެންގެ އެނދު ފަޅުފިލުވައިދޭ ބައިވެރިއަކަށް ހެދީމެވެ. ނަމަވެސް ހަނދާން ނެތުނީ މިވެސް މަންމަގެ ވިޔަފާރީގައި އިސް ދައުރެއް އަދާކުރާ މީހެއްކަމެވެ. ލޯބި ވެވުނީ އެކަން ރަނގަޅަށް އެނގިހުރެއެވެ. އެކަމާ މިހާރު އަހަރެންގެ ހިތާ ކިތަންމެ ދެކޮޅުވިޔަސް އޭރު ހީވަނީ އަހަރެންގެ ލޮލަށް މިރުސް ދުން ބުރާފައިހުރިހެން ވިއްޔާއެވެ.\nލޯބިވެރިޔާއަށް އަހަރެންގެ ހިތުގެ އިހުސާސުތައް ކިޔައިދީ ރައްޓެހިވުމަށް ހުށަހެޅީމެވެ. ވަރަށް ސާދާ ގޮތަކަށް އޭނާ ބުނެލީ ލޯތްބަކީ އޭނާ ދަންނަ އިހުސާސެއް ނޫން ކަމުގައެވެ. އަހަރެން ސަބަބު ހޯދަން ވަރަށް މަސައްކަތް ކުރީމެވެ. ކުޑަ އިރު އޭނާގެ ބައްޕަގެ ޖިންސީ ގޯނާ ތަކުގެ ޝިކާރައަކަށް އޭނާ ވިއެވެ. ހަށިވިއްކަން މާލޭގެ ވިޔަފާރިވެރިއަކަށް އޭނާ ވިއްކާލީވެސް އަމިއްލަ މައިންބަފައިންނެވެ. މަޔަކާއި ދަރިއަކާ ދެމެދު ލޯބީގެ ކަންފުޅެއްވެސް ނުވާނަމަ އަދި އެހެން ކަހަލަ ލޯތްބަކަށް އޮތީ ކޮން ޖާގައެއް ހެއްޔެވެ؟ އަހަރެން ހުރީ ބުނާނެ އެއްޗެއް ނޭނގިފައެވެ. ނަމަވެސް އޭނާ އަހަރެންގެ މިލްކަކަށް ހަދަން އިތުރަށް ބޭނުންވިއެވެ.\nއަހަރެން ކުރަމުންދިޔަ ކޮންމެ މަސައްކަތެއްވީ ފޫނެތް ފަޔަށް ފެން ފުރުން ކަހަލަ ކަމަކަށެވެ. އޭނާ އަހަރެން ދެކެ ލޯބިނުވާ ތާނގައި އަހަރެންގެ އިހުސާސްތަކަށް ގަދަރެއްވެސް ނުކުރިއެވެ. އެންމެ ފަހުން ހިލޭ ފިރިހެނުންނާއެކު އަހަރެންގެ ލޮލު ކުރިމަތީ އެ އުޅޭ ވައްތަރު ބަލަން ކެތް ނުވިއެވެ. ގެއިން ނިކުމެގެން ދާން ނިންމީ އެހެންވެއެވެ. މަންމަ ގާތު އަހާލުމެއް ކަހާލުމެއް ނެތި ފަތިހުގެ ވަގުތެއްގައި އެ ނުލަފާ ނާސި ގޭގެ ދޮރާށިން ބޭރުވެއްޖައީމެވެ. ދުވަހަކުވެސް އަނބުރާ ނާންނަން ހިތާހިތުން އަމިއްލަ ނަފްސަށް ވަޢުދުވަމުންނެވެ.\nރައްޓެއްސެއްގެ އެހީގައި ސަފާރީއަކުން ވަޒީފާއެއް ލިބުނެވެ. ބާޓެންޑާ އެއްގެ ވަޒީފާއެވެ. އާންމުކޮށް ދިވެހިން ކޮށްއުޅޭ ކަމެއް ނޫނެވެ. ނަމަވެސް އަހަރެންނަށް ފާހަގަ ކުރެވުނު ކަމަކީ ސަފާރީއަކަށް އެރުމަށްފަހު ދިވެހިން ހަމަ ފަރަންޖީވަނީއެވެ. އަހަރެންނަށްވެސް ވީ އެހެންނެވެ. އާ ކަންތައް ތަޖުރިބާ ކޮށްލަން ބޭނުންވީއެވެ. އާ ރަހަތައް ދުލުކުރީ ޖައްސާލާ ހިތުން ކުޅުދިޔާވާން ފެށީއެވެ. ބޯލި އެންމެ ރާ ތައްޓަކުން ހަމަ ހޭވެރިކަން ގެއްލުވާލި ގޮތަށް ހަމަވިސްނުން ވެސް ގެއްލުވާލައިފިއެވެ. ހީވެސް ނުކޮށްހުއްޓާ ގެނބިގެންދިޔައީ ރަލުގެ ކަނޑަކަށެވެ. މަސްތުގެ ހާލުގައި އެތައް ފާފައަކަށް އަރައިގަނެވުނެވެ. ނަމަވެސް ދިރިއުޅުމުގެ އަނދިރި ސަފުހާތަކުގެ މަތިން ހަނދާން ނައްތާލެވޭތީ އަހަރެން ހުރީ އެހާމެ ހިތްހަމަ ޖެހިފައެވެ. މަންމަ މަތިން ހަނދާން ނުވާ ތާނގައި އަހަރެންނަށް ލޯބިވެވުނު ފުރޭތަ މަތިންވެސް ހަނދާނެއް ނުވެއެވެ. މިތާނގައި މާ ރީތި ކުދިން ވެއެވެ. މާ މޮޅު އުކުޅުތައް ދަނެއެވެ. އަހަރެން އުޅުނީ އުފަލުގައެވެ. ނަމަވެސް ދިރިއުޅުން އެހާމެ އެކަނިވެރިއެވެ.\nއަހަރެއް ހާ ދުވަހު ސަފާރީގައި އުޅުމަށްފަހު ޑްރަގް ގެ ވިޔަފާރިކުރަން މާލެ ބަދަލުވީމެވެ. ސަފާރީގައި ދިމާވި ގޭންގަކަށް އަހަރެންވެސް ގުޅި އެ ގޭންގުގެ މަސައްކަތްތަކާ އަހަރެންވެސް ހަވާލުވީމެވެ. ބޭކާރު ކަންކަމާ ވިސްނާކަށް މާ ގިނަ ހުސް ވަގުތެއް ނުލިބެއެވެ. މާލޭގައި މި ބޭނުންކުރާ މީހުންވެސް ހާދަހާ ގިނައެވެ. ކިތަން ސާލިހު ގޮތަށް ބޭރުފުށުން ހެދިގެން ހުއްޓަސް އެތެރެ ވަނީ ހަމަ ފާވެ ފުޅައަޅާފައެވެ. މޫނު ބުރުގާ އަޅައިގެން ހުރި މަންޖެއަކަށް ވެސް ވިއްކީމެވެ. ފަސް ވަގުތު ނަމާދަށް އަރާ ސޮރަކަށްވެސް ރާ ދިނީމެވެ. ބޭރުފުށުގެ ދެއްކުންތެރިކަން ގަދަފަދަ ޒަމާނެކެވެ. މިކަހަލަ އީމާންތެރިކަން ނުލިބުނަސް ހެވޭ ހިތަށް އެރިއެވެ.\nކޮންމެއަކަސް، އަހަރެންގެ ގޭންގުން އާ ކަމެއް ފައްޓައިފިއެވެ. މުއްސަނދިންގެ ރުފިޔާގައި ހިފާ މީސްމީހުންނަށް ހަމަލާދިނުމެވެ. ރުފިޔާ ދޭ މީހެއް ނުފެނެއެވެ. ހަމައެކަނި ލިބެނީ ދުއްވާލަން ވީ މީހެއްގެ މައުލޫމާތާއި ރުފިޔާ ޖަމާކުރި ކަމުގެ ސްލިޕްކޮޅެވެ. ރުފިޔާ ލިބުމުން އަހަރެމެންނަށް ފުދުނީއެވެ. ބައެއްފަހަރު މަސްތުވާތަކެތިވެސް އިނާމެއްގެ ގޮތުން ލިބެއެވެ.\nއަނިޔާކުރުމަކީ އެކަމަކަށް ވަރަށް އަވަހަށް ދެވިހިފާ ކަމެއްކަން އަހަރެންނަށް ފާހަގަކުރެވުނީ މިކަމުގައި އުޅެން ފެށުމުންނެވެ. ފުރަތަމަ ފަހަރަށް މީހެއްގެ ގައަށް ވަޅި ހަރާ ޒަޚަމް ކޮށްލި ދުވަހު ބިރުން އަހަރެންނަށް ނުވެސް ނިދުނެވެ. ލޯ މަރާލާއިރަށް ފެންނަނީ ލޭ ކޯރުތަކެވެ. ކޮންމެވެސް މުސްކުޅި މަޔަކު ރޯ މަންޒަރެވެ. ނަމަވެސް ދުވަސް ވީ ވަރަކަށް މި ބިރު ބަދަލުވީ މަސްތަށެވެ. ފުރުސަތަކަށް އިންތިޒާރު ކުރެވެއެވެ. އަނިޔާއެއް ކުރަން ހިތް އެދެއެވެ. އަހަރެންގެ ދިރިއުޅުމުގެ ނައު ދަތުރުކުރަމުން ދިޔައީ ވަރަށް ނާޒުކު ރާސްތާއަކުންނެވެ. މިހެން އުޅެނިކޮށް އަހަރެންގެ އަތުން ދުއްވާލެވުނީ އިންސާނެއްގެ ފުރާނައެވެ. މުޅި ކުޅިގަނޑު ބަދަލުވީ އެހިސާބުންނެވެ.\nތަހުގީގު ފެށި އެންމެ ފުރަތަމަ ހައްޔަރުކުރެވުނު މީހުންގެ ލިސްޓުގައި އަހަރެން ހިމެނިއްޖެއެވެ. ޖަލުގެ ތޭރި ތަކުގެ ތެރެއަށް ދާން ޖެހުނީ އެހިސާބުންނެވެ. އަހަރެންގެ ވިސްނުން ބަދަލުވީ މަރާލެވުނު މީހާގެ މަންމައާއި ކޯޓުން ބައްދަލުވިދުވަހެއެވެ. އެ ލޮލުން ފެނުނީ ހިތާމަވެރިކަމެވެ. ވޭނެވެ. ތަދެވެ. ވިދަމުންދިޔަ ކަރުނަތަކުން އަހަރެންގެ ހިތަށް ވަރަށް ފުންކޮށް އަސަރުކުރިއެވެ. އޭނާ ބުންޏެވެ. މަރަށް މަރު ހިފިދާނެއެވެ. ނަމަވެސް ބޭނުމެއް ނޫނެވެ. ކަލެއަކީ ޤާތިލަކަސް މީހެއްގެ ފުރާނައެއް ނަގާކަށް އަހަރެން ބޭނުމެއް ނޫނެވެ. އަހަރެންގެ ދަރިފުޅަކީ އެންމެ ފުރިހަމަ މީހެކޭ އަހަރެންނެއް ނުބުނާނަމެވެ. އޭނާވެސް ކުށް ކުރިއެވެ. އަހަރެން ލަދުވެތިވާ އެތަކެއް ކަމަކަށް އަރައިގަތެވެ. ބައެއްފަހަރު އަހަރެން ރޮއްވާލައެވެ. އަނެއްބައިފަހަރު މުޖުތަމައަށް އަހަރެން ބޭޒާރުކޮށްލައެވެ. އޭނާ ފުރިހަމައެއް ނޫނެވެ. ނަމަވެސް އެހާ އިހާނެތިގޮތަކަށް މަރާލުން ހައްގެއް ނޫނެވެ. އިންސާނެއްގެ ފުރާނަ ދުއްވާލަން ކަލޭ ތީ ކާކު ހެއްޔެވެ؟ ކަލާނގެއަކަށް ވާން ނޫޅޭށެވެ. ތައުބާވާށެވެ.\nމިހެން ބުނެ އެ މީހާ އަހަރެންނާ މޫނު އަނބުރާލައިފިއެވެ. އުމުރު ދުވަހުގެ ޖަލު ހުކުމެއް އަހަރެންނަށް ކުރެވުނެވެ. ނަމަވެސް އެކަމާ އެއްވެސް ވަރަކަށް ދެރައެއް ނުވަމެވެ. މިއީ އަހަރެންނަށް ހައްގު އަދަބެކެވެ. އަހަރެންނަށް ހައްގީ މަރަށް މަރެވެ. ނަމަވެސް ކޮންމެ މީހަކީ އަހަރެންހާ އަނިޔާވެރިއަކަށް ނުވެދާނެއެވެ. އަމިއްލަ ލޯބިވާ ދަރިފުޅުގެ ފުރާނަ ދުއްވާލި މީހާ މައްޗަށް ވެސް އެ މައިމީހާ ވީ އިހުސާންތެރިއެވެ. ދުނިޔޭގައި ހާދަ ތަފާތު މީހުން އުޅެޔޭ އަހަރެންގެ ހިތަށް އެރިއެވެ.\nޖަލަށް ލީތާ އަހަރެއް ވަނީއެވެ. ތައުބާ ނުވާ ދުވަހެއް ނުދާނެއެވެ. އަހަރެންގެ އަތުން ފުރާނަދިޔަ މަރުހޫމަށް ހެޔޮ ރަހުމަތް ލެއްވުމަށް އެދި ދުޢާ ނުކުރާ ދުވަހެއް އިރު އަރާ އޮއްސިގެން ނުދާނެއެވެ. އެއީ އަހަރެންނަށް އޭނާގެ މައްޗަށް މި ދުނިޔެ މަތީ ކުރެވެން އޮތް ހަމައެކަނި ކަމެވެ. ދުވާލާއި ރޭގަނޑު ފާހަގަ ނުވާހާ އަނދިރިއެވެ. ދިރިއުޅުން މާޔޫސްއެވެ. އެކަނިވެރިކަމަކީ މިހާރު އަހަރެންގެ އެންމެ ގާތް އެކުވެރިޔާއެވެ. ނަމަވެސް އަހަރެންގެ ހިތުގައިވަނީ އަލިކަމުގެ ނޫރެވެ. އެ ނޫރުން އަހަރެންގެ ދިރިއުޅުމުގެ އަނދިރިކަން ފަޅުފިލުވަދޭނެއެވެ. އިރާދަކުރެއްވިއްޔާ ކޮންމެވެސް ދުވަހަކުން އެ ނޫ އުޑު ފެންނާނެއެވެ. ކޮންމެވެސް ދުވަހަކުން އަހަރެން މިނިވަން ވާނެއެވެ. ކޮންމެވެސް ދުވަހަކުން އަހަރެންނަށް މި ވިހަ ޚިޔާލުތަކުން ލުޔެއް ލިބޭނެއެވެ. އެ ދުވަސް ދުރެވެ. ނަމަވެސް އަހަރެން ކެތްތެރިވާނަމެވެ. އެއީ އަހަރެންގެ އަޒުމެވެ.


ކައުންސިލުގެ ޒިންމާދާރު ވެރިޔާގެ ޖުލައި މަހުގެ މުސާރައަށް އެކަނި ތިރީސް ތިން ހާހަށް ވުރެ ގިނަ ރުފިޔާ — Ihavandhoo.com\nކައުންސިލުގެ ޒިންމާދާރު ވެރިޔާގެ ޖުލައި މަހުގެ މުސާރައަށް އެކަނި ތިރީސް ތިން ހާހަށް ވުރެ ގިނަ ރުފިޔާ\n9 އޮގަސްޓު 2016 22 އެޑްމިން\nއިހަވަންދޫ ކައުންސިލް އިދާރާގެ ޒިންމާދާރު ވެރިޔާ އުޑުވިލާގޭ މުޙައްމަދު އިބްރާހީމަށް، ޖުލައި މަހުގެ މުސާރައިގެ ގޮތުގައި ތިރީސް ތިން ހާހަށް ވުރެ ގިނަ ރުފިޔާ ދީފިކަން ހާމަވެއްޖެއެވެ.\nމި ނޫހަށް ކޮޕީ ލިބިފައިވާ އިހަވަންދޫ ކައުންސިލް އިދާރާގެ މި އަހަރުގެ ޖުލައި މަހުގެ މުވައްޒަފުންގެ މުސާރަ ޝީޓަށް ބަލާއިރު، މުޙައްމަދު އިބްރާހީމްގެ މުސާރަ އަށް 33,562.68 ރުފިޔާ ދީފައިވާކަން ހާމަވެއެވެ. ޖުލައި މަހު މުސާރަ ދީފައި ވަނީ 31 ދުވަހަށެވެ.\nމުޙައްމަދު އިބްރާހީމަކީ އިހަވަންދޫ ކައުންސިލް އިދާރާގެ އެސިސްޓެންޓް ޑިރެކްޓަރ ކަމަށްވެފައި، އޭނާގެ އަސާސީ މުސާރައަކީ 8,635 ރުފިޔާ ކަމަށް ވާއިރު، ޖުލައި މަހުގެ އިތުރު ގަޑި އާއި ބަންދު ދުވަހުގެ ފައިސާގެ ގޮތުގައި 17,733.23 ރުފިޔާ އޭނާ އަށް ލިބެން ޖެހޭ ކަމަށް މުސާރަ ޝީޓްގައި ލިޔެފައިވެއެވެ.\nހަމައެހެންމެ، އަސާސީ މުސާރައަށް 7,895 ރުފިޔާ ލިބޭ ސިތާރާގޭ ޢަބްދުﷲ ސަމީރު އާއި އިރަމާގޭ ޢަބްދުލްޚާލިޤު މޫސާގެ ތެރެއިން ޢަބްދުﷲ ސަމީރަށް ޖުލައި މަހުގެ މުސާރައިގެ ގޮތުގައި 19,222.59 ރުފިޔާ ދީފައިވާއިރު، ޢަބްދުލްޚާލިޤު މޫސާއަށް ޖުލައި މަހުގެ މުސާރައިގެ ގޮތުގައި 19,463.83 ރުފިޔާ ދީފައިވާކަން ވެސް މުސާރަ ޝީޓުން ހާމަވެއެވެ. އެހެނީ އިތުރު ގަޑީއާއި ބަންދު ދުވަހުގެ ފައިސާގެ ގޮތުގައި ޢަބްދުﷲ ސަމީރަށް 8,774.94 ރުފިޔާ ދީފައިވާއިރު، ޢަބްދުލްޚާލިޤު މޫސާ އަށް 9,016.18 ރުފިޔާ ދީފައިވެއެވެ.\nއަދި ހަމައެހެންމެ، އަސާސީ މުސާރައަށް 5,000 ރުފިޔާ ލިބޭ ނޫތަރިގޭ އަޙްމަދު ޢަބްދުއްޞަމަދަށް އިތުރު ގަޑި އާއި ބަންދު ދުވަހުގެ ފައިސާގެ ގޮތުގައި 9,855.60 ރުފިޔާ ދީފައިވާއިރު، ޖުމްލަ 16,705.60 ރުފިޔާ ޖުލައި މަހުގެ މުސާރަ އަށް އޭނާ އަށް ދީފައިވެއެވެ.\nކައުންސިލްގެ އިސް މުވައްޒަފުންނަށް، ޚާއްޞަކޮށް ކައުންސިލްގެ ޒިންމާދާރު ވެރިޔާއަށް އާދަޔާ ޚިލާފް ޢަދަދުތަކުން މުސާރަ ދެމުންދާކަން ހާމަވެފައިވާއިރު، ކައުންސިލުގެ ޤާނޫނީ ޒިންމާތައް އަދާ ނުކުރުމާއި ދޯދިޔާކޮށް އެތައް ކަމެއް ހިނގަމުންދާތީ ރައްޔިތުންގެ ޝަކުވާ ކައުންސިލަށް ވަނީ އިންތިހާއަށް އަމާޒު ވެފައެވެ.\nމި ގޮތުން ލޯކަލް ގަވަރމެންޓް އޮތޯރިޓީ (އެލް.ޖީ.އޭ) އިން މި އަހަރު ނެރުނު ކައުންސިލްތަކުގެ ޕާފޯރމަންސް އިންޑެކްސްގައި ހއ އަތޮޅުން އެންމެ ފުލުން މާކްސް ލިބުނު ކައުންސިލްތަކުގެ ތެރޭގައި އިހަވަންދޫ ކައުންސިލް ހިމެނުނެވެ. އަދި މި އަހަރުގެ ފުރަތަމަ ހަ މަސްދުވަހު ކައުންސިލް ހިންގި ގޮތުގެ ރިޕޯޓް، ލާމަރުކަޒީ ގާނޫނުގައި ކަނޑައަޅާފައިވާ މުއްދަތުގައި އެލްޖީއޭއަށް ނުފޮނުވާ 71 ކައުންސިލްގެ ތެރޭގައި ވެސް އިހަވަންދޫ ކައުންސިލް ހިމެނުނެވެ.\nދާދިފަހުން އިހަވަންދޫގައި ޑެންގީ ހުން ފެތުރި އާންމުވެގެން ދިޔަހިނދުވެސް، އިހަވަންދޫ ކައުންސިލުން އެކަށީގެންވާ މަސައްކަތެއް ރައްޔިތުންގެ ރައްކާތެރިކަމަށްޓަކައި ކޮށްފައި ނުވާކަމުގެ ކަންބޮޑުވުން ވެސް ރައްޔިތުންގެ މެދުގައި އޮތެވެ. އެ މަސައްކަތަށް އިސްނަގައި އިސްވެ ނިކުތީ މަދަނީ ޖަމާޢަތްތަކެވެ.\nތިލިސްޓް އިން ވަކިބަޔަކު އުނިކުރުމަކީ ވަކިބައެއްގެ ހައްގަ އަރާގަތުން އަދި އަބުރާބެހުން․․․\n–9އޮގަސްޓު 201651\n–9އޮގަސްޓު 201641\n– 10 އޮގަސްޓު 201630\nއެހެންވެޔޭ އެތަނަށް އެހެންމިހަކު ޒިންމާދާރުވެރިޔަކަށް އާސްފާނެތީ އެހާ ކަންބޮޑުވަނީ\n– 10 އޮގަސްޓު 201640\nދައުލަތުގެ ފައިސާ ބައެއްގެ އަމިއްލަ ފައިދާއަށް ބޭނުންކުރާގޮތްފެނި ހައިރާންވެއްޖެ! ކީކޭބުނާނީ․ މަހީކުރީ މާލޭގެ ތިބޭ ސިޔާސީ މީހުންނޭ ކަރަޕްޓްވާނީ\n– 10 އޮގަސްޓު 2016 1 0\nތިއީ އަދި 1 ފަހަރު ދޯ․․․ ތިފަދައިން ތަކުރާރުވާ ކަމެއް ތިއީ․․․\n– 10 އޮގަސްޓު 201621\nތިކަހަލަ އެތަށް ތަނެއް މިރަށުގައި އެބަހުރި! ތިއީ އެއްމެ މަހެއްގެ ކަމެއްނޫން، ކޮންމެ މަހެއްގެވެސް ގޮތް․ ސްކޫލާއި ސިއްޙީމަރުކަޒުގެ މުސާރަ ޝީޓްވެސް އާއްމުކޮށްލީމަ ކަރަޕްޝަން އޮތް ވަރު އެނގޭނީ․! ލިބެން އޮތްތާ ލިބިގަނޭ․ ހަލާލެއް ހާރާމެއްް ބަލާނެކަމެއްނެތް․ ޒިންމާދާރުވެރިޔާ އަށް ރަސްމީގަޑި ފެށޭނީ ރޭގަނޑު އަށެއް ޖެހީމާ، އުޑުވިލާގޭ މުހައްމަދު އިބްރާހިމް ( ބޭބެ ) އަށް އަޅުގަނޑުގެ ސަލާމާއި ހެޔޮ އެދުން․"ބޭބެއާއި ބޭބެގެ އިތުރުގަޑިލިޔާފޮތް" މިނަމުގައި ކުރުވާހަކައެއް ލިޔަމާ․․․ އެއިރުން އަބުރަށް ނާރަ މިވާހަކަ ދެއްކޭނެ․․․․\n– 10 އޮގަސްޓު 201600\nމިމައްސަލަ އޭސީސީން ބަލަމުންދާވާހަކަ މައުލޫމާތައްޓަކާ ދަންނަވާލިން\nއިހަވަންދޫ ޑޮޓް ކޮމުން އިހަވަންދޫ ކައުންސިލް އިދާރާގެ ލިޔެކިޔުންތަކެއް ވަގަށްނެގި މައްސަލަވެސް ފުލުހުން ބަލަމުންދާވާހަކަ މައުލޫމާތައްޓަކައި ދަންނަވާލިން\nAithuru gadi ekanneh noon dhw. Rashuge binves\nMasa heevanii counclarun ga musaara la,ka ahvaru araanaahan.........ah baafulunga Musaara ves haamako,dhavaa\nރައްޔިތު ފައިސާއިން ދޭ މުސާރަ ރައްޔިތަށް ހާމަ ކުރަންޖެހޭ․ އެހެންކަމުން އިހަވަންދޫ މަދަރުސާއާއި އަހަވަންދޫ ފެނަކަ ބުރާންޗާއި މަރުކަޒާއި ކޯޓުގެ މުސާރަ ސީޓުވެސް އާއްމުކުރުމަށް ގޮވާލަން\nކޮބާ މައްސަލައަކީ! އަންހެނުންވެސް ނާހާނެ ކޮންތާކުން ކިހިނެއް ހޯދާ ފައިސާއެއްތޯ!
\nބޭބޭ ކިހިނެއް ތިހަދަނީ!!!!
ހާދަމަދުން ތިނަގަނީ
\nތިޔަކީ އިހަވަންދޫ ޑޮޓް ކޮމް އިން މަގުމަތިން ހޮވި ލިޔުމެށް․ މަގުމަތިން ހޮވި ލިޔުމެށް ހާމަކުރުން ގޯހެއް ނުވާނެ\nއޭގެޒާތުގަ، އަނެއްހެން ބޭބެނެގިވަރު އަދި މަދު، ބޭބެ ހަދަމުންއެދަނީ ވަރަށް ޚަރަދުބޮޑު ކޯހެއް․․․․ "މާސްޓަރ އިން އިހަވަންދޫ ކައުންސިލް ޑިކްޓޭޓަރ ކޯސް" ․․․․․․․․․․․․․․․․․․․․․․\nވާނުވާ ވިސްނިއްޖެ․ ޝުކުރިއްޔާ․\nއަޖައިބުގެ އަންތަރީސް ވެއްޖެ․ ބޭބެ އަށް ސަލާމް!\n– 11 އޮގަސްޓު 201600\nއިހަވަންދޫ ކައުންސިލްގެ ޑިރެކްޓަރ މަޤާމް އިޢުލާން ކުރާ ކޮންމެ ފަހަރަކު މަޑުޖެހެނީ މިހެންވެތާ․․․\nޑީރެކްޓަރެއް ނުނެގިގެން އުޅޭގޮތް ސާފުވެއްޖެ․ ޝުކުރިއްޔާ\n– 12 އޮގަސްޓު 2016 1 0\nތީގަ އަސްލު އޮންނަން ޖެހޭނީ މުހަންމަދު އިބްރާހިމަށް ލިބުނު ފައިސާގެ ތަފްޞީލު އެކަނި\n– 13 އޮގަސްޓު 2016 1 0\nމިސްކިތު މަސަައްކަތު މީހުންލައްވާ އިތިރުގަޑީގަ މަސައްކަތް ކުރުވާފަ އެންމެ ރުފިޔާއެއްވެސް ނުދޭ ބުނީ ވެރިޔަކު ސޮއެ ކޮށްފަ ނެތީމަ ނުލިބޭނޭ\n– 16 އޮގަސްޓު 201600


Tottenham in Liverpool ge title hoadhumuge huvafenthakah huras alhaifi - vNews.mv\nލިވަޕޫލާއި ޓޮޓެންހަމް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nޓޮޓެންހަމް އިން ލިވަޕޫލްގެ ޓައިޓަލް ހޯދުމުގެ ހުވަފެންތަކަށް ހުރަސްއަޅައިފި\nއައްފާން މުހައްމަދު 08 May 2022, 04:12\nމި ސީޒަނުގެ އިނގިރޭސި ޕްރިމިއަރ ލީގު ހޯދުމަށްޓަކައި ލިވަޕޫލުން ދެކެމުން އައި ހުވަފެންތަކަށް، ޓޮޓެންހަމް ހޮޓްސްޕަރ އިން ހުރަސް އަޅައިފިއެވެ.\nހޮނިހިރު ދުވަހުގެރޭ އަމިއްލަ ދަނޑުގައި ކުޅުނު ލިވަޕޫލާއި، ޓޮޓެންހަމްގެ ކުރިމަތިލުންވީ 1-1 އިން އެއްވަރެވެ.\nމިއާއެކު ވަގުތީގޮތުން ލިވަޕޫލަށް ތާވަލުގެ އެއްވަނަ ލިބުނުނަމަވެސް، ވަރުގަދަ މެންޗަސްޓަރ ސިޓީ އާއި ދެމެދު ދަމަހައްޓަމުން އައި އެއް ޕޮއިންޓުގެ ފަރަގަށް ސިޓީ އަށް ނިމުމެއް ގެނައުމުގެ ފުރުސަތު ވަނީ ލިބިފައެވެ. އެގޮތުން ލިވަޕޫލް ތާވަލުގެ އެއްވަނައިގައި މިވަގުތު އޮތީ ކުޅުނު 35 މެޗުން 83 ޕޮއިންޓާއެކުއެވެ. ދެވަނައިގައި ސިޓީ އޮތީ އެއްމެޗު މަދުން ކުޅެ ހަމަ މިއަދަދަށް ޕޮއިންޓު ހޯދައިގެންނެވެ.\nއެހެންނަމަވެސް އާދިއްތަ ދުވަހުގެރޭ ނިއުކާސަލް އާއި ދެކޮޅަށް ކުޅޭ މެޗުން ސިޓީ މޮޅެއް ހޯދައިފިނަމަ، އެޓީމަށް ދުވަސްތަކަކަށްފަހު އެއްވަނައިގައި ތިން ޕޮއިންޓުގެ ލީޑެއް ލިބޭނެއެވެ. ލީގުގައި އޭރުން ބާކީ ދެޓީމަށްވެސް އޮންނާނީ އެންމެ ތިން މެޗެވެ. މިކަން ވާނީ ލިވަޕޫލުން ލީގު ޓައިޓަލް ހޯދާ، މި ސީޒަނުގައި ކުއަޑްރަޕްލް އެއް ނުވަތަ އެއް ސީޒަނެއްގައި ހަތަރު ތަށި އުފުލާލުމަށް ދެކެމުން އައި ހުވަފެންތަކަށްވެސް ނިމުން ގެނުވާނޭފަދަ ބޮޑު ގޮންޖެހުމަކަށެވެ.\nމިކަމާ ގުޅޭގޮތުން ވާހަކަދައްކަމުން ލިވަޕޫލްގެ ކޯޗު ޔާގެން ކްލޮޕް ބުނީ، ކުރިއަށް އޮތް މަދު މެޗުތަކުގެ ތެރެއިން ސިޓީ އެންމެ ޕޮއިންޓެއްވެސް ގެއްލުވާލާނެކަމަށް ގަބޫލު ނުކުރެވޭ ކަމަށެވެ.\nހޮނިހިދު ދުވަހުގެރޭ ކުޅުނު މެޗުގައި ދެޓީމުގެ ފަރާތުންވެސް ވާދަވެރި މޮޅު ކުޅުމެއް ފެނިގެންދިޔައިރު، މެޗުގައި ޓޮޓެންހަމްގެ ޑިފެންސްލައިން ފެނިގެންދިޔައީ ވަރަށް ރޭވުންތެރި ކުޅުމެއް ކުޅެމުންދިޔަ ތަނެވެ. ހާއްސަކޮށް މެޗުގައި ލިވަޕޫލުން އުފައްދަން މަސައްކަތްކުރި ގިނަ ހަމަލާތަކަށް ޓޮޓެންހަމްގެ ޑިފެންސްލައިން ތިބީ ހުށިޔާރުކަމާއެކު ތައްޔާރަށެވެ.\nމެޗުގެ ފުރަތަމަ ހާފުގައި ލަނޑެއް ފެނިގެން ނުދާއިރު، ދެވަނ ހާފު ފަށައިގެން 11 ވަނަ މިނެޓުގައި ޓޮޓެންހަމް އިންވަނީ ލަނޑެއް ޖަހާ ލީޑުނަގާފައެވެ. މެޗުގެ 56 ވަނަ މިނެޓުގައި މިލަނޑު އެޓީމަށް ކާމިޔާބު ކޮށްދިނީ ސޮން ހިއުންގ މިން އެވެ. މިއީ އޭނާ މި ސީޒަނުގެ ޕްރިމިއަރ ލީގުގައި ކާމިޔާބުކުރި 20 ވަނަ ލަނޑެވެ. މިލަނޑާއެކު އޭނާ ވަނީ ޝަރަފެއްވެސް ހޯދާފައެވެ. އެއީ 2012/2013 ވަނަ އަހަރުގެ ސީޒަނަށްފަހު ޕެނަލްޓީން ކާމިޔާބުކުރި ލަނޑެއް ނެތި، ޓޮޓެންހަމްގެ ކުޅުންތެރިއަކު އެއް ސީޒަނެއްގައި 20 ލަނޑު ހަމަކުރި ފުރަތަމަ ކުޅުންތެރިޔާގެ ޝަރަފެވެ. 2012/2013 ވަނަ އަަހަރުގެ ސީޒަނުގައި ޓޮޓެންހަމްގެ ކުރީގެ ތަރި ގެރެތް ބޭލް ވަނީ މި ޝަރަފު ހޯދާފައެވެ.\nމިލަނޑާއެކު މޮޅުވުމުގެ އުންމީދުގައި ކުޅެމުންދިޔަ ޓޮޓެންހަމް ފަހަތަށް ޖައްސާލީ މެޗުގެ ފުރިހަމަވަގުތު ހަމަވާން 16 މިނެޓަށްވެފައި ވަނިކޮށް ލިވަޕޫލްގެ ލުއިސް ޑިއާޒް އެވެ. މިއީ ތިއާގޯގެ އެހީތެރިކަމާއެކު އޭނާ ކާމިޔާބުކުރި ލަނޑެކެވެ.\nމި ނަތީޖާ އާއިއެކު ޓޮޓެންހަމް އަށް 35 މެޗުން 62 ޕޮއިންޓާއެކު ލިބެނީ ތާވަލުގެ5ވަނައެވެ. ހަތަރުވަނައިގައި އާސެނަލް އޮތީ 34 މެޗުން 63 ޕޮއިންޓާއެކުއެވެ.\nލީގުގައި ލިވަޕޫލް ދެން މެޗެއް ކުޅޭނީ މިމަހުގެ 11 ވަނަ ދުވަހު އެސްޓަން ވިލާ އާއި ދެކޮޅަށެވެ. ޓޮޓެންހަމް އަށް ކުރިއަށް އޮތީ 12 ވަނަ ދުވަހު އާސެނަލް އާއި ދެކޮޅަށް ކުޅެން އޮތް މެޗެވެ.\nއިނގިރޭސި ޕްރިމިއާ ލީގު ލިވަޕޫލް ކުޅިވަރު ޓޮޓެންހަމް ހޮޓްސްޕާސް


Dhiraagu Special sports festival anna budha dhuvahu baavvanee | Mihaaru\nދިރާގު ސްޕެޝަލް ސްޕޯޓްސް ފެސްޓިވަލްގެ ބައިވެރިންނަށް ދޭ މެޑަލް-- ފޮޓޯ: ހުސައިން ވަހީދު/މިހާރު\n"ދިރާގު ސްޕެޝަލް ސްޕޯޓްސް ފެސްޓިވަލް" އަންނަ ބުދަ ދުވަހު ބާއްވަނީ\n21 އޮކްޓޯބަރ 2019 - 13:04 1 comment\nހާއްސަ އެހީއަށް ބޭނުންވާ ކުދިންނަށް ކޮންމެ އަހަރަކު ދިރާގުން ބާއްވާ "ދިރާގު ސްޕެޝަލް ސްޕޯޓްސް ފެސްޓިވަލް" އަންނަ ބުދަ ދުވަހު ބާއްވަން ނިންމައިފި އެވެ.\n"ވޭތުވެދިޔަ އަހަހރުތަކުގައި ވެސް އަޅުގަނޑުމެން އެންމެ ބޮޑު އިސްކަމެއް ދިނީ ސްޕެޝަލް އޮލިމްޕިކްސްގަ ހިމެނޭ އިންޓަނޭޝަނަލް ގޭމްތައް މި ފެސްޓިވަލް ތެރެއިން ތައާރަފްކޮށްދިނުން. މީގެ ތެރެއިން ކޮމްޕެޓިޓިވް ރަނިން އާއި ބޮޝިއާ ތައާރަފްކުރި އިރު މިއަހަރު ވެސް ހާއްސަ ގޭމެއް ތައާރަފް ކުރާނެ،" ބިޝާރާ ވިދާޅުވި އެވެ.\nދިރާގުގެ ސީއެސްއާރު މެނޭޖަރު ބިޝާރާ (ވ) މާފަންނު މަދުރަސާގެ ލީޑިން ޓީޗަރު ފާތުމަތު ޔޫސުފް (މ) އަދި އެމްއޭޕީީޑީގެ ޗެއާމަން އަހުމަދު (ކ) ފެސްޓިވަލާ ގުޅޭގޮތުން މީޑިއާ އަށް މައުލޫމާތު ދެއްވަނީ-- ފޮޓޯ: ހުސައިން ވަހީދު/މިހާރު\nމި މަހުގެ 23 ވަނަ ދުވަހު ހެންވޭރު ދަނޑުގައި ކުރިއަށްގެންދާ މި ފެސްތިވަލްގެ ތެރެއިން ސްޕެޝަލް އޮލިމްޕިކްސްގައި ބައިވެރިވާން ޝައުގުވެރިވާ ކުދިންނަށް އެ ފުރުސަތު ވެސް ލިބޭނެ އެވެ. އެމްއޭޕީޑީގެ ޗެއާމަން އަހުމަދު މުހައްމަދު ވިދާޅުވީ ފެސްޓިވަލްގެ ތެރެއިން ހުނަރުވެރި ކުދިން ފާހަގަކޮށް އެ ކުދިން ސްްޕެޝަލް އޮލިމްޕިކްސް އަށް ތައްޔާރު ކުރާނެ ކަމަށެވެ. އަދި އެ ކުދިންގެ ރަޖިސްޓްރޭޝަންގެ ކަންތައް ވެސް މި ހަރަކާތުގެ ތެރެއިން ކުރިއަށްދާނެ ކަމަށް އޭނާ ވިދާޅުވި އެވެ.\n- މޯލްޑިވްސް އެސޯސިއޭޝަން ފޯ ޕާސަންސް ވިތް ޑިސެބިލިޓީސް (އެމްއޭޕީޑީ).\n- ބިއުޓިފުލް އައިސް ޑައުންސިންޑްރޯމް އެސޯސިއޭޝަން.\n- ކެއާ ސޮސައިޓީ.\n- މޯލްޑިވްސް އޯޓިޒަމް އެސޯސިއޭޝަން.\n- އަމީރު އަހުމަދު ސްކޫލް.\n- ކަލާފާނު ސްކޫލް.\n- އިމާދުއްދީން ސްކޫލް.\n- ގިޔާސުއްދީން އިންޓަނޭޝަނަލް ސްކޫލް.\n- ރެހެންދި ސްކޫލް.\n- މުހިއްޔުއްދީން ސްކޫލް.\n- ޣާޒީ ސްކޫލް.\n- ހިރިޔާ ސްކޫލް.\n- މާފަންނު މަދުރަސާ.\n- ގަލޮޅު މަދުރަސާ.\n- ހުރަވީ ސްކޫލް.\n- ތާޖުއްދީން ސްކޫލް.\n- އިސްކަންދަރު ސްކޫލް.


China Aai Eku Mashooruthakeh Kuriyah Gendheveyne Kamah Uhmeedhu Kuran - Shaahidh - Vaguthu\nޗައިނާ އާއި އެކު މަޝްރޫޢުތަކެއް ކުރިއަށް ގެންދެވޭނެ ކަމަށް އުއްމީދު ކުރަން - ޝާހިދު\n1 މަސް ކުރިން ( ޖެނުއަރީ 5, 2020 )\nދެގައުމަށް ފައިދާ ހުރި މަޝްރޫޢުތަކެއް ޗައިނާ އާއި އެކު ކުރިއަށް ގެންދެވޭނެ ކަމަށް އުއްމީދު ކުރައްވާ ކަމުގައި ރާއްޖޭގެ ޚާރިޖީ ވަޒީރު ޢަބްދުﷲ ޝާހިދު ވިދާޅުވެއްޖެއެވެ.\nޝާހިދު ވަނީ ލޮލުގެ ޑޮކްޓަރެއްގެ ގޮތުގައި ހުޅުމާލޭގައި މަސައްކަތް ކުރައްވަން ފައްޓަވާނެ ޗައިނާގެ ޗެން ވިއޮރިންގް އަށް ވެސް މަރުޙަބާ ވިދާޅުވެފައެވެ.\nޗައިނާ އާއި އެކު ފައިދާ ހުރި އިތުރު މަޝްރޫޢުތަކެއް ކުރިއަށް ގެންދެވޭނެ ކަމަށް އުއްމީދު ކުރައްވާ ކަމަށް މިނިސްޓަރ ޝާހިދު ވިދާޅުވިއިރު ރައީސް ޞާލިހް ވެރިކަމަށް ވަޑައިގެންނެވި ފަހުން ރާއްޖެ އާއި ޗައިނާގެ ގުޅުން ވަނީ ހީނަރުވެފައެވެ. ޗައިނާ އާއި އެކު ހާއްސަ ގާތް ކަމެއް ބޭއްވުމުގެ ބަދަލުގައި ރައީސް ޞާލިހްގެ ސަރުކާރުން ހާއްސަ ގާތް ގުޅުމެއް ބާއްވަމުން ގެންދަނީ އިންޑިއާ އާއި އެކުގައެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާ އަކީ ރާއްޖޭގެ އެންމެ ގާތް އެއް ގައުމެވެ. ޔާމީންގެ ވެރިކަމުގައި ރާއްޖޭގައި ހިންގި ބޮޑެތި މަޝްރޫޢުތަކަށް ޗައިނާގެ ބޮޑެތި އެހީތަކެއް ލިބިފައި ވެއެވެ.\nއިންސާނީ ހައްޤުތަކާ ބެހޭ ކައުންސިލްގެ ގޮނޑިއަކަށް ރާއްޖެއިން ކުރިމަތިލާނެކަން އިއުލާނުކޮށްފި\nކަޅުވަކަރު މިސްކިތް އަލުން ރާވައި ބެހެއްޓުމުގެ މަސައްކަތް ނިންމާލައިފި\nޖެނުއަރީ 5, 2020 09:07\nޗައިނާ ރާއްޖެއާ ދިމާކޮއްދެއްވީ ކާކުކަން އެނގޭ ނޫންތޯ؟ ޢޭރު ޗައިނާހައި ނުބައިބަޔެއް ނެތް؟\nޖެނުއަރީ 5, 2020 09:35\nތިޔަޖެގީ އުންބައް އޭރުވެސް އިންގޭ އިނޑިޔާއިން ކަމެއްނުކޮއްދޭނެކަން\nޖެނުއަރީ 5, 2020 10:08\nޔާމީނު ބުރިޖެއް އެޅީމާ ޗައިނާގެ ދަރަނި ބޮޑުވެގެން ދެފަޔަށް ހިނިއަރައިގެން އުޅުނު މީހުން މިއަދު ތި ދަނީ ހަމަ ޗައިމާ މީހުންގެ ފައިބުޑަށް! އަޅެ ކަލޭ ދާންވީނު ގެރިމޯދީ ދެފައިގައި ދޫލާން!\nޖެނުއަރީ 5, 2020 10:15\nދެން ކޮބާ ރާއްޖެ ދެކެން ބޭނުންވާ ތަރައްގީގައި އިންޑިއާގެ ދައުރަކީ؟\nޖެނުއަރީ 5, 2020 10:24\nބަވަނީ ބާގައި މީހުނަށް ފޮނި ދައްކަން. އަނެއް ދުވަހު ވަލުދޮރާށިން ވަދެ ކުރަނީ އާދޭސް. ކެކެކެ\nޖެނުއަރީ 5, 2020 10:39\nޝާޑޫ ހަމައިގަތޯ ނޫނީ ހިނދުކޮޅުގަތޯ، ނިއުޔާ ސެލެބްރޭޝަންގެ ކަންތައްގަނޑު ނުފިލަނީތޯ. ތިކަމާ ނަޝީދު ބުނާނެ އެއްޗަކާމެދު ވިސްނާލިންތޯ.\nޖެނުއަރީ 5, 2020 11:06\nޗައިނަ ނުލަ ނު ވަނެއެއްކަމެއް ވެސް\nޖެނުއަރީ 5, 2020 12:18\nޖެނުއަރީ 5, 2020 12:33\nކީއްކުރާނީ ކަމެއްކޮއްދޭނެ އިތުރު ބައެއް އެތް. ފޮނިކަޱާފަވެސް އިންޱިއާއިން ކޮއްދިން ކަމެއް ނެތް.\nޖެނުއަރީ 5, 2020 12:37\nނަދުރުބުނަށް ކަދުރު ރުކަށްއެރިމީހާއަށް ވީވަރުތިވީ. އަިދވެސް ފޮނިކަނޑާތި. މީހަކާ އިނެދެވޭތޯބަލާ. ކާޕެޓްވަޒީރު\nޖެނުއަރީ 5, 2020 14:58\nމިއޮއްހުރިހާދހުވަހު ޗައިނާއައް ބަވާފަ އެންމެފަހުން މިވެއްޓެންޖެހުނީ ޗައިނާފައިބުޑައް ބަލަންހުރެ އެންމެފަހުން ތިޔަ ސިލްކުރޫޓް މަޝްރޫއުއައްވެސް އެއްބަަސްވާނެ މިމީ ހުން ހީކުރީ ޗައިނާކަހަލަ ބޮޑުޤައުމަކާދިމާކޮއްގެން ކުރިއެރުންލިބޭނެކަމައް ނުވާނެއެކަމެއް ރައީސްޔާމީންއައް މާކުރިންސުރެ ވިސްނިވަޑައިގަންނަވާ ޗައިނާފަދަޤައުމަކާ ގުޅިގެން ރާއްޖޭގެތަރައްޤީއަށާ ދެގައުމުގެ ފައިދާއައްމަސައްކަތްކުރެވިއްޖެނަމަ މިޤައުމުލިޓްލްސިންގަޕޯއަކައް ހެއްދެވޭނެކަން އެހެންވެ އެޤައުމާގުޅުންބަދަހިކުރެއްވީ އަނެއްކާއެނގިލައްވާ އިންޑިޔާހެން ޗައިނާއިންޤައުމުތަކުގެ ދާޚިލީމައްސަލަތަކުގެތެރެއައް އުނދުޅިނުބާނާނެކަން\nޖެނުއަރީ 5, 2020 15:27\nޖެނުއަރީ 5, 2020 15:42\nޕަކާސް ޕަކާސް ހެހޭ އެމް ޑީ ޕީ... ދަރަނި ދަންތުރަ ޕަކާސް ޕަކާސް\nޖެނުއަރީ 5, 2020 15:56\nތި ޝާހިދު އަނގަ ހުޅުވައިފިއްޔާ ދޮގެއް ހަދާނެކަމަށް ބަލާ!\nޖެނުއަރީ 5, 2020 16:44\nއެއުޅެނީ ޗައިނާއޭ ކިޔައިގެން ކޮންމެވެސް ކަމެއް ބޮލުގައި އަޅުވާފައި ޗައިނާ ބަދުނާމް ކުރަންވެގެން މިސަރުކާރުން ޗައިނާ ގެއެހީއެއް ބޭނުމެއް ނުކުރާނެ މިވަގުތު އެވަގުންގެ ބޭނުމަކަށް ވާނީ ރަށްޔަތުން ކައުންސިލް އިންތިހާ ބަށްގު ބޯހެއްދުން އެމީހުންގެ ނިޔަތް ދުވަހަކުވެސް ރަނގަ ޅެއްނުވާނެ އެއީހަމަޖައްބާރުންނެވެ


Rilwange massalaigai himeney High Court ge fandiyaaruge massala eh balanee\nހައި ކޯޓުގެ ފަނޑިޔާރު ހަސަން އަލީ-- ފޮޓޯ: މިހާރު\nރިލްވާންގެ މައްސަލާގައި ހިމެނޭ ފަނޑިޔާރު ހަސަން އަލީ ގުޅޭ މައްސަލައެއް ޖޭއެސްސީން ބަލަނީ\nނޫސްވެރިޔާ އަހްމަދު ރިލްވާން އަބްދުﷲ ގެއްލުވާލުމާއި ގުޅޭ ގޮތުން ރިޔާސީ ކޮމިޝަނުން ނެރެފައިވާ ހުލާސާ ރިޕޯޓްގައި ހިމެނޭ، ހައި ކޯޓުގެ ފަނޑިޔާރު ހަސަން އަލީއާ ގުޅޭ މައްސަލައެއް ބެލުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމައިފިއެވެ.\nފަނޑިޔާރު ހަސަން އަލީގެ މައްސަލައެއް ބެލުމަށް ޖޭއެސްސީން ނިންމާފައިވަނީ މިއަދު އޮތް އެކޮމިޝަންގެ 61 ވަނަ ބައްދަލުވުމުގައެވެ. ބައްދަލުވުމާއި ބެގޭގޮތުން ޖޭއެސްސީން ނެރުނު ބަޔާނުގައި ބުނެފައިވަނީ ފަނޑިޔާރު ހަސަން އަލީގެ މައްސަލައެއް ބަލަން ނިންމާ، އެމައްސަލަ ބެލުމަށް އެބޭފުޅާގެ އެހެން މައްސަލައެއް ބެލުމަށް ކުރިން އެކުލަވާލި ކޮމިޓީއަށް ފޮނުވާފައިވާކަމަށެވެ.\nނަމަވެސް ފަނޑިޔާރު ހަސަން އަލީއާ ބެހޭގޮތުން ބަލާ މައްސަލައިގެ ތަފްސީލެއް ޖޭއެސްސީން ހާމައެއްނުކުރެއެވެ. ހަސަން އަލީގެ މައްސަލަ ބަލަން ނިންމި އިރު، ރިލްވާންގެ މައްސަލައާ ގުޅޭ ގޮތުން ރިޔާސީ ކޮމިޝަނުން އެކުލަވާލި ރިޕޯޓްގެ ހުލާސާގެ 51، 52 އަދި 53 ވަނަ ނުކުތާގައި ވަނީ ހަސަން އަލީއާ ގުޅުން ހުރި ވާހަކަތަކެއް ބަޔާންކޮށްފައެވެ.\nއެ ނުކުތާތަކުގައިވާ ގޮތުން ޑިޕާޓްމަންޓް އޮފް އިމިގްރޭޝަން އެންޑް އެމިގްރޭޝަންގެ ކޮންޓްރޯލަރުގެ މަގާމުގައި ހަސަން އަލީ ހުއްޓާ، ފުލުހުންގެ ދެ އިންޓެލިޖެންސް އޮފިސަރަކު ވަނީ އޭނާއާ ބައްދަލުކޮށް ރިލްވާންގެ ޕާސްޕޯޓެއް ހެދުމާއި ގުޅޭގޮތުން މަޝްވަރާކޮށްފައެވެ.\nއެކަމަށް އެދި ރަސްމީ ލިޔުމެއް ހުށަނޭޅޭކަމަށް ފުލުސް އިންޓެލިޖެންސްގެ ދެ އޮފިސަރުން ބުނުމުން، އެމީހުން ބޭނުން ނަމަ ރިލްވާންގެ އަސްލު ޕާސްޕޯޓް އިންނަ އެއްޗެއް ހެދިދާނޭ ނޫންހޭ ހަސަން އަލީ ބުނި ކަމަށް ވެސް ރިޕޯޓްގައިވެއެވެ.\nމިއަހަރުގެ ޖުލައި މަހު އޮތް ކޮމިޝަންގެ ބައްދަލުވުމުގައިވެސް ވަނީ ހަސަން އަލީ މައްސަލައެއް ބެލުމަށް ނިންމައިފައެވެ.\nހަސަން އަލީ ހައި ކޯޓުގެ ފަނޑިޔާރުކަމަށް އައްޔަންކޮށްފައިވަނީ މިފިޔަ އަހަރުގެ މާޗް މަހުގެ ތެރޭގައެވެ. އޭގެ ކުރިން އޭނާ ވަނީ އެކޯޓުގެ ރަޖިސްޓްރާގެ މަގާމު އަދާކުރައްވައިފައެވެ.\nއާސަންދަ ކުންފުނީގެ މެނޭޖިން ޑިރެކްޓަރުކަމުގެ މަގާމަށް ވެސް އޭނާ އައްޔަންކުރި އެވެ. ހަސަން ވަނީ އިމިގްރޭޝަން ކޮންޓްރޯލަރު ކަމާއި ހައުސިން މިނިސްޓަރުގެ ނައިބުގެ މަގާމު ވެސް އަދާ ކުރައްވައިފަ އެވެ.\nޖޭއެސްސީ ހައިކޯޓް ރިލްވާން ފަނޑިޔާރުން\nމިމީސްމީހުންގެ ވަކާލާތު ކުރުމުގެ ހުއްދަވެސް ބާތިލް ކުރެވޭނެހެން ގާނޫންތައް އިސްލާޙުކުރަންވީ ސެޓްފިކެޓް އެއްވިޔަސް އަދި ސަނަދެއްވިޔަސް ބާތިލް ކޮއްލެވޭގޮތައް ނޫނީ ދާއިމަށް އޭގެ ބޭނުން ނުހިފޭ ގޮތް ހަދަންވީ އެނޫން ގޮތެއްނެތް


އުނގޫފާރު، ދިވެހިރާއްޖެ ނަންބަރު: IUL)303-AS/2019/57)\nމިކައުންސިލްގެ ނަމްބަރ: (IUL)303-AS/2019/36 ( 16 ޖޫން 2019 )ގެ އިއުލާނާއި ގުޅިގެން ރ. އަތޮޅު ޤުރުއާން މުބާރާތުގެ ޤަވާޢިދަށް ގެނެވުނު ބަދަލާއެކު އެއިއުލާން ބާތިލްކޮށް އަލުންފުރުސަތު ހުޅުވާލަމެވެ.\nރ. އުނގޫފާރުގައި ބޭއްވުމަށް ހަމަޖެހިފައިވާ ރ. އަތޮޅު ޤުރުއާން މުބާރާތް ބާއްވާ ތާރީޚަކީ މިއަހަރުގެ ނޮވެމްބަރ މަހުގެ 15 ން 20 އަށް ކަމަށް ރ. އަތޮޅު ކައުންސިލް އިދާރާ އިން ވަނީ އިޢުލާން ކުރައްވާފައެވެ. އަދި މި މުބާރާތުގައި ރ. އަތޮޅުގެ ރަށްރަށުންގެސްކޫލްތަކުގެ ބައިން ފޮތުން ކިޔެވުމުގެ ބައިން5ބައިވެރިން، ހިތުން ކިޔެވުމުގެ ބައިން5ބައިވެރިން، ޢާއްމު ބައިން ފޮތުން ކިޔެވުމުން3ބައިވެރިން، ހިތުން ކިޔެވުމުގެ ބައިން3ބައިވެރިން ، ޙާފިޘުންގެ ބައިން 1 ބައިވެރިން ބައިވެރި ވެވޭގޮތަށް ރ. އަތޮޅު ޤުރުއާން މުބާރާތުގެ ޤަވާޢިދަށް ބަދަލުގެނެވިފައިވާ ވާހަކަ ދަންނަވަމެވެ.\nވީމާ މި މުބާރާތުގައި ބައިވެރިވުމަށް ޝައުޤުވެރިވާ ފަރާތްތަކުން 19 ސެޕްޓެމްބަރ 2019 ވަނަ ދުވަހުގެ 14.00 ގެ ކުރިން އަތޮޅު ޤުރުއާން މުބާރާތުގައި ބައިވެރިވުމަށް އެދޭ ފޯމް ފުރިހަމަ ކުރެއްވުމަށްފަހު މިއިދާރާއަށް ހުށަހެޅުމަށް އެދެމެވެ. މުބާރާތުގައި ބައިވެރިވުމަށްއެދޭ ފޯމް ދޫކުރުމާއި ބަލައިގަތުމަށް ހަމަޖެހިފައިވަނީ ރަސްމީ ކޮންމެ ދުވަހެއްގެ ހެނދުނު 9:00 ން 13:00 އަށް މިއިދާރާއިން ކަމުގައި ދަންނަވަމެވެ.\nއަދި ދަންނަވަމެވެ. މިމުބާރާތުގައި ބައިވެރިވުމަށް އެދި ހުށަހަޅާ ފަރާތްތަކުގެ މެދުގައި އޮޑިޝަނެއް ބޭއްވުމަށްފަހު އެންމެ ރަގަޅު ބައިވެރިން ނަގާ އަތޮޅު މުބާރާތަށް ފޮނުވުމަށް ކައުންސިލުން ނިންމާފައިވާ ވާހަކަ ދަންނަވަމެވެ.\n03 މުހައްރަމް 1440\n02 ސެޕްޓެންބަރ 2019


FasThareege 40+ - Huttumeh Nethi Olympahugai Raskan Kuranee - vNews.mv\nފަސްތަރީގެ ފޯޓީޕްލަސް - ހުއްޓުމެއްނެތި، އޮލިންޕަހުގައި ރަސްކަންކުރަނީ\nއަހުމަދު ހަމީދު އާދަމް 14 March 2019, 17:39\nޝައި ޕްރޮޑަކްޝަންއާއި، ޔޫއްޕެ ޕްރޮޑަކްޝަން ގުޅިގެން އުފެއްދި "40 ޕްލަސް" މިމަހުގެ 5ވަނަ ދުވަހުން ފެށިގެން އޮލިންޕަހުގައި ދަނީ ދައްކަމުންނެވެ. މިރޭ އޮލިންޕަހުގައި 10ވަނަ ޝޯ ދެއްކުމަށް ތައްޔާރުވަމުންދާއިރު، ބެލުންތެރިން ވަނީ "40 ޕްލަސް" ފަސްތަރި ދީފައެވެ. ބެލުންތެރިންގެ ހިފެހެއްޓުމެއްނެތް ތައުރީފު "40 ޕްލަސް"އަށް އޮހެމުންދާއިރު، ފިލްމީ ކަންކަމަށް ލޯބިކުރާ އެންމެންހެން "40 ޕްލަސް"ގެ ޖާދޫގައި ވަނީ ޖެހިފައެވެ.\nރާއްޖޭގައި އުފެއްދި ފުރަަތަމަ ބިރުވެރި ކޮމެޑީގެ ގޮތުގައި "40 ޕްލަސް" ތާރީޚުން ޖާގަ ހޯދާފައިވާއިރު، މިއީ 2019ވަނަ އަހަރުގެ އެންމެ ކާމިޔާބު ފިލްމުކަމާއިމެދު މިއަދު ދެބަސްވާނެ މީހަކުނެތެވެ. ފިލްމުގެ ޕްރޮޑަކްޝަން ޓީމުން ކުރިން ޔަގީންކޮށްދިން ފަދަ މޮޅު ފިލްމެއްގެ ގޮތުގައި "40 ޕްލަސް" ވެގެން ގޮސްފައިވާކަމަށް ފިލްމް ބެލި ހުރިހާ އެންމެންވެސް ވަނީ ބުނެފައެވެ.\nފިލްމު އަދިވެސް އޮލިންޕަހުގައި ދައްކަމުުންދާއިރު، ފިލްމު ބަލާލަން ބެލުންތެރިން ކެތްމަދުވެފައިވާ މިންވަރު ހައުސްފުލްކޮށް ކޮންމެ ރެއަކު ދައްކަމުންދާ ޝޯތަކުން ޔަގީންވެއެވެ.\nބެލުންތެރިންގެ ނަޒުގައި މިއީ އަހަރުގެ ބޮޑު ފިލްމެވެ. މިހާތަނަށް އޮލިންޕަހުގައި ދައްކަމުންދާ އެންމެ ތަފާތު ފިލްމެވެ. "40 ޕްލަސް"ގެ ފުރަތަމަ މަންޒަރުން ފެށިގެން، ފިލްމުގެ އެންމެ ފަހު މަންޒަރާއި ހަމައަށްވެސް އޯޑިންސްއާއި އޮތީ ގުޅިފައެވެ. ބައެއް މަންޒަރުތަކަކީ ހީހީގޮސް ހަލާކުވާވަރުގެ މަންޒަރުތަކެކެވެ. އަނެއް ބައި މަންޒަރުތަކަކީ ބިރުގޮސް ފިއްކަނޑައިގެންދާފަދަ މަންޒަރުތަކެކެވެ. ފިލްމުގެ ސްކްރީންޕްލޭ ނުވަތަ ވާހަކައަކީވެސް ގިނަ ބަޔަކަށް ފިލްމު ކަމުދިޔުމުގެ އަސްލެވެ.


Ziyaadhaage massalaigai Criminal Courtge ninmmun rangalheh noon: PG office - The Press\nSunday, June 16, 2019 30 °C broken cloudsLast Updated7minutes ago\nޒިޔާދާގެ މައްސަލައިގައި ކްރިމިނަލް ކޯޓުގެ ނިންމުން ރަނގަޅެއް ނޫން: ޕީޖީ އޮފީސް\nނިމާ ހަސަން 25 March 2019, 14:52\nޒިޔާދާ ނައީމް / ފޮޓޯ: ސޯޝަލް މީޑިއާ\nޒިޔާދާގެ މައްސަލައިގައި ކްރިމިނަލް ކޯޓުގެ ނިންމުން ރަނގަޅު ނޫންކަމަށް ޕްރޮސިކިއުޓާ ޖެނެރަލްގެ އޮފީހުން ބުނެފިއެވެ.\nގދ.ތިނަދޫ، ޒިޔާދާ ނައީމް މަރުވި މައްސަލައިގައި އޭނާގެ ފިރިމީހާ، އިބްރާހިމް ޝާހުގެ މައްޗަށް ކޮށްފައިވާ ހަތަރު ދައުވާ ސާބިތު ނުވާކަމަށް ކްރިމިނަލް ކޯޓުން ވަނީ ނިިންމާފައެވެ.\nޝާހުގެ މައްޗަށް ކޮށްފައިވާ ދައުވާތަކުގެ ތެރޭގައި ފިރިމީހާ އަނބިމީހާ ރޭޕްކުރުމުގެ ދައުވާއާއި، މީހަކު މަރުވެ ދިއުމުގައި ފަރުވާކުޑަ އަމަލެއް ކުރުމުގެ ކުށުގެ ދައުވާ ހިމެނެއެވެ. މީގެ އިތުރުން މީހަކު މަރުވެދިއުމުގެ އިހުމާލު އަމަލެއް ކުރުމުގެ ކުށުގެ ދައުވާ އަދި ދިވެހިރާއްޖޭގައި އޮރިޔާން ކާޑު ގެންގުޅުމުގެ ދައުވާ ވެސް އޭނާގެ މައްޗަށް އުފުލާފައިވެއެވެ.\nޕީޖީ އޮފީހުން ބުނީ މި ދައުވާތަކުގެ އުންސުރުތައް ގާނޫނުއަސާސީގެ 51 ވަނަ މާއްދާގެ (އ) ގައި ބަޔާންކުރާ، އެކަށީގެންވާ ޝައްކެއް ނެތް މިންވަރަށް ސާބިތުކުރެވޭނެ ހެކި ގަރީނާ ޝަރީއަތަށް ހުށަހެޅުނުކަމަށެވެ. އަދި އެ ހެކި ގަރީނާތަކަށް އެކަށީގެންވާ ބުރަދަން ޝަރީއަތުން ދެއްވާފައިވާކަމަށް ގަބޫލު ނުކުރާކަމަށް ވެސް އެ އޮފީހުން ބުންޏެވެ. ކަން މިހެން ހިނގުމާއި ގުޅިގެން ކްރިމިނަލް ކޯޓުން ނިންމި ނިންމުން ހައިކޯޓަށް އިސްތިއުނާފް ކުރުމަށް ޕީޖީ އޮފީހުން ނިންމާފައިވާކަމަށް އެ އޮފީހުން ބުނެއެވެ.\n2015 ވަނަ އަހަރު ޑިސެންބަރު މަހު ޒިޔާދާ ނިޔާވެފައި ވަނީ ގެވެށި އަނިޔާގެ ޝިކާރައަކަށްވެއެވެ. ޒިޔާދާ ނިޔާވީ އޭނާގެ ބޮލަށް ލިބުނު އަނިޔާއެއްގެ ސަބަބުން ސިކުނޑިއަށް ލޭ އެޅިގެން ކަމަށް ޕޯސްޓް މޯޓެމް ރިޕޯޓުގައި ބަޔާން ކޮށްފައިވެއެވެ. ޒިޔާދާގެ ބޮލަށް ލިބުނު އަނިޔާ އަކީ އޭނަގެ ފިރިމީހާ ޝާހު، ގަދަކަމުން ޖިންސީ ގުޅުން ހިންގަން އުޅުމުގެ ތެރޭގައި ލިބުނު އަނިޔާއެެކެވެ. މިދިޔަ ހަފްތާގައި މި މައްސަލައިގެ ޝަރީއަތް ކްރިމިނަލް ކޯޓުން ނިންމާފައިވާ އިރު އޭނާގެ ފިރިމީހާގެ މައްޗަށް ކޮށްފައިވާ އެއްވެސް ދައުވާއެއް ސާބިތުވެފައި ނުވާ ކަމަށް ކްރިމިނަލް ކޯޓުން ބުނެއެވެ.\nމާލޭގައި އަންހެނަކު ރަހީނުކޮށް އަނިޔާކުރި މައްސަލައެއް ބަލަނީ\nޑިއުޓީ ފްރީން ލިބެންޖެހޭ 56 މިލިއަން ރުފިޔާ ހޯދަން އޭސީސީން އެމްއޭސީއެލަށް އަންގައިފި\nޝިމާ ޑިންގީއަށް ލައިގެން ގެންދިޔަ މައްސަލައިގައި ހިމެނޭ ފަޒީލުގެ މައްސަލައެއް ޕީޖީ އަށް